
श्री हे रिः 


निवेदन 


यह भकक्‍त-चरित-मालाका दसवाँ पुष्प है। इसमें पुराणोंसे 


हुई भकक्‍तोंकी पंद्रह कथाएँ हैं। कथाएँ संक्षिप्त होनेपर भी 

श्रीहरिः 


प्राचोन भक्त 


भक्त माकेण्डेय मुनि 


महाप्रलयका भयंकर समय था । प्रलय-सू थंका उदय हुआ, 
। बादल कड़कने लगे, बिजली बरसने लगी, नक्षत्न टूटने लगे। नदी- 
नद सूख गये । ऊपर-तीचे आग-ही-आग हो गयी । प्रचण्ड पवनकी 
सहायतासे इस संवतंक अग्निने सब कुछ भस्म कर डाला। इस 
महाघोर महाप्रलयके संकटमें एकमात्र मह॒षि मा्केण्डेय ध्याननिष्ठ 
रहे; परंतु थोड़ी देरमें प्रलयानलने उन्हें भी व्याकुल कर दिया । वे 
किकतंव्यविमृढ़ होकर बेसुध-से हुए रक्षा पानेके लिये दौड़ने लगे । 
कहीं विश्वरामकी जगह उन्हें नहीं दिखायी पड़ी । आगकी 
आकाशव्यापिनी लपटोंके सिवा कहीं कुछ नहीं दीखता था । भकतने 
भगवान्‌को याद किया । इतनेमें ही उन्हें एक वटका वृक्ष दिखायी 
| | | दिया । मा्केण्डेयवो उस वटके मूलमें आश्रय मिल गया। देखा, 
« वहां न अग्नि थी, न अंगारे बरसते थे और न बिजली ही गिरती 
] थी। मुनि ध्यानमग्न हो गये । 


थोड़ी ही देरमें आकाश काले-पीले भयावने बादलोंसे भर 
गया । प्रलयवर्धा होने लगी। भीषण प्रलयाग्नि बुझ गयी । अब 





दर प्राचीन भक्‍त 


धरती जलमयी हो गयी । सब ओर केवल जल-ही-जल ! देव- 
दानव-मानव किसीका भी अस्तित्व न रहा | मार्कण्डेयने आँखे 
खोलकर देखा--जल-ही-जल है । न वटका पेड़ है, न चन्द्रमा, सूर्य, 
अग्नि, पवन या कोई जीव है। घोर एकाणणव है, उसका कोई 
आश्रय नहीं है। सर्वत्र ही तमोराशि है। मुनि एकार्णबव जलमें 
डूबने लगे | त॑ रनेकी चेष्टा की, परंतु सफलता नहीं मिली । आखिर 
प्रबल बहावमें बह चले | भगवान्‌का ध्यान किया। मन-ही-मन 
उनके शरण हुए | भगवान्‌की दिव्य वाणी सुनायी दी। फिर 
दिखायी पड़ा-वही महान्‌ वटवृक्ष, जलराशिपर तेरता हुआ । उसकी 
एक विशाल डालपर दिव्य पलंग बिछा है। पलंग दिव्य रत्नोंसे 
विभूषित है। नाना प्रकारके बिछौने बिछे हैं | पलंग क्‍या है- 
ऐश्वर्यंका भण्डार है, प्रभामण्डलसे मण्डित है । करोड़ों सूर्योका 
शीतल सुधावर्षी प्रकाश हो रहा है । पलंगपर बालरूप भगवान्‌ 
श्रीकृष्ण बिराजमान हैं । उनके देहका प्रभा करोड़ों सूर्योंकी प्रभाको 
लजानेवाली है; महान्‌ तेज है; एक-एक अजझ्ज करोड़ों कार्मोका 
दर्प चूणं करता है । भगवान्‌ कमलदललोचन हैं, विशाल वृक्षः- 
स्थलपर श्रीवत्स और दिव्य वनमालाएँ सुशोधित हैं; कानोंमें दिव्य 
कुण्डल, गलेमें दिव्य ही रक-हार, नानाविधरत्नमय आशूषण हैं, चार 
भुजाएँ हैं; शद्भ, चक्र, गदा, पद्म धारण किये हैं, देवदेव भगवान्‌ 
श्रीकृष्णके मुतिमनमोहन इस बालरूपको देखकर मुनिवर माकेण्डेय 
मोहित हो गये और विचार करने लगे---इस एकार्णव जलमें जब 
कि चराचर सब नष्ट हो गया है, यह निर्भय और प्रसन्नवदन 

तेजोमय अद्भुत बालक कौन है ? यद्यपि घुनि सब कुछ जानते थे, 
परंतु इस समय ईश्वरीय मायासे मोहित होकर वे कुछ भी नहीं 
समझ सके-- 
भूत॑ भव्य भविष्यं च जानन्नपि महासुनिः। 
न बुबोध तदा देव॑ सायया तस्य सोहितः ॥ 

(ब्रह्मपुराण ५३ । ३६) 
मूनिवर पहले कभी न देखे हुए इस विचित्र बालकका तत्त्व 
न जानकर बहुत दुखी हुए और अपने तपोबल, ज्ञान, कर्म, दीघं 
. जीवन और मनुष्यत्वको व्यर्थ मानने लगे। तदनन्तर बेसुध-से हो 
. गये और लगे महासमुद्रके जलपर तरने । रक्षाके लिये व्याकुल मुनि 
अपनी महिमामें अधिष्ठित और सर्वतेजोमय बालककी ओर देख 
नहीं सके । मुनिको इस प्रकार विपत्तिमें पड़े देख लीलामय बालकने 
मुस्कराते हुए कहा--वत्स ! तुम अब बहुत थक गये हो और इस 
विपत्तिसे बचनेके लिये मेरे शरण हुए हो; आओ, जल्दी आकर 
मेरे शरीरमें प्रवेश कर जाओ ।' मुनिने कुछ भी उत्तर नहीं दिया 

और विवश होकर वे बालकके खुले हुए मुहमें चले गये । 
मुनिने बालकके उदरमें जाकर असंख्य विचित्र विश्व, नाना 
॥ लोक, अनेकों विचित्न समुद्र, अनेकों द्वीप, विचित्र पृथ्वी, रत्त, 
: पहाड़, वृक्ष, जीव, पशु, पक्षी, देवता, सिद्ध, ऋषि-मुनि, चारण, 
ट अप्सरा, स्वर्ग, पाताल, धरा, तीर्थ, क्षेत्र आदि देखे । वहाँ मुतिकी 
अबाध गति हो गयी, वे सब ओर गये । भगवान्‌की क्ृपासे उनकी 
पर्वेस्मृति बनी रही । यों वे अनन्त विश्वोंमें भटके, परंतु कहीं 
भगवान्‌के उस शरीरका छोर न मिला । अन्तहीत उस भगवहं हमें 





८ प्राचीन भक्त 


नाना लोकोंमें घूमते और नाता प्रकारके विचित्र जगत॒को देखते- 
देखते मुनि घबरा गये और अन्तमें उन्हीं देवदेवके शरण हुए। 
बालकने मूंह खोला और सहसा मुनिश्रेष्ठ मार्कण्डेय बाहर निकल 
आये। 


बाहर निकलकर देखते हैं, वही वटका वक्ष है। उसी वक्ष- 
शाखापर स्थित पलंगपर वह॒ विचित्र बालक विचित्र ढंगसे बैठा 
हुआ अपनी मोहिनी विस्तार कर रहा है । मुनिको आश्चर्यं्रकित 
देखकर बालकरूप भगवानने हंसकर कहा--“वत्स ! तुम्हें मेरे पेटमें 
शान्ति मिली तो ? तुमने वहाँ क्या आश्चय देखा ? हे मनिवर ! 
तुम मेरे भक्त हो, मैं तुम्हारे कल्याणके लिये कहता हूँ, अब तुम 
मेरी ओर देखो । मुनिकी हिम्मत हुई और उन्होंने हर्षपुलकित 
होकर भगवान्‌की ओर देखा । देखते ही मायाका परदा हट गया । 
उन्हें नवीन दिव्य दृष्टि मिल गयी । मुनि माकेण्डेय भगवान्‌के सुर- 
म॒नि-सेवित अरुण चरणकमलोंमें प्रणाम करके हाथ जोड़कर बार-बार 
आश्चर्यचकित होते हुए हर्षगद्गद. कण्ठसे स्तवन करने लगे । 
मुनिको स्तुतिसे प्रसन्‍त होकर भगवानने कहा--'मुनिवर ! तुम 
क्या चाहते हो ? बोलो ! तुम्हारी सारी मनोकामना मैं पूर्ण 
करूँगा !” मुनि भगवान्‌की दिव्य वाणी सुनकर बोले---'भगवन्‌ ! 
मैं तुम्हारा स्वरूप जानना चाहता हूँ । तुम्हारे उदरमें मैं न मालूम 
कितना फिरा, परंतु कहीं तुम्हारा ओर-छोर न मिला ॥ हे 
पुण्डरीकाक्ष ! बताओ, तुम कौन हो ? क्‍यों सारे जगत्‌॒को पीकर 
यहाँ शिशुरूपमें खेल रहे हो । सारे विश्व क्‍यों तुम्हारे देहके अंदर 
हैं और तुम कबतक यहाँ रहोगे ? हे कमललोचन ! मैंने जो कुछ 


भक्त माकंण्डेय मुनि द द 


देखा, वह बुद्धिके परे और सर्वथा अचिन्तनीय है। बताओ, इस 
अचिन्त्य लीलाको--उदरकों धारण करनेवाले अचिन्त्यके आधार 
तुम कौन हो ? 

भक्त मार्कण्डेयके वचन सुनकर महातेजस्वी महान्‌ वक्‍षता 
देवदेव भगवान्‌ मुनिको सान्त्वना देते हुए बोले-- 

'हे ब्राह्मण ! मनुष्य तो क्या, देवता भी मुझको भलीभाँति 
नहीं जानते; तुम्हारी भक्तिसे प्रसन्न होकर मैं अपना किचित्‌ 
रहस्य तुम्हें बतलाता हूँ, सुनो । है विप्रषे ! तुमने पिताकी भक्ति 
की है, तुम मेरे शरणागत हो और तुमने असाधारणरूपसे ब्रह्मचयका 
पालन किया है यह मैं जानता हूँ, इसीसे मैं तुमपर संतुष्ट हूँ । 
प्राचीन कालमें मैंने जलका एक नाम 'नर' रक्‍्खा था, इससे मेरा 
नाम “नारायण' है | ये 'नार' सदा ही मेरे अयन हैं। मैं “नारायण | 
नामसे सबका प्रभव हूँ । मैं अविनाशी, नित्य, सर्वभूतोंका विधाता 
और सृष्टिकर्ता हूँ । मैं ही विष्णु, ब्रह्मा, शिव, इन्द्र, सूर्य, चन्द्र, 
यम, प्रजापति, धाता, विधाता और यज्ञ हूँ। अग्नि मेरा मुख हें, 
धथ्वी मेरे चरण हैं, सूर्य-चन्द्र मेरे नेत्र हैं, ऊध्वेभूमि मेरा मस्तक 
है, आकाश और विशाएँ श्रोत्र हैँ, समूद्र पसीना है, दिशा और 
नभोमण्डल काया है, वायु मन है । यज्ञोंके द्वारा मैं ही पूजित होता 
हूँ | वेदविद्‌ विप्र मेरी ही अचेना करते हैं; क्षत्रिय, बेश्य और 
शूद्र अपने-अपने कर्मोके द्वारा मेरा ही पूजन करते हैं । सुमेझ और 
मन्दराचलसे विभूषित और समुद्रोंसे विस्तृत वसुन्धराको शेषरूपसे 
मैं ही धारण करता हूँ। प्राचीन कालमें जल-मग्ता प्रृथ्वीका 
वराहरूपसे मैंने ही उद्धार किया था । मैं ही बड़वानल बनकर 

जलराशिका पान करता हूँ, फिर मैं ही उसमें समाविष्ट होकर 
सबकी सृष्टि करता हूँ । चारों वर्ण मुझसे ही निकले हैं, चारों 
वेदोंका प्रादुर्भाव मुझसे ही हुआ है और ये सब मुझमें ही प्रविष्ट 
होते हैं । 


जो समतायुक्‍त हैं, मन-इन्द्रियोंको जीते हुए हैं, तत्त्वजिज्ञासु, 
काम-क्रोध-द्वेषरहित, आसक्तिहीन, निष्पाप, सत्त्वगुणी, निरहंकार 
और अध्यात्मदर्शी पुरुष हैं, वे ही मेरी तन्मयभावसे उपासना करते 
हैं । में ही संवर्तक नामक ज्योति, अनल, सूर्य और अनिल हूँ । नभो- 
मण्डलमें दीखनेवाले सब तारे मेरे रोमकप हैं । दिशाएँ और सागर 
सब मैं ही है । भले-बुरे, सब भाव मुझसे ही हैं। सत्य, दान, तप और 
सर्वभूतमयी अहिसासे मनुष्य जो कल्याणको प्राप्त करते हैं, उसका 
मल मैं ही हँ । सब देहधारी मेरे ही विधानसे विहित और मेरी ही 
आज्ञासे संचालित हैं । जो भलीभाँति मेरी पूजा-अर्चा करते हैं, वे 
शान्तचित्त जितक्रोध पुरुष मुझको ही प्राप्त होते हैं ॥ पापी मनुष्य 
क॒दापि मुझे नहीं पाते ! लोभी, कृपण, इन्द्रियोंके दास और अशुभ 
कर्म करनेवाले पुरुष भी मुझे नहीं पा सकते । साधक महात्माओंका 
प्राप्प जो महाफल है, सो मैं ही हूँ । क्ुयोगी और विमृढ़ोंके लिये 
मैं दुष्प्राप्प हैँ । जब धर्मकी ग्लानि और अधमेका अभ्युदय होता 
है, तभी मैं प्रकट होता हूँ । जब देत्य लोग हिसापरायण हो जाते 
हैं और देवोंके द्वारा भी नहीं मरते तब मैं मानवरूपमें प्रकट होता 
हँ और दैत्यका संहार कर धर्मकी स्थापना करता हूँ । अपनी 
मायासे ही मैं सबका संहार और पुनः सजन करता हूँ, मैं ही काल 
हैँ, में कालचक्रका प्रवतंक हू; मैं ही ब्रह्म हैँ, मैं ही सब भूतोंका शमन 

करनेवाला हूँ । में ही सबमें आत्मारूपसे स्थित हूँ । आश्चर्य यह है 
कि सबमें सदा स्थित होनेपर भी मुझे कोई नहीं (जानता । भक्त 
लोग सब प्रकार मेरी ही पूजा करते हैं । हे विप्रषें ! तुमने मेरे 
अंदर जो क्लेश पाया है, वह तुम्हारे सुख और कल्याणका ही कारण 
है । स्थावर-जज्भम जो कुछ भी तुमने देखा है, भूत-भावन में 
उसमें सर्वत्न ही विराजित हँ; और सब मेरे ही विधानमें बाँध हैं। 
में ही शद्धु-चक्र-गदा-पद्मधारी नारायण हूँ । जबतक हजार युग 
नहीं बीतेंगे, तबतक में विश्वात्मा समस्त विश्वको विमोहित करके 
सोया रहँगा। जबतक ब्रह्मा विबुद्ध न होंगे, तबतक में अशिशु 
होकर भी शिशुरूपमें रहूँगा । हे विप्रषियोंद्रारा पूजित मुनिवर : 
मैं तुम्हारे प्रति संतुष्ट हूँ, इसीसे तुम्हें यह रहस्य बतलाया है 
जबतक ब्रह्मा नहीं प्रकट होते, तबतक तृम यहीं सुखसे रहो । जब 
लोक-पितामह प्रकट होंगे तब में अकेला ही सब भूतोंकी---आकाश, 
पृथ्वी, ज्योति, वायु, जल इत्यादि चराचर पदार्थोकी पुत्त: सृष्टि 
करूँगा । 

' भगवानकी दिव्य वाणी सुनकर महान्‌ तपस्वी भक्त मांकेण्डेय 
कृतार्थ हो गये । 


बोलो भक्त और उन्तके भगवान्‌की जय ! 


€<**रे 


भक्त मर्हाष अगस्त्थ और राजा शडःख 


हेहयवंशीय प्रजावत्सल राजा श्रुताभिधानके पुत्र महाराज 
शुद्ध आदर्श नरपति थे । वे शास्त्रोंके सिद्धान्तको जाननेवाले और 
सारे सद॒गुणोंसे सम्पन्त थे । चित्तको सदा भगवान्‌में लगाये हुए ही 
राजकाज करते थे । धीरे-धीरे उनकी विषयासक्ति नष्ट हो गयी । 
भगवान्‌ कमलनेत् श्रीजगदीश्वरमें वे निश्चल भक्ति करने लगे । वे 
नित्य नियमपूर्वक अटल और गहरे निश्चयके साथ अनन्त पुरुषोत्तम 
भगवान्‌का ध्यान करते । भगवान्‌की प्रीतिके लिये ही वे विविध 
प्रकारके पुष्पदान, ब्रत एवं दक्षिणायुक्त अश्वमेंधादि यज्ञ करते । 
भगवानके लिये ही वे ब्राह्मणोंका प्रिय कार्य करते, उनकी पूजा करते 
तथा जहाँ-तहाँ आवश्यकतानुसार कुएँ, तालाब, धर्मशालादि 
बनवाते । वे भक्तिपूर्वक अज, अव्यय, अच्युत भगवान्‌ श्रीगोविन्दका 
नामस्मरण और जप करते, उनकी पूजा करते और पौराणिक 
विद्वानोंके मुखसे संसारसागरसे पार उतारनेके लिये नौकास्वरूप 
पवित्र श्रीहरिकथाका आदरपूर्वक श्रवण करते | यों सतत भगवान्‌के 
ध्यानमें लगे हुए उनका पवित्र चिन्तन करते हुए वे तन-मन-धनसे 
भगवान्‌की सेवा करने लगे | उनका चित्त सब ओररसे श्रीहरिके 
प्रति लग गया | उनके मनमें भगवान्‌के पवित्र दर्शनकी लालसा 
जाग उठी । वे भगवानके लिये ही सब काम करते, परंतु उनकी 

चिन्ताका एक ही विषय हो गया कि मुझे कब भगवान्‌के दर्शन 
होंगे । ज्यों-ज्यों दिन बीतने लगे, त्यों-ही-त्यों राजाके मनकी 
व्याकुलता भी बढ़ने लगी | एक दिन वे बहुत ही खिन्‍त होकर मन- 
ही-मन अपनेको धिक्‍्कार देते हुए कहने लगे--अहो : न मालूम 
पर्व॑जन्मोंमें मेने कितने पाप किये हैं, जिनके कारण आजतक में 
भगवानके दर्शन नहीं पा सका । अवश्य ही यह मेरी पापराशिका 
ही फल है । अथवा यह भी हो सकता है कि मेरा मन वस्तुतः 
भगवानका दर्शन चाहता ही नहीं है, मेरे मनमें यदि भगवान्‌के लिये 
व्याकुलता वास्तविक होती तो भक्‍तवत्सल अन्‍्तर्यामी भगवान्‌ क्‍यों 
दर्शन देनेमें बिलम्ब करते । अब में कौन-सा उपाय करूँ, जिससे 
ये विरहतापसे जलती हुई आँखें भगवान्‌के मुखचन्द्रका दशन 
पाकर शीतल हों । में बड़ा ही अपराधी हूं। मुझ भगवान्‌के 
श्रीमखका एक शब्द भी आजतक सुनायी नहीं दिया । भगवान्‌ एक 
बार मझे यही कह देते कि में तुम्हें लाख वर्ष बाद दर्शन दूँगा तो 
भी मेरा हृदय नाच उठता । उनकी मधुर वाणी सुनकर मे उनकी 
बाट जोहता हुआ जीवन धारण करता । परंतु हाय ! अब किस 
आशापर जीऊँ, क्‍या मेरे हृदयेश्वर मुझे इतना आश्वासन भी नहीं 
देंगे ? यों कहते-कहते राजा शद्भु अत्यन्त व्याकुल हो गये । उनकी 
आँखोंसे तप्त आँसुओंकी धारा बहने लगी | उनके प्राण कण्ठगत 
हो गये और वे भगवान्‌के ध्यानमें बेसुध होकर जमीनपर गिर 
पड़े । 

इतनेमें ही उनके कानोंमें मधुर आवाज आयी । मीठे स्वरोंको 
सुनते ही हृदय शीतल हो गया। आनन्दसे शरीर पुलकित हो उठा। 

उन्होंने सुना, हे प्यारे ! तू शोक छोड़ दे, त्‌ मेरा अनन्य भक्त है 
ओर सच्चा साधु है, में तुझे कभी परित्याग नहीं कर सकता । तूने 
मेरे लिये बड़ा तप किया है । में तुझपर संतुष्ट हूँ, परंतु अभी मेरे 
दर्शनोंमें एक हजार वर्षकी देर है । तेरी ही तरह मह॒षि अगस्त्य 
भी मेरे दश नाथ व्याकुल हैं | तू शीघ्र वेडूूटेश पर्वतपर चला जा । 
अगस्त्य भी ब्रह्माके आदेशसे वहीं जाकर तप कर रहा है । वहाँ 
जाकर मुझमें मन लगाकर मेरा ध्यान-भजन करता रह ! तुझे वहीं 
मेरे दर्शन होंगे ।' 

'हजार वर्ष बाद भगवान्‌के दर्शन होंगे”! सुनकर राज। हर्षके 
मारे नाच उठे ? कहाँ में नीच और कहाँ सर्वलोकमहेश्वर नारायण ! 
हजार वर्षके बाद भी दशन तो देंगे ! अहा ! मेरे समान भाग्यवान्‌ 
और कौन होगा ? मुझे भगवान्‌ हजार वर्षके बाद दर्शन देंगे । इस 
प्रकार विचार करके राजा आनन्दमग्न हो गये । सच्चे भक्त बड़े 
ही धेर्यवान्‌ होते हैं, वे कच्चे साधकोंकी भाँति अल्पकालमें ही 
उकताकर साधना छोड़ नहीं बैठते । फिर भगवान्‌के मिलनेका तो 
कोई मूल्य ही नहीं है। भक्त समझता है कि हजार वर्षकी साधनाके 
बाद भी यदि वे मिल जाते हैं तो बहुत सस्तेमें ही मिलते हैं । 
वास्तवमें साधनाके बदलेमें या साधनके फलस्वरूप भगवान्‌के दर्शन 
नहीं होते । जिसपर क्रपा करके वे अपनी योगमायाका पर्दा हटा लेते 
हैं, उसी भाग्यवान्‌ भागवतको भगवानके दुर्लभ दश न प्राप्त होते 
हैं। भगवान्‌के दर्शनके लिये देवता भी तरसते हैं । त्रिदेवगत 
भगवत्स्वरूपोंके दर्शन तो देवताओंको हो जाते हैं, परंतु साक्षात॒ प्रभु 
अचिन्त्यानन्त सौन्दर्य-माधुयंके सागर भगवान्‌के दर्शन' तो केवल 

उनकी क्पासे ही होते हैं, उनके दर्शनका क्या पघूल्य है ? युग- 
युगान्तरतक साधना करनेपर भी उनके दर्शनकी योग्यता नहीं प्राप्त 
होती, अतः हजार वर्षमें दर्शन हो जाना तो उनकी बहुत बड़ी कृपाका 
प्रभाव है ! अपनेको इसी भगवत्कृपाका पात्र समझकर राजाकी 
प्रसन्नताका पार न रहा। परंतु अब हजार वषेमें एक क्षण भी दूसरे 
किसी काममें क्‍यों बीते ? अतएव राजाने उसी समय अपने सुयोग्य पुत्र 
वज््रको प्रजापालनका भार सौंपकर नारायणके दरश्शनार्थ नारायण- 
गिरिको गमन किया । वे इतनी जल्दी चले मानो इसी क्षण दर्शन 
हो रहे हैं और एक क्षणकी देरमें दर्शन नहीं होंगे । यह सोचकर न 
तो निश्चिन्त हुए न भजनमें ही तनिक कमी आने दी कि दर्शन 
तो हजार वर्ष बाद होंगे और जब भगवान्‌ने कह दिया है तब दर्शन- 
में कोई संदेह भी नहीं है, फिर इतनी जल्दी क्‍यों की जाय ! 


राजा उसी समय चल पड़े और भगवान॒का स्मरण करते 
तथा अपने सौभाग्यपर प्रम॒दित होते हुए जहाँतक हो सका शी क्र-से- 
शीघ्र नारायणपवेतपर पहुँच गये। वहाँ पहुंचकर उन्होंने देखा-- 
पर्वतके बहुत ऊँचे शिखरपर स्वामिपुष्करिणी सुशोभित है । उसमें 
अमृतके समान जल भरा है। अनेकों सिद्ध, गन्धव॑ और देवता 
उस स्वामितीथंका सेवन' कर रहे हैं । अनेक प्रकारके पक्षियोंके 
कलरवसे तथा कुमुद, कमल आदिकी सुगन्धिसे स्थान अत्यन्त मनोहर 
हो रहा है । राजा शद्भने बहुत पवित्न और मनोरम स्थान देखकर 
उसीके तीरपर अपनी पर्णकुटी बना ली और चित्तकी गतिको अचल 
करके परमात्मा श्रीनारायणके ध्यानमें लगा दिया । बे अनन्यचित्तसे 
धयानपरायण होकर दारुण तप करने लगे । 


श्द्द प्राचीन भक्त 


उधर ब्रह्माजीकी आज्ञा पाकर महर्षि अगस्त्य भी सकड़ों 
मुनियोंसे घिरे हुए उसी पवित्न पव॑तकी प्रदक्षिणा कर रहे थे । 
देवता और ऋषि-मुनियोंको इस बातका पता लग गया था कि 
मह॒थि अगस्त्यको दर्शन देनेके लिये श्रीभगवान्‌ वेंकटेश शेलपर 
प्रकट होंगे, अतएवं भगवानके दिव्य-दर्शनकी लालसासे ब्रह्मा, इच्द्र, 
स्वामिकातिक आदि देवता और सनकादिक योगीन्द्र, नारदादि 
देवषधि तथा अन्यान्य सिद्ध महात्मा भी इस सुअवसरपर भगवान्‌के 
दर्शाकी लालसा करने लगे । ऋषि अगस्त्यजीको भगवान्‌ 
श्रीगोविन्दकी पूजा-अर्चा करते-करते वहाँ हजार वर्ष पूरे हो गये, 
परंतु उन्हें पुण्डरीकाक्ष भगवानके दर्शन नहीं हुए, तब मह॒ंषिको 
बहुत ही चिन्ता हुई । इतनेमें ही वहाँ बृहस्पति, शुक्र आविने 
आकर महंषि अगस्त्यसे कहा- 

हे मुनिवर ! आपके समान द्वितीय नारायणसद्श अनन्य 
नारायणभकक्‍तका दर्शन पानेसे आज हमारा जीवन सफल हो गया । 
हमलोगोंके जीमें भी भगवान्‌के दर्शनकी बड़ी लालसा हुई, इसलिये 
हम सब ब्रह्माजीके पास गये थे। ब्रह्माजीने हमसे कहा है कि 'श्वेत- 
द्वीपके दक्षिण भागमें वेंकटेश नामक एक पवित्र पवव॑त है, वहाँ मर्हाषि 
अगस्त्य और राजा शद्भुू भगवान्‌के दर्शनके लिये कठोर साधन कर 
रहे हैं। सर्वलोकमहेश्वर श्रीगोविन्द स्वयं उन्हें दर्शन देनेके लिये 
* बहाँ प्रकट होंगे, तब हम सब देवगण भी उनके दर्शन कर छृताथ्थे 
: होंगे और यह सुअवसर बहुत शीघ्र उपस्थित होगा । अतएवं आप- 
लोग बेंकठेश पर्वतपर जाकर महंषि अगस्त्यसे मिलिये और उनको 
साथ लेकर शद्भुके पास जाइये । एवं सब लोग मिलकर भगवान्‌से 

शीघ्र प्रकट होनेकी प्रार्थना करते हुए उनकी प्रतीक्षा कीजिये ।! हे 
मुनिश्रेष्ठ ! ब्रह्माजीके आदेशसे हमलोगोंने यहाँ आकर तेज:पुञ्ज 
आप महाभागके दर्शन किये हैं; अब आपके साथ स्वामिपुष्करिणी- 
के तटपर जाकर महाभाग शट्डुके दर्शन करेंगे। भगवान्‌की भक्तिका 
क्या ही अपूर्व माहात्म्य है ! सविधि आराधना करनेपर भी जिन 
महान मह॒षि और देवताओंका प्रसन्‍न होना कठिन होता है, वे ही 
महामहिम मह॒धि और देवगण भकतके दर्शनार्थ उनकी कुटियापर 
जाते हैं ! अस्तु, 

महथि अगस्त्यको इनकी बात सुनकर बड़ी प्रसन्नता हुई, 
उनका शोक-जाल कट गया । देवगुरु बृहस्पतिजीके नेतृत्वमें देवताओं- 
को साथ लेकर अगस्त्यजी शीघ्र ही स्वामिपुष्करिणीके पास जा 
पहुँचे । वहाँ जाकर देखते हैं कि नरपति शह्भु अपने मन, वचन 
और शरीरकी समस्त चेष्टाओंको श्रीभगवान्‌में अर्पण करके निश्चल 
समाधिस्थ हो रहे हैं। ऋषि और देवोंके आगशवकी बात जानकर 
राजाने सबको प्रणाम किया । यथायोग्य स्तुति-प्रार्थंतवा करके सबकी 
पूजा की । बृ हस्पतिजीने सब समाचार सुनाये । तदनच्तर सब लोग 
भगवान्‌की प्रतीक्षामें उनके श्रीगोविन्द नामका कीतेव करते हुए 
अपनेको क्वृतार्थ मानने लगे । 

इस प्रकार तीन दिन स्तुति-प्रा्थना और कीर्तेव करते रू 
गये । तीसरे दिन रातके समय सबको नींद आ गयी । तब उन्‍होंने 

मुसकरा रहें हैं । सब लोग स्वप्तमें भगवान॒के दर्शन पाकर आनन्द- 
मग्न हो गये । जागनेपर स्वप्नदर्शनको श्रीभगवान्‌के शुभागमनकी 
पू्वे सूचना समझकर बड़ी ही उत्कण्ठाके साथ भगवान्‌की प्रतीक्षा 
करने लगे । प्रातःकाल होनेपर उन्होंने आदरपूवंक यथाविधि 
पुष्करिणीमें स्तान किया और नित्यकर्म करके पुनः भगवान्‌ 
श्रीअच्युतकी आराधनामें लग गये । सब मिलकर नाना प्रकारसे 
भगवान्‌की स्तुति और “3 नमो नारायणाय' इस अष्टाक्षर 
मन्त्रका जप करने लगे । सबके मनमें यह निश्चय था कि बस, अब 
भगवात्‌ प्रकट होनेवाले ही हैं, पल-पलमें वे भगवान्‌के प्राकटयूकी 
बाट देखते थे। उनका चित्त सब ओरसे सर्वथा हटकर केवल 
श्रीभगवानमें ही अनन्यभावसे अपित हो रहा था। इतनेहीमें 
अकस्मात्‌ उनके सामने एक महान्‌ अद्भुत तेज प्रकट हुआ । मानो 
असंख्य कोटि अग्नि, चन्द्रमा और सूर्य एक ही साथ प्रकट हो गये 
हैं और उनकी वह॒तेजोराशि अपूर्व शोभा धारणकर आकाशमें 
विराज रही है । अनन्त प्रकाश होनेपर भी उसमें दाह और ताप 
नहीं है और न आँखें ही उस तेजसे चौंधियाती हैं । सब लोग इस 
अपरिमित तेजको देखकर दिव्यपरमानन्दविग्रह श्रीनारायणका ध्यान 
करने लगे। इतने में उन्होंने देखा भगवान्‌ उनके सामने उपस्थित हैं । 
भगवान्‌का स्वरूप वाणी और मनके अतीत है। उनके हजार नेत्न हैं, 
हजार बाहु हैं, हजार पर हैं। तपाये हुए सोनेके समान प्रभा है, 
तेजोमयी कान्ति है, मनोहर होनेपर भी अति भयंकर आकृति है, 
भयानक दाढ़ें हैं, मुखसे अग्निकी शिखाएँ उगल रहे हैं, वक्ष:स्थलपर 
कोौस्तुभमणि और श्रीलक्ष्मीजी शोभा पा रही हैं | अचिन्त्य, अनादिं, 

अनन्त, सर्वात्ममय, समस्त ब्रह्माण्डके प्रकाशक भगवान्‌के ऐसे 
अत्यन्त भयदायक स्वरूपको देखकर सब लोग डरते हुए भी अत्यन्त 
हषके साथ उनकी स्तुति करने लगे । भगवान्‌ श्रीहरिके जो महान्‌ 
तेजस्वी आयुध लोकरक्षार्थ त्विलोकीमें विचरण करते हैं, वे सब 
भगवान्‌की सेवामें उपस्थित हो गये । सूर्यसद्श तेजस्वी चक्र, दिव्य 
गदा, खड़ग, चन्द्रप्रभ पाश्चजन्य शद्धु आदि सभीने एकनिष्ठ होकर 

विराट्रूप श्रीहरिकी पूजा की | पाचजन्यकी उग्र ध्वनिसे राक्षस 

डर गये । ब्रह्मा, रुद्र, इन्द्र आदि देवगण अत्यन्त आश्वयेमें डूबकर 

अपने-अपने वाहनोंपर सवार होकर वहाँ आ पहुँचे । सनकादि योगी 

वसिष्ठादि मनि, गन्धव, सप॑, किन्नर, विष्वक्सेन, गखड़, जय आदि 

भगवानके सेवक और श्वेतद्वीपनिवासी नित्यसिद्ध महात्मा सब वहा 
आ गये । वक्ष पुष्प-वृष्टि करने लगे, किन्नर और गन्धर्व मुदित 

मनसे गाने लगे । ब्रह्मादि देवता स्तुति करने लगे। सब ओर 
आनन्दका प्रवाह बह चला। परंतु भगवान्‌के भयानक स्वरूपसे मन- 
ही-मन सब डर भी रहे थे । सबकी इच्छा थी कि सौन्‍्दर्य-माधुयें- 
निधि श्रीहरि अपने परम सुन्दर सौम्य स्वरूपमें हमें दर्शन दें । 
अतएव देवगणकी प्रार्थना सुनकर भगवान्‌ गम्भीर वाणीसे बोले-हि 
वत्सगण ! देखो, में अपनी भयानक मूर्तिको छिपाकर अत्यन्त प्रिय 
शान्तस्वरूप हो जाता हूँ । अब तुमलोग व्याकुलता छोड़कर सुख- 
पूर्वक दर्शन करो ।' इतना कहकर भगवान्‌ क्षणभरके लिये अन्‍्तर्धान 
हो गये । दूसरे ही क्षण सबने देखा, एक सुन्दर रत्नवचित विमान 
सामने प्रकट हो गया है, उसपर भगवान्‌ विराजमान हैं। उनका 
मुखकमल चन्द्रबिम्बकी भाँति शान्‍्तत और नील कमलके समान 

शोभित है । करोड़ों चन्द्रमाओंके समान सुधावर्षिणी शीतलता और 
करोड़ों सुर्योके समान भगवान्‌का प्रकाश है | भगवान्‌ स्वर्ण के समान 
पीत वस्त्न धारण किये हुए हैं, सुन्दर अद्भोंपर अनेकों आभूषण और 
हाथोंमें शद्धु, चक्र, गदा तथा पद्म सुशोभित हैं । ब्रह्मादि देवता, 
मुनि, महर्षि अगस्त्य और राजा शद्भु भगवान्‌के इस दिव्य मध्वुर 
स्वरूपको देख-देखकर आनन्दमें उन्मत्त-से हो गये और नाना भाँतिसे 
स्तवन करने लगे । तदनन्तर श्रीभगवान्‌ने मह॒षि अगस्त्यसे कहा-- 
'तुमने हमारे लिये बहुत तप किया है, में तुमपर अति प्रसन्‍न हूँ । 
जो तुम्हारी इच्छा हो सो मुझसे माँग लो । भगवान्‌के वचन सुनकर 
हषंगद्गद वाणीसे अगस्त्य बोले--प्रभो ! आज मैं क्‍या नहीं पा 
गया ? मेरे यज्ञ, तप, अध्ययन और श्रवण आदि आज सब सफल 
हो गये । आज में तीनों लोकोंमें धर्मात्मा और धन्य हो गया । में 
आपको खोज रहा था, आज आप स्वयं मुझे दर्शन देने पधारे। 
भापकी इस क्रपादृष्टिकी कल्पनामें ही मेरे समस्त मनोरथ सिद्ध हो 
गये । हे माधव ! में विचार करनेपर ऐसी कोई स्थिति या वस्तु 
नहीं देखता, जो मुझे प्राप्त करनी हो । हे प्रभो ! आपकी इस 
महान्‌ कृपासे बढ़कर और कया है जो मैं माँगूँ ? इसपर भी यदि 
भापकी ऐसी ही आज्ञा है कि म॑ कुछ माँग ही तो नाथ ! यही 
माँगता हूँ कि अपने चरणकमलोंमें आप मेरी निरन्तर अनन्य भक्ति 
कर दीजिये-- 
त्वत्पादाम्बुजयोभंक्तिसेव॑ कुरू निरन्तरम्‌ । 


भगवानने अपनी दुलंभ भक्ति देकर मुनिकों कृतार्थ किया । 
तदनन्तर देवताओंकी इच्छासे अगस्त्यजीने भगवानूसे यह वर और 

माँगा कि आप इस पवित्र वेंकटेश पर्वतपर निवास करें और यहाँ 
आपके दरशंनार्थ आनेवालोंकी मनःकामना पूर्ण हो। भगवानने 
महर्षि अगस्त्यकी इस प्रार्थनाको भी सहषं स्वीकार किया। फिर 
भगवान्‌ राजा शद्भसे बोले--हे वत्स ! तुम्हारी भक्तिसे भी में 
बहुत ही प्रसन्‍न हूँ । मुझे वरद समझकर जो चाहो सो माँगो ! 
तुमने मेरे लिये बड़े कष्ट सहे हैं । देखता हूँ, तुम्हारा शरीर तपः- 
क्लेशसे अत्यन्त कृश हो गया है ।' राजा शद्भने बड़े ही विनयके 
साथ हर्षोत्फूल्ल हृदयसे भगवान्से कहा--नाथ ! मुझे आपके 
चरणोंकी सेवा छोड़कर और कुछ भी नहीं चाहिये । अपने भकतों- 
को आप जो कुछ दिया करते हैं, वही मुझे भी दीजिये। इसके सिवा 
में मुक्ति आदि कुछ भी नहीं चाहता । भगवानने कहा--वत्स ! 
ऐसा ही होगा । जो नित्य मेरी सेवामें लगे हैं, उनके लिये कुछ भी 
दुर्लभ नहीं है 
मत्सेवायोगभव्यानामलभ्यं किम विद्यते । 

इतना कहकर भक्‍तकल्पतरु भगवान्‌ नारायण महथि अगस्त्य 
और राजा शद्भध॒को हृदयसे लगाकर देवताओंके द्वारा की जानेवाली 
स्तुतिको सुनते हुए अच्तर्धान हो गये । 

तभीसे वेंकटेश पर्वेतकी महिमा वढ़ गयी, जो आज भी उदम्री 
प्रकार वतंमान है । 


बोलो भक्‍त और उनके भगवान्‌की जय ! 


€६६-+>2 

प्राचीन कालमें कण्ड्‌ नामक एक तपोनिष्ठ मुनि थे। गोमती- 
के तीर॒पर एकान्त स्थलमें कण्ड मुनिका नाना प्रकारके पुष्पोंसे 
सुशोभित, कन्द-मूल-फलपूर्णं परम रमणीय आश्रम था। मुनि उस 
आश्रममें निवास करते हुए ब्रत, उपवास, नियम, स्नांन, मौन और 
संयमादिसहित परम अद्भूत महान्‌ तपस्या करने लगे । वे गरमीके 
दिनोंमें पत्चाग्नि तपते, वर्षा ऋतुमें खुली जगहमें भूमिपर शयन 
करते और जाड़ेकी मौसिममें भीगा वस्त्न पहनते । उनका इस प्रकार- 
का उग्र तप देखकर देवता, गन्धवं, सिद्ध, विद्याधरादि सभी आश्वये- 
में ड्ब गये | देवराज इन्द्रकों मुनिकी तपस्या देखकर बड़ा भय 
हुआ । सकामभावसे की हुई महान्‌ तपस्याका फल स्वर्ग या स्वगे- 
राज्यके आधिपत्य-इन्द्रपदकी प्राप्ति है। इसीलिये इन्द्र ऐसे सकाम 
तपस्वियोंसे डरा करते हैं । इन्द्रने देवताओंके साथ सलाह करके 
प्रम्लोचा नामकी अति सुन्दरी, चिर॒यौवना अप्सराको कामदेवादिके 
साथ मृनिकी तपस्या भज्ठछ करनेके लिये भेजा प्रम्लोचा उमग्रतपा 
मुनिके शापभयसे एक बार तो जानेको तैयार नहीं हुई, परंतु अन्त- 
में देवराज इन्द्रके आग्रहसे उसे जाना पड़ा। दलबलसहित प्रम्लोचाने 
मुनिके आश्रममें पहुँचकर मधुर स्वस्से गायन आरम्भ किया। 
वसनन्‍्तने अपनी शक्तिका विस्तार किया । पुष्पधन्वा मदनने मुनिके 

मनमें क्षोभ पैदा कर दिया । भगवान्‌के आश्रयसे रहित अपने तपो- 
बलपर अशपिमान करनेवाले उग्रतपा मुनि मदनमोहित होकर 
प्रम्लोचाके वशमें हो गये । इन्द्रका उद्देश्य सिद्ध हुआ, मुनिका तप 
भज् हो गया। एकान्तमें स्त्नीके दर्शनमात्नसे ही बड़े-बड़े तपस्वी 
मुनियोंके मन डिग जाते हैं। इसीलिये साधककों सावधान करते 
हुए शास्त्रोंने 'सत्नी और स्त्नीसज़डियोंके सद्भ का भी त्याग करनेकी 
आज्ञा दी है। पाश्चात्त्य सभ्यताके उपासक जो भोले भाई आजकल 
स्त्नीपुरुषोंके अमर्यादितरूपसे साथ रहने, साथ पढ़ने और एकान्तमें 
मिलने-जुलने आदिमें कोई आपत्ति नहीं समझते, वे इस महान 
कुपरिणामको भूल रहे हैं। प्रथम तो स्त्री-पुरुषका एकान्तमें मिलन 
ही बहुत बुरा है; दूसरे जो अभिमानी मनुष्य सद्बुद्धिप्रेरक सवे- 
शक्तिमान्‌ भगवान्‌के बलपर भरोसा नहीं करता, ईश्वरके आश्रयमें 
विश्वास नहीं करता, उसका तो स्त्रीके साथ एकान्तमें मिलकर बचना 
उतना ही कठिन है जितना जलती हुई अग्निमें गिरकर सूखे काठका 
बचना । कण्ड्‌ मुनिका भी यही हाल हुआ । उन्होंने कामपरवश हो 
वाराज्ना प्रम्लोचाको अपने आश्रममें रख लिया और तपोबलसे 
चिरकालके लिये सुन्दर षोडशवर्षीय युवक बनकर उसके साथ रहने 
लगे । प्रम्लोचा उनका तपोबल देखकर दंग रह गयी । 

तपस्वी मुनि मोहवश स्नान, सन्ध्या, होम, स्वाध्याय, 
देवतार्चन, ब्रत्त, उपवास, नियम, ध्यान आदि सब कुछ भूलकर रात- 
दिन उसी अप्सरामें आसक्त रहने लगे। उन्हें अपने तपनाशकी बात 
भी याद नहीं रही । मोह यहाँतक बढ़ा कि उन विषयासक्त मुनिको 

सुबह-शाम, दिन-रात, पक्ष-मास, ऋतु-वर्ष आदि गतकालका भी 
कुछ पता नहीं रहा । 
स्‍्तान॑ सन्ध्यां जप॑ं होम स्वाध्यायं देवताचनस्‌ । 
ब्रतोपवासनियर्स ध्यान च मुनिसत्तमः ॥ 
त्यकत्वा स रेमे म॒ुदितस्तया सामसहनिशम्‌ । 
मनन्‍्मथाविष्दह्॒‌दयो न बुबोध तपःक्षयस्‌ ॥ 
सन्ध्यारात्रिदिवापक्षमासत्वेयस हायनम्‌ ! 
न बुबोध गत॑ काले विषयासक्तमानसः ॥ 


इस प्रकार कण्डु मुनिको विषय-सेवनमें सौ वर्षसे अधिक बीत 
गये । तब एक दिल प्रम्लोचाने कहा-'भगवन्‌ ! मैं अब स्वर्ग जाना 
चाहती हूँ, कृपा करके आज्ञा दें ।' आसकतचित्त मुनिने कहा- 
'कल्याणि ! कुछ समय और ठहर जाओ ।॥' पुनः सौ वर्ष बीतनेपर 
प्रम्लोचाने फिर जानेकी आज्ञा माँगी, तब मुनिने पुनः वसे ही कुछ 
समय और ठहरनेको कहा । यों शताब्दियोंपर शताब्दियाँ बीतने 
लगीं । प्रम्लोचाकी स्वर्ग जानेकी इच्छा बार-बार होती, परंतु वह 
तपस्वी मुनिके शापके झयसे बिना आज्ञा जा नहीं सकती । वह जब- 
जब मुनिसे हाथ जो इकर आज्ञा माँगती, तभी मुनि उसे कुछ समय- 
तक और ठहरनेके लिये कह देते। एक दिन संध्याके समय 
पूवेसुकतके प्रतापसे मुनिकों कुछ चेत हुआ, वे जल्दीसे उठकर 
कुटियासे बाहर जाने लगे । यह देखकर प्रम्लोचाने कहा-“भगवन्‌ ! 
कहाँ पधार रहे हैं ?” मुनि बोले-ूर्यास्त हो रहा है, सन्ध्योपासना 
करूँगा, नहीं तो कर्म लोप हो जायगा ।” मुनिकी यह बात सुनकर 
प्रम्लोचाको बड़ी प्रसन्‍नता हुई और वह ॒विनयपूबेक बोली-- 

हे सर्वधमंज्ञ |! आज नया सूर्यास्त थोड़े ही हो रहा है, कितना समय , 
बीत गया । सूर्यास्त तो रोज ही होता था, आपने तो कभी संध्या नहीं 
की । क्या आपको यह बात स्मरण नहीं रही ? मुनिने चकित-से 
होकर कहा-है कल्याणि ! तुम यह क्‍या कह रही हो ? मैंने 
आज ही प्रात.काल तो तुमको नदीतीरपर देखा था; इसके बाद 
तुम दिनभर आश्रममें रहीं । अब संध्याकाल उपस्थित है। सूर्य 
अस्त हो रहे हैं, मैं संध्या करने जा रहा है; इसपर तुम मेरा 
उपहास कैसे कर रही हो ?” प्रम्लोचाने कहा-'भगवन्‌ * आपका 
कहना सत्य है; में आयी तो प्रात:ःकालके समय ही थी, परंतु उस 
प्रात:कालको आज पूरे नौ सौ सात वर्ष, छः महीने और तीन दिन 
बीत चुके हैं।' मुनि बोले-हे शुभे ! क्या सचमुच इतना समय 
बीत चुका ? तुम मेरा मजाक तो नहीं उड़ा रही हो ? मुझे तो 
अबतक यही प्रतीत हो रहा है कि तुम सिर्फ आज ही सुबहसे मेरे 
धास हो /' प्रम्लोचा बोली-“भगवन्‌ ! आपके सामने झूठ बोलनेकी 
हिम्मत किसकी होगी ? खास करके आज तो आप सत्पथपर आछरूढ़ 
हो रहे हैं, इसलिये में क्यों मिथ्या कहूँगी ?” प्रम्लोचाकी बात 
सुनकर मुनि अपनी स्थितिपर विचार करते ही व्याकुल हो गये 
और भाँति-भाँतिसे अपने आचरणोंकी और इन्द्रियोंके दासत्वको 
निन्‍्दा करने और अपनेको धिक्‍्कारने लगे । अप्सरा प्रम्लोचा इस 
समय शापके भयसे काँप रही थी, उसकी ओर देखकर मुनिने कहा-- 
'पापिनि ! तुमने बहुत बुरा किया, अपनी दृष्टिरूपी महामोहन मन्त्र- 
से मेरी तपस्याका नाश करके तुमने मुझे निन्‍्दाका पात्न बना दिया; 
परंतु क्या करूँ, बातचीतमें सात शब्द उच्चारण होनेपर ही साधुओंकी 

मित्रता हो जाती है, तुम तो इतने समयतक मेरे साथ रही हो। 
इसीलिये अपनी क्रोधाम्निमें में तुम्हें भस्म नहीं करता । फिर 
तुम्हारा दोष ही क्‍या है ? तुम्हारे प्रति क्रोध करनेका कोई कारण भी 
नहीं दिखायी देता, क्योंकि दोष तो सब मेरा ही है; में अजितेन्द्रिय 
और विषयलोलूप हूँ, नहीं तो तुम मुझे कैसे अपने जालमें फाँस 
सकती ? जाओ, अब जल्दी मेरी नजरसे ओझल हो जाओ ! 

प्रम्लोचा प्राण बचाकर भागी । उस समय वह॒ गर्भवती थी, 
उसके मारिषा नाम्नी कन्या हुई। प्रसिद्ध दक्ष प्रजापति इसी मारिषा- 
के पुत्र थे । सच कहा जाय तो संसारमें हम सभी विषयासक्त मनुष्य 
धर्म-कर्म सब कुछ छोड़कर अतीतकालको भूलकर दिन-रात विषय- 
सेवनमें लगे हुए हैं । कभी विषय-सेवनसे मन हुटाकर परलोक या 
परमेश्वरकी बात सोचनेकी हमें फ्रसत ही नहीं मिलती । भगवत्कपा- 
से जिसको चेत होता है, उसकी तो यही मुनि कण्डकी-सी दशा 
होती है और जिसको विषय-सेवनसे पश्चात्ताप होता है, वही 
भगवान्‌के मार्गपर आरूढ़ होता है । अस्तु, 

तपो भ्रष्ट मुनि कण्ड्‌ पश्चात्तापकी आगमें जलने लगे । अब और 

कोई उपाय न देखकर भकक्‍तवत्सल करुणामय भगवान्‌के भजनकी 
ओर उनकी वृत्ति गयी । वे पुरी नगरीमें आकर पुरुषोत्तम श्रीहरि- 
की शरण ग्रहण कर नियम-ब्रतोंका पालन करते हुए परम श्रद्धाके 
साथ मन लगाकर श्रीभगवान्‌के 'ब्रह्मपार' स्तोत्नका जप करने लगे । 
ब्रह्मपारस्तोत्न यह है-- 

पारं परं विष्णुरपारपारः परः परेभ्य: परमात्मरूप: । 

से ब्रंह्मपारः परपारभृतः परः पराणामपि वारपारः ॥ 


ना 

स कारणं कारणसंश्चितो5षि तस्यापि हेतु: परहेतुहेतुः । 
कार्योडपि चेवब॑ सह कर्मकतृ रूपेरनेकेरवतीह सर्व ॥ 
ब्रह्म प्रभु ह्म स सर्वेभुतो ब्रह्म प्रजानां पतिरच्युतोइसो । 
ब्रह्माव्ययं नित्यमजं स विष्णरपक्षयाद्यरखिलेरस ड्भः ॥ 
ब्रह्माक्षरमज नित्य यथासों पुरुषोत्तम: । 
तथा रागादयो दोषाः प्रयान्तु प्रशमं सम ।। 
(ब्रह्मपुराण, अ० १७८, श्लोक ११४--११७) 


भगवान्‌के अनन्यशरणापन्‍न मुनिवर कण्ड्‌ भगवान्‌के दश्ेनोंके 
लिये उत्सुक होकर निरन्तर उपयुक्त ब्रह्मपारस्तोत्न॒का जप करने 
लगे । मुनिकी स्तुति सुनकर और उनकी सुदृढ़ परम भक्ति देखकर 
भक्‍्तवत्सल गरुडवाहन भगवान्‌ एक दिन ध्यानमग्न मूृनिके सामने 
पधारे और मेघगम्भीर स्वरसे बोले-हे सुत्रत मुनि ! तुम क्‍या 
चाहते हो ? कहो, में अभीष्टवरदाता तुम्द्वारे सामने उपस्थित हूँ ।' 
ध्यानमग्न मुनिने भगवान्‌की दिव्य वाणी सनकर आँखें खोलीं और 
सामने खड़े हुए श्रीहरिके दर्शन किये । 
अतसोपुष्पसड्ूगशं पद्मपत्नायतेक्षणम्‌ । 
शट्भ्डचक़्गदापाणि मुकुटाड्भदधारिणम्‌ ॥ 
चतुर्बाहुम॒दाराड्र. पीतवस्त्रधरं शुभम्‌ । 
श्रीवत्सलक्ष्ससंयुक्त. वनमालाविभृषितम्‌ ॥ 
सर्वलक्षणसंयुक्त सर्वेरत्नविभूषितम्‌ । 
छ्व्यचन्दनलिप्ता ड्रः दिव्यमाल्यसमन्वितम्‌ ॥। 
ततः स विस्मयाविष्टो रोमसाच्चिततनूरुह: । 
दण्डवैत्‌.प्रणिपत्योव्या प्रणामभ्करोत्तदा ॥ 

अद्य मे सफल जन्म अद्य में सफल तपः । 
इत्युक्ट्वा मुनिशार्द लस्त॑ स्तोतुमुपचक़से ॥॥ 
(ब्रह्मपुराण १६८ । १२३--१२७) 

भगवान्‌ श्रीहरिको अलसीके पुष्पों-ज से नीलवर्ण कमल-सदृश 
विशाल नेत्रवाले, हाथोंमें शद्भु-चक्र-गदा लिये, मुकुटाज्भद धारण 
किये, चतुर्भज, अति सुन्दर कलेवरवाले, पीताम्बर पहने, शुभदर्श न, 
श्रीवत्सचिह्लको हृदयपर धारण किये, वनमाला और समस्त रत्नोंसे 
विभूषित, दिव्य चन्दन लगाये हुए और दिव्य माला धारण किये 
देखकर मुनि मुग्ध हो गये और पुलकित होकर दण्डकी तरह पृथ्वी- 
पर गिर पड़े | पश्चात्‌ श्रीचरणोंमें प्रणाम करके बोले--अहा ! 
आज मेरा जन्म सार्थक हो गया, आज मेरी सम्पूर्ण तपस्या सफल 
हो गयी” यों कहकर उन्होंने दिव्य वाणीसे भगवानके ग्रुण, प्रभाव 

और रहस्यसे पूर्ण सर्वंशास्त्रमयी स्तुति की । 
मुनिके सरल हृदयके सत्य स्तवनकों सुनकर भ्रेमविद्धल हो 
भगवानने कहा - है मुनिश्रेष्ठ ! तुम्हारी जो कुछ भी इच्छा हो, 
मुझसे शीघ्र माँग लो ।' भगवानके प्रेमपूर्ण दिव्य वचन सुनकर मनिने 
कहा-- है जगन्‍्ताथ ! हे स्वामिन्‌ ! यह संसार बड़ा ही दुस्तर, 
कॉपा देनेवाला, अनित्य, दुःखमय, केलेके पेड़गे समान सारहीन, 
मायासे बना हुआ, जलके बुदुबुदेके समान चचचल, महान्‌ उपद्रवोंसे 
पूर्ण, दु:खोंसे भरा हुआ और अति भयानक है। तुम्हारी मायासे 
मोहित हुआ में अनादि कालसें इसमें चक्कर लगा रहा हूँ। में इतने 
लंबे समयतक विषयोंमें डबा रहा, फिर भी इसका अन्त नहीं आया। 
अतएव में संसारभयसे पीड़ित होकर आपके शरणापन्‍न हुआ हूँ । 

हें देवेश ! हे कृष्ण ( अपनी ओर खींचनेवाले ) ! मुझपर कृपा 
करो ! और मुझे अपने उस सनातन परमपदपर पहुँचा दो, जहाँ 
जाकर फिर कोई वापस नहीं लौठता ।' 

श्रीभगवान्‌ने कहा-- हैं भक्त मुनि ! तुझे अवश्य ही मोक्षकी 
प्राप्ति होगी । क्षत्रिय, बेश्य, स्त्री, शुद्र और अन्त्यजादिमें जो कोई 
भी मेरी भक्ति करता है, उसीको मेरी प्राप्ति्प परम सिद्धि मिल 
जाती है; फिर हे द्विजोत्तम ! तुम्हारी तो बात ही क्‍या है। 
चाण्डाल भी यदि सम्यक्‌ श्रद्धाके साथ मेरी भक्ति करता है, तो 
उसे भी मनोवाडिछत सिद्धि प्राप्त हो जाती है; फिर दूसरोंके लिये 
तो कहना ही क्‍या है । 

मद्भक्ताः क्षत्रिया वेश्या: स्त्रियः शुद्रास्तथान्त्यजा:। 

प्राप्तुतन्ति परां सिद्धि कि पुनस्त्वं द्विजोत्तम ॥ 

श्वपाकोषपि च सद्भक्तः:ः सम्यक्छुद्धाससन्वितः । 

प्राप्नोत्यभिमतां सिद्धिसन्येषां तत्न का कथा ॥ 

इतना कहकर दुर्विज्ञेगगति भक्तवत्सल भगवान्‌ श्रीहरि वहीं 
अच्तर्धान हो गये । तदनन्तर मुनि स्वकामनाओंका त्याग कर, 
ममता और अहंंकारको छोड़कर, समस्त इन्द्रियोंका भलीभाँति 
संयम कर एकाग्र मनसे सम्यक्रूपसे विज्ञानानन्द्धत चेतन भगवान्‌- 
के ध्यानमें निभग्न हो गये और अच्तमें देवदुलंभ परम मोक्षपदको 
प्राप्त हुए । 

बोलो भक्त और उनके भगवान्‌ की जय ! 


€<-०2€*०2 

व्याधका उद्धार 


सौवीर नगरीमें विष्णुभगवान्‌का एक दशंनीय मन्दिर था। 
मन्दिर एक बड़े सुन्दर बगीचेमें था | उसमें परम शान्त, निःस्पृह, 
दयालु, महात्मा उतद्धू रहते थे। विप्रवर उतड्भूजी भगवानकी 
सेवाके परायण, परम प्रेमी तथा ज्ञानी और तपकी मूर्ति थे वे 
अपनी चित्तवृत्तियोंको सब ओरसे हटाकर निरन्तर भगवान्‌के ध्यान- 
में मग्त रहते थे । उनका काम था--आठों पहर प्रेमविह्धल चित्तसे 
भगवान्‌का चिन्तन करना और भगवान्‌के लिये ही जीवनको प्रत्येक 
क्रियाका सम्पादन करना । वे मन्दिरमें भगवान्‌की सेवा करते थे । 


एक दिन कणिक नामका एक व्याध डाक मन्दिरके पाससे 
निकला । कणिक बड़े ही कठोर हृदयका मनुष्य था । परनिन्‍्दा, 
परधनहरण और परपीडन ही उसका काम था। देवता, ब्राह्म ण, 
ग्रुर किसीको भी वह कुछ नहीं मानता था । मन्दिरके शिखरप्र 
विशाल स्वर्णकलशको देखकर उसका मन ललचा गया। उसने 


सोचा-मन्दिरमें अटूट धन है, जवाहरात और सोना भरा है, इसे | 


लूटना चाहिये। यह विचारकर वह रातके समय मन्दिरमें घस 

गया । महात्मा उतद्ू एकान्तमें बेठे श्रीभगवान्‌का ध्यान कर रहे 
थे । डाक्‌ कणिकने अपने कार्यमें विध्त समझकर उन्हें मारनेका 
विचार किया और तलवार खींचकर उनके सामने खड़ा होकर 
चिल्लाने लगा । ध्यानमग्न महात्माका इससे ध्यान भज्छ नहीं हुआ, 
तब उसने धक्का देकर उन्हें गिरा दिया और उनकी छातीपर पैर 
रखकर तथा उनके केश पकड़कर सिर काटनेको तेयार हो गया । 
उतड्ूजीने आँखें खोलीं । उनकी आँखोंसे मानो शान्ति और प्रेमकी 
धारा बह रही थी । उन्होंने उन अनोखी आँखोंसे कणिककी ओर 
देखा । जादू हो गया । महात्माकी दृष्टि पड़ते ही कणिकके हाथसे 
तलवार गिर पड़ी और वह अलग खड़ा होकर मन्‍्त्रमुग्धकी तरह 
महात्मा उतड्भूकी ओर देखने लगा । उतड्भूजी नम्र तथा शीतल 
शब्दोंमें चेतावनी देते हुए बोले- 


'भाई ! तुम मुझ निरपराधका वध करनेको क्‍यों तंयार हो 
गये ? हे साधो ! बताओ, मैंने तुम्हारा क्‍या बिगाड़ा है ? संसारमें 
जो अपराध करता है, उसीको दण्ड दिया जाता है । हे सौम्य ! मेंने 
तो तुम्हारा कोई अपराध नहीं किया | सज्जन लोग तो पापीका 
भी विनाश नहीं करते | वे उसके पापका ही विनाश करते हें । 
विरोधी मूखंमें भी गुण देखकर शान्तचित्त साधुजन उसकी भलाई 
करते हैं । जो पुरुष भाँति-भाँतिसे सताये जानेपर भी सतानेवालेपर 
क्षमा करता है, उसका कल्याण ही करना चाहता है, उसीको तुम 
उत्तम पुरुष तथा भगवान्‌ विष्णुका प्रिय पात्र समझो । दुसरेका ह्ति 
चाहनेवाले संतजन किसीके द्वारा मारे जाते हुए भी उसके साथ 
बैरका आचरण नहीं करते । चन्दनका पेड़ कटते समय भी काठने- 

वाले क॒ठारके मुँहमें सुगन्‍्ध भर देता है । विधाताका कैसा विधान 
है कि सब प्रकारके सज्भोंका त्याग कर चुके हुए पुरुषोंको भी बुरे 
लोगोंसे कष्ट सहना पड़ता है । संसारमें दुजंन लोग बिना ही कारण 
लोगोंको सताया करते हैं। उनमें सीधे-सादे साधुजन ही अधिक 
सताये जाते हैं । बलवान्‌ व्यक्तिको कोई नहीं सताता । घास और 
पानीपर संतोष करनेवाले हरिन और मछलियोंको ही व्याध और 
धीवरलोग मारा करते हैं । मायाकी कैसी म्ठिमा है ? मनुष्य स्त्नी, 
पुत्र, परिवारके मोहसे जान-बूझकर दुःखोंको अपने ऊपर ले लेता 
हैं। क्‍या यह सत्य नहीं है कि जो दूसरेका धन लूटकर अपने 
परिवारका पालन करता है, उसे एक दिन सबको छोड़कर अकेले 
जाना पड़ेगा ? मेरी माँ, मेरे पिता, मेरी स्त्नी, मेरा स्वामी, मेरा पुत्र, 
मेरा धन, मेरा शरीर-इस प्रकारकी यह ममता ही जीवोंको सदा- 
सर्वदा क्लेश दिया करती है । मरनेपर मनुष्यके साथ ये पाप और 
पुण्य ही जाते हैं । जो मनुष्य पापसे धन पैदा करके परिवारको 
पालता है, पापके फलका भोग करते समय परिवारके लोग उसकी 
कुछ भी सहायता नहीं कर सकते । जो कुछ होना है वही होगा, 
यह निश्चय होते हुए भी विषयासक्त मनुष्य 'में धन कमाकर सुखी 
हो जाऊँगा । इस मिथ्या आशासे नाना प्रकारके पाप करता है और 
मनुष्यका जीवन-जो परम दुलेभ है और केवल भगवत्प्राप्तिके लिये 
ही जीवोंको मिलता हैं, उसे पाप बटोरनेमें ही खो देता है। भाई ! 


तुम जरा विचार तो करो, तुम जो कुछ कर रहे हो क्या यही 
तुम्हारा कत्तंव्य है ? इस पापका कितना भयानक फल होगा ! 
क्या कभी तुमने इस बातपर खयाल भी किया है ? प्यारे ! मोहको 

छोड़कर मनुष्य-जीवनको सफल बनानेकी चेष्टा करो। पापोंका त्याग- 
कर भगवान्‌के भजनमें मन लगाओ । देखो, भगवान्‌की क्ृपासे 
तुम्हारा कल्याण होते देर न लगेगी ।' 
सत्संगकी और साधुसमागमकी विचित्र महिमा है । महात्मा 
उतड्ूके उपदेशने व्याधकी नरककी ओर लगी हुई चित्तवृत्तिको 
लौटाकर कल्याणस्वरूप भगवान्‌की ओर लगा दिया । वह बार-बार 
क्षमा चाहता हुआ उतड्ूजीके चरणोंपर गिर पड़ा और- 
तत्संसगंप्रभावेण हरिसन्निधिमात्नतः । 
गतपापो लुब्धकश्न अनुतापीदमन्रवीत्‌ ॥ 
(बृहन्नारदीयपु० ३५। ५२) 
महात्माके सड्के प्रभावसे और मन्दिरमें तथा महात्माके हृदय 
और वचनोंमें स्थित भगवान्‌ हरिकी सन्निधिमात्नसे निष्पाप होकर 
अपने पू्वक्ृत पापोंके लिये अनुताप करता हुआ वह व्याध बोला- 
है प्रभो ! आपके शुभ दर्शनसे मेरे सारे महापाप नष्ट हो 
गये, परंतु मैं बड़ा ही पातकी हूँ । जीवनभर मेंने महापाप किये हैं, 
उनके भयानक परिणामसे मेरा छटकारा कंसे होगा ? है प्रभो ! में 
किसकी शरण ग्रहण करूँ ? पूब॑जन्मके अनेकों पापोंसे मुझे व्याधका 
शरीर मिला और इस शरीरसे भी मंने सारी उम्र पाप-ही-पाप 
बटोरे हैं । मेरी क्या गति होगी ? हाय ! हाय ! पृथ्वीके भार- 
स्वरूप और निरपराधोंको पीड़ा देनेवाले मुझ अधमको विधाताने 
रचा ही क्‍यों ? हे हरि ! हे दयामय भगवन्‌ ! हे अशरण-शरण ' 
हे पाप-तापोंके विनाश करनेवाले ! नाम-स्मरणमात्रस्ते ही पश्चा- 
त्तापपरायण पापी जीवको अपनी सुखमयी शरणमें ले लेनेवाले 

दयामय ! मुझे अपनी शरणमें ले लो । हाय ! में तुम्हारा ही हूँ, / 
तुमको छोड़कर मुझे सहारा देनेवाला और कौन है ? द 


। 


.. - इस प्रकार आत्मनिन्दा और अनुताप करता हुआ तथा 
भगवान्‌ हरिकी शरण चाहता हुआ व्याध गिर पड़ा और तत्काल 
ही उसकी मृत्यु हो गयी । महामति दयालू उतद्ूुने व्याधको पड़ा 
हुआ देखकर भगवान्‌का चरणोदक उसके ऊपर छिड़क दिया। अन्त- 
कालमें पापोंका पश्चात्ताप, भगवान हरिका स्मरण और भगवान्‌के 
चरणागम्ृतका शरीरसे स्पर्श हो जानेके कारण व्याध पापम॒क्त होकर 
भगवान्‌के परम धामका अधिकारी हो गया । दिव्य पाषंद दिव्य 
विमानको लेकर उपस्थित हो गये और दिव्य देह धारण कर डाक : 
कणिक विमानपर चढ़कर जाने लगा। चलते हुए उसने मुनि उतड्ू- 
से नम्नतापूर्वक कहा हि मुनिश्रेष्ठ उत्तड्ू) ! आप मेरे ग्रुरु हैं, आप- 
हीके प्रसादसे मैं महापापसे छुटकारा पा सका हूँ। हे भगवन्त्‌ ! 
आपके उपदेशको सुनकर मेरे मनमें अनुताप उत्पन्त हुआ और: 
भगवान्‌की स्मृति हुई; उसीसे मेरे सब पाप नष्ट हो गये और आपके 
क्पापूर्वक मेरे अज्भोंपर जो हरिचरणामृत छिड़क दिया, उसीके 
फलस्वरूप आज म॑ भग वानके परम धामको जा रहा रह | हे सुत्रत्त [ 
आपके समान ग्रुरुको पाकर में कृतार्थ हो गया । आपको बारंबार 
नमस्कार है । मेरे सारे अपराधोंको आप क्षमा करें। यों कहकर 
और मुनिके ऊपर दिव्य पुष्पोंकी वर्षा करके और उनकी तीन बार. 
प्रदक्षिणा करके वह भगवान्‌ विष्णुके परम धामको चला गया। 

व्याधकी इस प्रकार सदगति देखकर तपोनिधि उतजडू चकित 


हो गये और हाथ जोड़कर क्राबान हरिकी स्तुति करने लगे... 

है नारायण ! हे आदिदेव ! तुम ही जगत्‌के आश्रय ,और 
प्रलयके कारण हो । हे शा धनुष, सुदर्शनचक्र, असि और-पद्मको 
धारण करनेवाले महात्मन्‌ ! जो तुम्हारा स्मरण करता-है, तुम - 
उसकी सारी यन्त्रणा दूर कर देते हो । तुमको नमस्कार .है ।: तुम्हारे . 
नाभिकमलसे उत्पन्त होकर ब्रह्मा समस्त लोकोंकी उत्पत्ति करते हैं, 
तुम्हारे तेजसे उत्पन्न होकर रुद्र समस्त विश्वका संहार करते हैं । 
तुम आदिनाथको बार-बार प्रणाम है । है पद्मपलाशलोचन ! हें 
विचित्रवीय ! हे अखिल विश्वके एकमात्र कारण ! तुम्हीं वेदान्तवेद्य 
परम पुरुष हो । तुम्हीं तेजोधाम विष्णु हो, तुम्हीं सवंगत आत्मा, 
अच्युत, ज्ञानस्वरूप और ज्ञानिश्रेष्ठ हो, तुम्हीं करुणानिधि परमात्मा 
हो, तुम्हीं शरणागतोंका दुःख हरनेवाले हो, इस अधमका कल्याण 
करो । तुम्हारे चरणोंमें मेरा बार-बार प्रणाम है ।' 
इस प्रकार नाना प्रकारके वेदविहित तत्त्वपूर्ण वाक्योंसे 
भगवान्‌ की लम्बी स्तुति करके अन्तमें भुनिने कहा -- 
संसारसिन्धों पतितं जड मां मोहाकुल कामशतेन बद्धम्‌ । 
विज्ञानभेदश्षमिता त्मबुद्धि न्रायस्व विष्णो सतत नमस्ते ॥ 
लज्जाविहीनं च दयाविहीनं तुच्छ॑ परद्रव्यपरायणं भाम्‌ । 
ममत्वपाशान्तरवस्थितं च त्रायस्व विष्णो सततं नमस्ते ॥ 
अकीतिभाजं पिशुनं कृतघ्न॑ं सदाशुचि पापरतं प्रमन्युम्‌ ॥ 
दयास्बुधे त्राहि भयाकुलं मां पुनः पुनस्त्वां शरणं प्रपद्ये ॥ 
(बृहन्तारदीयपु० ३८ । ३६-३८ ) 
'हें भगवन्‌ ? संसारसमुद्रमें पड़े हुए, मोहसे व्याकुल, सैकड़ों 
कामनाओंसे बँधे हुए ताता प्रका रके ज्ञानसे भ्रान्तबुद्धि हुए मुझ मूर्खका 

परित्राण कीजिये; आपको सदा नमस्कार है। हे विष्णो ! लज्जा- 
हीन, निर्देय, पराये धनके परायण हुए, ममताकी फाँसीमें बंधे हुए 
मुझ नीचको आप बचाइये, आपको बार-बार नमस्कार हैं। है 
भगवन्‌ ? अकीर्तिभाजन, चुगलखोर, कृतघ्न, सदा अपविद्ष, पापमें 
रत और भयसे पीड़ित मुझ दीनको हे दयासागर ! आप बचाइये, 
मैं बार-बार आपकी शरण ग्रहण करता हूँ ।' 

तत्त्व और विनयसे पूर्ण स्तुतिसे प्रसन्‍त होकर भगवान्‌ श्रीहरि 
भकतराज उतड्ूके सामने सहसा प्रकट हो गये । द्विजवर उतद्ूने 
देखा, परम दिव्य प्रकाशके अंदर भगवान्‌ प्रकट हैं। भगवान्‌का 
अतसीपुष्पके समान सुन्दर नील वर्ण है। प्रफुल्ल कमलके समान 
भगवान्‌के नेत्र हैं, भगवानक्े मस्तकपर मनोहर किरीट, कानोंमें 
मकराक्ृत कुण्डल और गलेमें रत्नहार शोभित हो रहा है। भगवान्‌- 
के वक्ष:स्थलपर श्रीवत्स और कोौस्तुभमणि सुशोभित हैँ । भगवान्‌ 
स्वर्णयज्ञोपवीत धारण किये हुए हैं । नासिकाके अग्रभागमें लटकते 
हुए दिव्य मोतीकी आभासे भगवान्‌की देहप्रभा और भी चमक उठी 
है । भगवान्‌ वनमालासे विभूषित हैं, पीताम्बर धारण किये हुए हैं। 
किद्धिंणी और नूपुर आदिसे सुशोभित हैं, भगवान्‌के मनोहर और 
महान्‌ प्रकाशमय चरण तुलसीदलसे चचित हैं । भगवान्‌ मन्द-मन्द 
मुसकरा रहे हैं। भगवान्‌ के दिव्य नेत्नोंसे आनन्द और स्नेहकी शान्ति- 
सुधामयी धारा बह रही है । इस प्रकार गरुड़ध्वज भगवान्‌का 
साक्षात्‌ दर्शन करके मुनि उतडृूः उनके चरणोंमें गिर पड़े और 
आनन्दाश्रुओंकी पवित्र धारासे उन्होंने भंगवानके दोनों चरणोंको 
पंख्रौर दिया | आततवकी ब्राढ़से' मुनिकी जबान बंद ' हो गयीं, कुछ 

समयके बाद 'मुरारे ! रक्षा करो, रक्षा करो' इतना ही वे कह 
सके ! द 
कृपासिन्धु भगवान्‌ने उठाकर उतड्को हृदयसे लगा लिया 
और बोले--हे वत्स ! मैं तुमपर प्रसन्न हूं, तुम्हारे लिये कुछ भी 
असाध्य नहीं रहा । अब मनमाना वरदान माँग लो ।' मुनिने देवदेव 
श्रीहरिके दिव्य वाक्‍्योंकों सुनकर प्रणाम करते हुए कहा- 
कि मां सोहयसीश त्वं किमन्यदंव मे वरें: । 
त्वयि भक्तिद्‌ ढा मे5स्तु जन्सजन्मान्तरेष्वपि ॥ 
कीटेषु पक्षिषु मृगेषु सरीसृपेषु 
रक्ष:पेशाचमनुजेष्वपि यत्र तत्न । 
जातस्यथ मे भवतु केशव ते प्रसादात्‌ 
त्वय्येव भक्तिरचलाव्यभिचारिणी च ॥ 
(बृहन्तारदीयपु० ३८ । ४८-४८) 
हे प्रभो ! आप मुझे क्‍यों मोहमें डाल रहे हैं ? मुझे दूसरे 
किसी वरकी आवश्यकता नहीं । जन्म-जन्मान्त रमें मेरी आपके 
चरणोंमें अटल, अचल भक्ति बनी रहे । मैं कीट-पतज्, पशु-पक्षी, 
साँप-अजगर, राक्षस-पिशाच या मनुष्य-किसी भी योनिमें जन्म क्‍यों 
न ग्रहण करूँ, हे केशव ! आपकी कृपासे आपमें मेरी सदा-सर्वंदा 
अचल, अव्यभिचारिणी भक्ति बनी रहे ।' 
चतुर भकतगण मुक्ति न चाहकर भक्ति ही चाहा करते हैं । 
मुक्ति तो भक्तिके पीछ-पीछे लगी रहती है । भगवान्‌ उतद्भूकी 
चतुराईपर प्रसन्‍त हो गये और “तथास्तु” कहकर अपने दिव्य शचद्भ- 

को उनके अद्भसे स्पर्श करा दिया और योगियोंको भी दुर्लभ दिव्य 

ज्ञान उन्हें प्रदान कर दिया। तदनन्तर विप्रश्नेष्ठ उतद्धूने फिर 
भगवान्‌की स्तृति की । भगवान्‌ माधव परम प्रसच्चताके साथ 
उतद्भूके मस्तकपर हाथ रखकर उन्हें कृतकृत्य करते हुए अन्‍्तर्धान 
हो गये । उतड्ू भी कृतार्थ होकर शेष जीवन भगवान्‌की सेवामें 
लगाते हुए अन्तमें परमधामको चले गये । | 


बोलो भक्त और उनके भगवान्‌की जय ? 

त्रेतायुग्से पहलेकी बात है। आरण्यक मुनि बनमें रहकर घोर 
तपस्या करते थे । उनका उद्देश्य था प्रमात्माको जानकर परमा- 
नन्‍द और परम शान्तिको प्राप्त करता । परंतु उदूदेशय सफल नहीं 
हुआ । तब मुनिवर मूल परमात्मतत्त्वको जाननेके लिये किसी ज्ञानी 
महापुरुषकी खोजमें निकले | अनेकों तीथ्थोमें घूमे, बहुत लोगोंसे 
बातें की; परंतु कहीं भी मनोरथ पूरा नहीं हुआ | एक दिन उन्होंने 
देखा कि दीर्घजीवी महर्षि लोमश तीर्थयात्राके लिये स्वर्गंसे आये 
हैं । मुनिने जाकर लोमशजीके चरणोंमें प्रणाम किया और विनय- 
पूर्वक पूछा-हे भंगवन्‌ ! दुर्लभ मनुष्यदेहको प्राप्त करके जीव किस 
उपायसे इस दुस्तर संसार-सागरसे पार जा सकता है ? ऐसा कोई 
देवता, ब्रत, दान, जप या यज्ञ हो तो कृपा करके बतलाइये जिसके 
सेवनसे मैं घोर संसार-समुद्रसे पार हो सकूं।' आरण्यक मुतिको 
बात सुनकर मह॒षि लोमशने कहा- दान, तीथ, ब्रते, यम, नियम, 


। 

योग, यज्ञ आदि सभी साधन उत्तम हैं; परंतु इनका फल स्वग ही 
है । स्वर्ग विनाशी है। पुण्य जबतक रहता है, तबतक जीव स्वगंके 
भोग भोगता है; पुण्य पूरे होते ही वहाँसे उसे फिर नीचे गिरना 
पड़ता है। अतएवं जो लोग नाशवान्‌ स्वर्ग-सुखके लिये!ही दान, 
पुण्यादि करते हैं, वे कुछ भी शुभ कर्म न करनेवाले मृढ़ पुरुषोंकी 
अपेक्षा उत्तम होनेपर भी वस्तुतः बुद्धिमान नहीं हैं । मैं तुम्हें एक 
गोपनीय बात बतलाता हँ-'श्रीरामसे बढ़कर कोई देवता नहीं, रामसे 
उत्तम कोई ब्रत नहीं, रामसे उत्कृष्ट कोई योग नहीं और रामसे ऊँचा 
कोई यज्ञ नहीं है । श्रीरामके नामका जप और श्रीरामका भक्ति- 
पवेक पूजत करनेसे मनुष्य इस लोक और परलोकमें परम सुखी 
होता है और अनायास ही संसार-सागरसे तरकर भगवान्‌को प्राप्त 
होता है। श्रीरामका स्मरण-ध्यान करनेसे मनुष्यकी सारी कामनाएँ 
श्रीरामकी कृपासे पूरी होती हैं और जिससे वह परमपदको प्राप्त 
कर सके, ऐसी दुर्लभ अपनी भक्ति श्रीराम उसे दे देते हैं ।॥ उत्तम 
कलमें उत्पन्न, उत्तम कर्म करनेवाले पुरुषोंके लिये तो कहना ही. 
क्या है, चाण्डाल भी श्रीरामका प्रेमपू्वंक स्मरण करके परम गतिको 
प्राप्त होते हैं | श्रीराम ही एकमात्र परम देवता हैं, रामार्चन ही 
प्रधान व्रत हैं, रामनाम ही सर्वोत्तम मन्त्र है और जिनमें रामकी 
स्तुति है, वही उत्तम शास्त्र है। अतएव तुम मन लगाकर दिव्य 
मनोहर मूर्ति श्रीरामचन्द्रका ही भजन करो । श्रीरामके भजनसे तुम 
अपार संसारसागरसे गोपदकी तरह तर जाओगे ।' 


मह॒षि लोमशकी बात सुतकर आरण्यक मुनिकों बड़ी आशा 
हुई और प्रसनन्‍नचित्तसे उन्होंने फिर पूछा कि 'भगवन्‌ ! यदि मुझ- 

पर आपको परम कृपा है तो अनुग्रह करके मुझे श्रीरामचन्द्रका 
स्वरूप बतलाइये, जिससे मैं उस स्वरूपका ध्यान करके छूतार्थ हो 
सक्‌ । इसपर महंषि लोमश संतुष्ट होकर कहने लगे कि है 
मुनिवर ! सुनो, मैं तुमसे श्रीरामचन्द्रका ध्यानके योग्य स्वरूप 
बतलाता हूँ । इस स्वरूपका मन लगाकर ध्यान करनेसे सब मनोरथ 
निश्चय ही पूर्ण हो जाते हैं ।' 

“रमणीय अयोध्या नगरीमें कल्पतरुके नीचे विचित्न मण्डपमें 
भगवान्‌ श्रीरामचन्द्र विराजमान हैं । महामरकतमणि, नीलकान्‍्त- 
मणि और स्वर्णसे बना हुआ अत्यन्त मनोहर उनका सिहासन है। 
सिहासनकी प्रभा चारों ओर छिटक रही है। नवदूर्वादलश्याम 
सौन्दर्यसागर देवेन्द्रपूजित भगवान्‌ श्रीरघुनाथजी सिहासनपर बेठे 
अपनी छठासे मुनियोंका मन हरण कर रहे हैं। उनका मनोमुग्धकारी 
मुखमण्डल करोड़ों चन्द्रमाओंकी छविको लज्जित कर रहा है । 
उनके कानोंमें दिव्य मकराकृत कुण्डल झलमला रहे हैं, मस्तकपर 
किरीट शोभित है। किरीटमें जड़ी हुई मणियोंकी रंग-बिरंगी प्रभासे 
सारा शरीर रज्जित हो रहा है। मस्तकपर काले घुँघराले केश हैं। 
उनके मृखमें सुधाकरकी किरणों-जैसी दन्तपंक्ति शोभा पा रही है । 
उनके होठ और अधर विद्रुममणि-जैसे मनोहर कांन्तिमय हैं । जिसमें 
अन्यान्य शास्त्रोंसहित ऋक्‌, साम आदि चारों वेदोंकी नित्यस्फृति 
हो रही है, जवाकुसुमके समान ऐसी मधुमयी रसना उनके म्‌खके 
भीतर शोभा पा रही है। उनकी सुन्दर देह कम्बु-जेसे कमनीय 
कण्ठसे सुशोभित है। उनके दोनों कन्धे सिह-स्कन्धोंकी तरह ऊचे 
और मांसल हैं। उनकी लंबी भुजाएँ घुटनोंतक पहुंची हुई हैं । 

अंगूठीमें जड़े हुए हीरोंकी आभासे अंग्रुलियाँ चमक रही हैं । केयूर । 
और कछद्भूण निराली ही शोभा दे रहे हैं। उनका सुमनोहर विशाल 


वक्ष:स्थल श्रीलक्ष्मी और श्रीवत्सादि विचित्र चिह्नोंसे विभूषित हें 


उदरमें त्रिवली है, गम्भीर नाभि है और मनोहर कटिदेश मणियोंकी 
करधनीसे सुशोभित हैं । उनकी सुन्दर निर्मल जंघाएँ और मनोहर 
घुटने हैं । योगिराजोंके ध्येय उनके परम मज्भलमय चरणयुगलमेंब्वज्ञ, 
अंकुश, जव और ध्वजादिके चिह्न अद्धित हैं । हाथोंमें धनुष-बाण और 


कन्धेपर तरकस शोभित है । मस्तकपर सुन्दर तिलक हैं और अपनी 
इस छबिसे वे सबका चित्त जबरदस्ती अपनी ओर खींच रहे हैं ।' 


इस प्रकार भगवान्‌के ध्यानस्वरूपका वर्णन करके लोमशजीने 


कहा-हि मुनि ! तुम इस तरह श्रीरामका ध्यान और स्मरण करोगे 


तो अनायास ही संसारसागरसे पार हो जाओगे ॥' 


लोसशजीकी बात सुनकर आरण्यक मुनिने उनसे विनम्र 


शब्दोंमें कहा-'भगवन्‌ ! आपने कृपा करके मुझे श्रीरामका ध्यान 
बतलाया सो बड़ा ही अच्छा किया । मैं आपके उपकारके भारसे 





७ धन “थे 00७७ ॉीी- ंिएिंिनओ 


दंब गया हूँ, परंतु नाथ ! इतना और बतलाइये कि ये राम कौन 


हैं' इनका मूलस्वरूप क्‍या है और ये क्‍यों अवतार लेते हैं ?' 

महर्षि लोमशजीने कहा कि हहे वत्स ! पूर्ण सनातन परात्पर 
परमात्मा ही श्रीराम हैं । समस्त विश््र्बह्माण्डोंकी उत्पत्ति इन्हींसे 
हुई हैं; यही सबके आधार, सबमें फेले हुए, सबके स्वामी, सबके 
सृजन, पालन और संहार करनेवाले हैं । सारा विश्व इन्हींकी लीला- 
का विक़ास्त है। समस्त योगेश्वरोंके भी प्ररम ईश्वर दयासागर ये 
प्रभु जीवॉकी दुर्गति देखकर उन्हें घोर नरकसे बचानेके लिये जगतूमें 


ये हूं मं है. 

अपनी लीला और गुणोंका विस्तार करते हैं, जिनका गान करके 
पापी-से पापी मनुष्य भी तर जाते हैं । ये राम इसी हेतु अवतार 
धारण करते हैं।' 

इसके बाद आरण्यक मुनिके पूछनेपर लोमशजीने संक्षेपमें 
समस्त रामचरित्न उन्हें सुनाया ओर उनसे कहा कि “भगवान्‌ 
श्रीरामजीके अश्वमेधयज्ञके घोड़ेके साथ रहनेवाले रामानुज शत्नुघ्नजी 
जब तुम्हारे आश्रमपर पधारेंगे, तब उनसे पता पाकर तुम भगवान्‌ 
श्रीरामका साक्षात्‌ दर्शन कर सकोगे और तभी तुम उनमें लीन हो 
सकोगे । 

महरषिवर लोमशजीके उपदेशानुसार मुनि आरण्यक रेवा नदी- 
के तटपर एक जीणणं-सी कुटियामें निवास करते हुए अपना सारा 
समय श्रीरामजीके भजन और ध्यानमसें लगाने लगे । 

इस प्रकार बहुत काल बीत गया । मुनिवर भगवान्‌ श्रीरामके 
भजन-ध्यानमें मस्त होकर तनकी सुधि भूल गये और नित्य परमा- 
नन्दमें मग्न रहने लगे । तदनन्तर एक दिन श्रीरामके अश्वमेघयज्ञका 
घोड़ा मुनिकी कुटियाके पास आ पहुँचा। उसके पीछे-पीछे विशाल 
सेनाको लिये हुए, बड़े-बड़े वीरोंके संग श्रीशब्रृध्ननी भी चले जा 
रहे थे। उन्होंने रेवाके तटपर जीण-सा आश्रम देखकर अपने साथी 
वीरवर सुमतिसे पूछा कि यह आश्रम किस मुनिका है ? सुमतिके 
बतलानेपर शत्रृध्नजीं मुनिकी कुटियापर पहुँचे । मुनिने उनका 
स्वागत किया और अन्तमें यह जानकर कि ये रामानुज श्रीशत्तुघ्न 
हैं, उन्हें लोमशजीके वचन याद आ गये । मुनि हर्षके मारे उछल 
पड़े । अहा ! आज चिरकांलकी सांघ पूरी होंगी । आज मुझे इन 

आँखोंसे भगवान्‌ श्रीरामके दर्शन होंगे, आज मेरा जीवन सफल 
होगा । यों मनोरथ करते-करते मुनिवर आरण्यक अयोध्याजीकों 
ओर चल पड़े । उन्होंने देवदुर्लभ परम रमणीय अयोध्या नगरीमें 


जाकर देखा--सरयूजीके तटपर एंक सुरम्य मण्डपमें पद्मपलाश-लोचन 


नवदूर्वादलश्याम भगव।न्‌ श्रीरामचन्द्र विराजमान हैं । अनेक महा- 
महिम मुूत्रियोंने उन्हें चारों ओरसे घेर रक्‍्खा है। उनके दोनों 
ओर भरत और लक्ष्मण विराजित हैं । दीन-दरिद्रोंकोी मनमानी 
वस्तुएँ दी जा रही हैं। मुनिवर आरण्यक भगवान्‌ श्रीरामचन्द्रजीके 
व्िभुवनकमनीय सौन्दर्य राशि मधुरस्वरूपको देखकर मन्त्रमुग्धको 
भाँति टकटकी लगाये खड़े रह गये। उनकी पलक पड़नी बंद हो 
गयीं, शरीर पुलकित हो गया, आँखोंसे प्रेमाश्ुओंकी धारा बह 
चली । मुनिने आज अपने जीवनको सफल और धन्य समझा । 
इधर मर्यादापुरुषोत्तम भगवान्‌ श्रीरामचन्द्रजीने जब परम तेजस्वी 


तपोसूर्ति मुनिको इस दशामें देखा तो वे सहसा उठ खड़े हुए ओर : 


मुनिके चरणोंमें प्रणाम करने लगे। इन्द्रादि बड़े-बड़े देवता सिर 
झुकाकर अपने किरीट-मणियोंकी प्रभासे जिनके चरणयुगलोंको 
चमकाते रहते हैं, वही महामहिम भगवान्‌ श्रीरामचन्द्र हे ब्राह्मण- 
देव ! आज आपमकने मेरे शरीरको पवित्र कर दिया” यों कहकर मुनि- 
के चरणोंपर गिर पड़े । महातपस्वी आरण्यक मुनिने उन प्रणतप्रिय 
प्रभु भगवान्‌ रामचन्द्रको शीघ्र ही दोनों भुजाओंसे उठाकर हृदयसे 
लगा लिया । तदनन्तर भगवान्‌ श्रीरामचन्द्रने मुनिको ऊँचे मणिमय 
आसनपर बेठाकर उनके चरण धोये और “आज मैं अपने बन्धु- 
बान्धवोंसहित पवित्न हो गया' यों कहकर मुनिके चरणोदकको अपने 


| 

मस्तकपर छिड़क लिया । इसके बाद बड़ी ही विनयपूर्ण भाषामें 
भगवानने कहा- हे स्वामिन ! मेरा अश्वमेधयज्ञ आपके यहाँ पधा रने- 
से सफल हो जायगा | आपकी चरण-धूलिसे पवित्र होकर यह 
अश्वमेधयज्ञ शीघ्र मुझे रावणकुम्भकर्णादि ब्राह्मणसन्तानके वधसे 
प्राप्त हुई ब्रह्मह॒त्यासे मुक्त कर देगा । 


भगवान्‌ श्रीरामके इन शब्दोंको सुनकर मुनिने हँसकर बड़े 
ही मधुर शब्दोंमें कहा, 'भगवन्‌ ! आप मर्यादाके रक्षक ऐसी बातें 
न कहेंगे तो और कौन कहेगा ? वेदज्ञ ब्राह्मण आपकी ही मूर्ति हैं। 
आप दूसरे राजाओंके सामने सुन्दर आदर्श रखनेके लिये ही ऐसा 
आचरण कर रहे हैं; परंतु भगवन्‌ ! ब्रह्महत्याके पापसे छटठनेके 
लिये आप अभश्वमेधयज्ञ कर रहे हैं, यह सुनकर तो मैं अपनी हँसीको 
नहीं रोक सकता । धन्य है मर्यादापुरुषोत्तम, आपकी मर्यादाको ! 
भला, सारे शास्त्रोंसे विपरीत आचरण करनेवाला सर्वेथा मूर्ख और 
पापी मनुष्य भी जिसका नाम-रमरण करते ही पापोंके महान्‌ समुद्र- 
को लॉघकर परमपदको पा जाता है, वह ब्रह्महत्याके पातकसे मुक्त 
होनेके लिये अश्वमेधयज्ञ करे--य्रह क्या कम मजाककी बात है ? हे 
भगवन्‌ * जबतक मनुष्य आपके नामका भलीभाँति उच्चारण नहीं 
करता, तभीतक ब्रह्महत्यादि महान्‌ पाप गरजा करते हैं ! हे महा- 
राज ! रामनामरूपी सिहकी गर्जना सुनते ही महापापरूपी सब हाथी 
जान बचानेके लिये न मालूम किधर भाग जाते हैं कि फिर ढूँढ़नेपर 
भी उनका पता नहीं लगता । मैंने पहले गद्भातीरवासी मुनियोंसे 
सुना था कि जबतक सुस्पष्टरूपसे आपके मनोहर रामनामका 
उच्चारण नहीं किया जाता, तभीतक व्याकुलह्दय महापापी मनुष्यों- 

को पाप-तापका भय रहता है। हे श्रीरामचन्द्र ! मैं धन्य हूँ, जो 
आज आपके दर्शन पाकर अनायास ही संसारतापसे मुक्त हो गया हूँ ' 

*. आरण्यक मृनिके इन वचनोंकों सुनकर भगवान्‌ श्रीरामचर्दर-। 
जीने उनकी यथोचित पूजा की । उपस्थित मुनिगण श्रीरामको यह ५ 
लीला देखकर 'धन्य-धन्य' की ध्वनि करने लगे । मुनिवर आरण्यकने, | 
सदा जिनका वे ध्यान किया करते थे, उन भगवान्‌का साक्षात्‌ दर्शन ' 
करके परम आतनन्दित होकर मुनियोंसे कहा--'हे मुनिगण ! आप- 
लोग मेरे महाभाग्यकी ओर तो देखिये | स्वयं भगवान्‌ रामचन्द्र / 
जब मुझको प्रणाम करके मेरा स्वागत करते हैं, तब मेरे समान 
जगतमें दूसरे किस भाग्यवानने जन्म लिया है ? वेद नित्य जिनके 
चरणकमलोंकी खोजमें लगे रहते हैं। व भगवान्‌ मेरा चरणोदक 
लेकर अपनेको पवित्न मानते हैं । 'अहा ! आज मैं धन्य हो गया ?! 
यों कहते ही भगवान्‌ श्रीरामके सामने ही मुनिका ब्रह्म रन्ध्र फट 
गया । बड़े जोरकी आवाज हुई। स्वगंमें दुन्दुभी बजने लगी। 
आकाशसे ज्वता। ऋज बरसाने लगे । मुनियोंने आश्रयंचकित होकर 
देखा, आरण्यकके देहमेंसे एक विचित्र तेज निकलकर श्रीरामके 
सुन्दर बदनमें समा गग्रा । 


बीली भकक्‍त और उनके भगवान्‌की जय ! 


€<*2€**> 








भक्‍त पृण्डरोक 


हामति पुण्डरीक शास्त्रोंके ज्ञाता, वेद-वेदाज़में निपुण, तप 
और स्वाध्यायके प्रेमी, इन्द्रियोंको जीते हुए, क्षमाशील ब्राह्मणकुमार 
थे । प्रतिदिन नियमसे त्विकाल-संध्या और सुबह-शाम विधिपूर्वेक 
अग्निहोत्र करते थे। जल, ईंधन और पुष्पादिके द्वारा उन्होंने बहुत 
दिनोंतक श्रद्धापू्वक गुरुकी सेवा की थी । बे नित्य प्राणायाम और 
जगत्पति भगवान्‌ विष्णुका ध्यान करते थे । उनके मनमें अभिमान 
और डाह नहीं थे। भक्तिपूवंक माता-पिताकी सब प्रकारकी सेवा 
करने और उन्हें सुख पहुँचानेमें उन्हें बहुत प्रीति थी । सारांश यह 
है कि पुण्डरीकजी अपने वर्णाश्रमोचित कर्मोका भलीभाँति पालन 
करते हुए ही सर्वव्यापी भगवान्‌की आराधना करते थे। भगवान्‌को 


है] प्राचीन भक्त 


स्मरण करते हुए भगवानके लिये ही वे लोकिक और वंदिक समस्त 
धर्मोका पालन करते थे । यों करते-करते जब उनके अन्त:करणकी 
जुद्धि हो गयी और संसारके किसी भी पदार्थमें उनकी उतनी 
आसक्ति, ममता, स्पृह्या या कामना नहीं रही, तब अपने शुद्ध हृदयमें 
उन्हें भगवानका आद्वान सुनायी दिया और वे उसी क्षण सब कुछ 
छोड़-छाड़कर प्रियतमको पानेके लिये अभिसारिणीके रूपमें वहाँसे 
चल पड़े । संसाररूपी समुद्रसे तारनेवाली विमल बुद्धिके प्रकाशने 
उनके समस्त मोह-तमको हटा दिया। वे माता, पिता, भाई, सुहृद, 
स्वजन, मित्र, मामा, सखा-सम्बन्धी, बन्ध्रु-बान्धव, धन-धान्यसे भरा 
हुआ इन्द्रपुरीके समान घर और सब प्रकारकी वस्तुओंको उत्पन्न 
करनेवाली उर्वरा भूमिको तिनकेके समान त्यागकर महासुखी हो 
गये * । जिनका मन रामके लिये व्याकुल हो उठता है, उन्हें विषयोंका 


आराम नहीं भाता । उन्हें उसके त्यागमें ही महासुख मिलता है। 
यह कर्मत्याग यहले किये हुए शुभ कर्मोके आचरणका ही सुन्दर फल 
होता है। धर्मोके विधिपूर्वक निष्कामभावसे पालन करनेपर ही 


अन्तःकरण शुद्ध होकर भगवान्‌को पानेके लिये व्याकुल हो उठता 


है । फिर उसे आधे क्षणका भी भगवान्‌का वियोग असह्य हो जाता 


* मातरं पितरं चेव श्रात्‌ नथ सुहज्जनान्‌ । 
मित्नाणि मातुलांश्चेव सखीन्‌ सम्बन्धिबान्धवान ॥। 
प्रनत्रात्यम्म्द्ध व गृहं वा शक्रसन्निभम्‌ । 
क्षेत्राण सुमहार्हाणि सर्वेशस्योद्भवानि च _॥ 
परित्यज्य महासत्त्वस्तृणानीव महासुखी । 

(पद्म० उ० ८०) 














। 
। 

है ओर वह अपने प्रियतम भगवान्‌को प्राप्त करनेके लिये किसी भी 
वस्तुके त्याग, किसी भी कष्टके सहन, किसी भी तपके आचरण, किसी 
भी मार्गके अनुसरण तथा किसी भी विपत्तिके वरण करनेके लिये 
. लालायित हो जाता है। कुछ भी हो, भगवान्‌ मिलने चाहिये । अस्तु । 

भक्त पुण्डरीक साग, मूल या फल--जो कुछ मिल जाता, 
उसीसे उदरनिर्वाह करते हुए प्रियतमकी खोजमें देश-देशान्तरोंमें 
घूमने लगे। उन्होंने सभी प्रधान-प्रधान तीर्थो्में भ्रमण किया । 
घमते-घूमते एक दिन वे शालग्राम नामके एक गाँवमें जा पहुंचे । 
यह स्थान बहुत ही रम्य, पवित्न, एकान्त, भगवदीय चिहनोंसे भूषित 
था । यहाँ बड़े-बड़े तत्त्वज्ञ महात्मा रहते थे। इस पुण्य-तीर्थ में विविध 
पवित्र जलाशय और कुण्ड थे । पुण्डरीकने उनमें स्तान किया । इस 
विशुद्ध तीथमें उनका मन लग गया । वे वहीं रहकर परम भक्तिके 
साथ भगवान्‌का सतत ध्यान करने लगे । उनके मनसे राग-द्वंष दूर 
हो गये । हृदय परम पवित्र हो गया । उसमें भगवान्‌की शक्ति 
मानो उतर आयी । वे अपने अंदर भगवद््भावका प्रत्यक्ष अनुभव 
करने लगे । मूर्तिमान्‌ स्वधमंकी भाँति विराजित हुए उन्होंने अपनी 
आराधनासे भगवान्‌को संतुष्ट कर लिया । अतएवं भगवान्‌ने अपने 
परम भक्‍त देवषि नारदको बुलाकर कहा कि (“वत्स ! मेरे प्यारे 
भक्त पुण्डरीककी भकक्‍्तिसे में बहुत ही प्रसन्न हूँ | तुम जाओ, 
उसकी भक्तिको और भी सुदृढ़ करनेके लिये उसे उचित उपदेश दो।' 

भगवान्‌की आज्ञा पाकर भकतशिरोमणि नारदजी भक्‍तको 
दर्शन देनेके लिये या अपने भगवान्‌के द्वारा प्रशंसित भाग्यवान्‌ 

श्र० भ० ४-- 


प्र्० प्राचीन भक्त 


भकतका दर्शन पानेके लिये वेकुण्ठसे चल पड़े । परमार्थके तत्त्वज्ञ, 
साक्षात भगवानके हृदयस्वरूप श्रीनारदजीका चित्त पवित्र भक्ति- 
रसकी बाढ़से सदा ही उछला करता है। वे भकतोंके हितके लिये ही 
सदा-सर्वदा जहाँ-तहाँ विचरण करते रहते हैं | साक्षात्‌ सूयेके समान 
महातेजस्वी ('सुमहातेजाः साक्षादादित्यसत्निभ। ) भक्तराज नारद- 
जी मधुर वीणा बजाते, पवित्र हरिगुण गाते और मन्द-मन्द म॒स्कराते 
हुए तपोनिधि पुण्डरीकके स्थानपर पहुंचे । महामना पुण्डरी कने 
तेजोमण्डलसे घिरे हुए सवंवेदनिधि नारदजीको सामने उपस्थित 
देखकर तुरंत खड़े होकर प्रणाम किया । नारदजीके दशनसे ही 
उनके रोमाजञ्च हो आया । नेत्नोंमें आनन्दाश्रु आ गये, पुण्डरीकजीने 
प्रेमविनह्नल चित्तसे उन्हें अर्ध्यादि देकर पुन: प्रणाम किया । वे नारद- 
जीका मनोहर वेष देखकर मन-ही-मन सोचने लगे--ये प्रसन्‍्त-मुख, 
वीणाधारी महातेजस्वी महात्मा कौन हैं । साक्षात्‌ सु्यें, अग्निया 
वरुणदेव तो नहीं हैं ? इस प्रकार विचार करते-करते कुछ भी स्थिर 
न कर सकनेपर पुण्डरीकजीने पुन: प्रणाम करके पूछा, 'प्रभो ! 
अमिततेजस्वी महानुभाव आप कौन हैं और यहाँ आपका कहाँसे 
णुभागमन हुआ है ? हे भगवन्‌ ! आप-सरीखे महात्माओंके दर्शन 
इस धरामण्डलमें बहुत ही दुलंभ हैं । मेंने तो आजतक आपके सदश 
किसी पुरुषके दर्शन नहीं किये ? हे स्वामिन्‌ ! कृपा करके बतलाइये, 
दासको अपने दर्शनसे कृतार्थ करनेवाले आप कौन हैं ?” नारदजीने 
मुस्कराते हुए कहा, 'भकतवर ! मैं तुम्हारे दर्शन करनेके लिये ही 
यहाँ आया हूँ। वुम-सरीखे भक्तोंसे मिलनेमें मुझे बहुत सुख 











भक्त पुण्डरीक ५१ 


मिलता है। भक्‍्तोंका अमित प्रभाव होता है। हे द्विजश्रेष्ठ ! 
तुम्हारी तो बात ही क्‍या है; याद करने; संतुष्ट करने अथवा पूजा 
करनेपर भगवान्‌का प्यारा भक्त चाण्डाल भी जीवोंको पवित्र कर 
देता है" । मेरा तो इतना ही परिचय है कि मैं तीनों लोकोंके एक- 
मात्न साक्षी, शद्धू-चक्र-गदा-पद्मधारी (निर्गृेण और सग्रुणरूप ) देव- 
देव भगवान्‌ श्रीवासुदेवका दास हूँ ।' 


इतना कहते ही नारदजीको पहचानकर पुण्डरीक प्रेमावेशसे 

पुलकित हो गये और कुछ देर बाद धेर्यें धारणकर गद्गद वाणीसे 
कहने लगे-'प्रभो ! आज शरीरधारियोंमें मैं धन्‍्य हो गया, मैं 
देवपृज्य हो गया । मेरे सब पुरखे आज तर गये । मेरा जन्म सफल 
हो गया । अब हे देवर्ष ! अपने इस भक्‍त और दासके प्रति विशेष 
कृपा करके जो कुछ मेरे योग्य हो सो उपदेश कीजिये। परम 
गोपनीय होनेपर भी छिपाइये नहीं । आप सभी जीवोंके, खास 
करके हरिके मार्गंपर चलनेवालोंके तो एकमात्र गति हैं। मुझ 
संसार-सागरमें ड्बे हुएको बचाइये ।' 


पुण्डरीककी अभिमानशून्‍्य, सरल, विनयपूर्ण वाणी सुनकर 
नारदजीको बड़ी प्रसन्नता हुई । उन्होंने उनको सच्चा भवत जान- 
कर भगवानके आज्ञानुसार कुछ कहना आरम्भ किया । 
नारदजी बोले-- 

४ स्मतः सन्‍्तोषितों वापि पूजितो वा द्विजोत्तम । 
पुताति भगवद्भक्तश्चाण्डालोइपि यदृच्छया ॥ 
(पद्म ० उ०एप८प० ) 


२ प्राचीन भक्त 


'हे द्विजोत्तम ! इस लोकमें अनेक प्रकारके मनुष्य हैं जब 
उनके अनेकों मत हैं । नाना प्रकारके तकोॉसे सब अपने-अपने मतोंका 
समर्थन करते हैं; मैं सबके तकोंको समझकर जो निश्चित परम 
तत्त्व है, वही तुमसे कहता हँ । यह परमाथंतत्त्व सहज ही समझसमें 
नहीं आता । तत्त्ववेत्तागण प्रमाणद्वारा ही इसका प्रतिपादन करते क्‍ 
हैं । जो लोग मूख हैं, वे केवल प्रत्यक्ष और वर्तमान प्रमाणको ही 
मानना चाहते हैं । वे अनागत, अतीत प्रमाणोंको स्वीकार नहों 
करते । मुनिगण कहते हैं कि जो पूर्वरूप है--परम्परासे चला आता 
है, वही आगम है, यह आगम ही प्रमाण है। इसीसे परमाथर्थ-तत्त्वकी 
सिद्धि होती है । जिसके अभ्याससे ज्ञान होता है, राग-द्वेघका मल 
नष्ट होता है, वही आगम है । जो कम, कमंफल, तत्त्व, विज्ञान, 
दर्शन और विभु है, जिसमें जाति आदिकी कोई कल्पना ,नही है, जो 
नित्य आत्मसंवेदत है, जो सनातन, अतीन्द्रिय, चेतन, अमृत, अज्ञेय, 
अनन्त, अज, अविनाशी, अव्यक्त, व्यक्त, व्यक्तमें स्थित और निरंजन 
है, वही द्वितीय आगम है। वही विश्वमें व्याप्त होनेके कारण विष्ण 

लाता है, उसीके ओर भी अनेकों नाम हैं । परमार्थसे विम॒ख 
व्यक्ति उस योगियोंकी परम ध्येय वस्तुको प्रत्यक्ष प्रमाणोंसे नहीं 
जान सकते | 


भक्‍तगण किसी बातको कहते हैं तो उसमें यह अभि 
नहीं आने देते कि यह हमारा मत है; क्योंकि उनका अपना 
कुछ रहता ही नहीं, वे तो अपना सब कुछ भगवान्‌में मिला देते हैं । 
भगवान्‌का मत ही उनका मत होता है। वस्तुतः संसारमें नया " 

भी नहीं है । पुराना ही नये-नये रूपोंमें प्रत्यक्ष होता है । अतएव 
नारदजी अपनी ओरसे उपदेश न देकर अब पुराने इतिहासका संकेत 
करके कहने लगे कि हे निष्पाप पुण्डरीक ! एक समय मैंने ब्रह्मलोक- 
में पितामह ब्रह्माजीसे विनयपू्वक प्रणाम करनेके अनन्तर इस 
विषयमें पूछा था, उसका जो कुछ उत्तर उन्होंने मुझको दिया था, 
वह मैं तुमसे कहता हूँ । ब्रह्माजीने कहा था कि “भगवान्‌ श्रीनारायण 
ही सब भूतोंके आत्मा, जगदाधार, पचीस तत्त्वोंके रूपमें प्रकाशित 
सनातन॒ परमात्मा हैं। जगत्‌॒का सृजन, पालन और संहार उन 
नारायणदेवसे ही होता है। वही विश्व, तेजस और प्राज्ञ-ये त्रविविध 
आत्मा हैं; वही सबके अधीश्वर, एकमात्र सनातन देवदेव हैं । ज्ञान- 
योगीगण ज्ञानकी साधनाके द्वारा इन्हीं जगन्नाथ नारायणदेवका 
साक्षात्कार करते हैं। जिनका चित्त श्रीनारायणमें विलीन है, जिनके 
प्राण श्रीनारायणमें समर्पित हैं, जो केवलमात्र श्रीनारायणके ही 
परायण हैं, वे श्रीनारायणकी कृपा और शक्तिसे अपने ज्ञाननेत्रोंह्वारा 
वर्तमान, भूत और भविष्यको देख सकते हैं । इस जगत्‌में बीता 
हुआ, वतंमान और होनेवाला, समीप और दूर, स्थूल और सूक्ष्म, 
कुछ भी उनसे अज्ञात नहीं रहता । 

पितामह ब्रह्माजीने इन्द्रादि देवताओंसे भी एक दिन कहा था 
कि धर्म नारायणके आश्रित है; सब सनातन लोक, यज्ञ, शास्त्र, 
सब अज्गोंसहित वेद और अन्य जो कुछ भी है, सब श्रीनारायणके 
ही आधारपर हैं । वे नारायण ही विष्णु हैं, वही विश्वेश्वर हरि हें । 
वे अव्यक्त पुरुष ही पृथ्वी आदि प्रभूत हैं। यह सारा जगत्‌ केवल 
विष्णुमय ही है | पापी मनुष्य इस तत्त्वको नहीं जानते । वे 

नारायण ही अपनी मायासे इस चराचर विश्वमें व्याप्त हैं । जिनका 
चित्त उन नारायणमें लगा है, जिनका जीवन उनके अपंण है, ऐसे 
परमार्थके ज्ञाता पुरुष ही उनको जानते हैं । श्रीनारायण ही सब 
भूत हैं, सब भृतोंमें व्याप्त हैं और सब भूतोंके ईश्वर हैं | वही तीनों 
लोकोंका पालन करते हैं । समस्त जगत्‌ उन्हींमें प्रतिष्ठित है और 
उन्हींसे उत्पन्न है। वही इंस जगतके संहारमें रुद्रहूपसे, पालनमें 


विष्णुरूपसे और सृजनमें ब्रह्मारूपसे नियुक्त हैं । वही अन्यान्य लोक- _ 


पालगण हैं । वे परात्पर पुरुष ही सर्वाधार, निराधार, सकल, निष्कल, 
अणु और महान्‌ हैं । उन परम प्रभु देवदेवके ही शरण सबको होना 
चाहिये ।” ब्रह्माजीने ऐसा कहा था अतएव है विप्रषष ! तुम भी 
नारायणके परायण हो जाओ । उनको छोड़कर कौन ऐसा देव है 
जो हमें मनमाना पदार्थ दे सकता है ? वे पुरुषोत्तम देव ही पिता- 
माता हैं, वे ही लोकेश, देवदेव और जगत्पति हैं । उनन्‍्हींके शरण 
हो जाओ । अग्निहोत्न, तप, अध्ययन----अपने सभी कमोसे नित्य- 
निरन्तर सावधानीके साथ एकमात्र उन्हींको संतुष्ट करना चाहिये । 
अतएव तुम उन पुरुषोत्तमका ही आश्रय ग्रहण करो; उनके शरण 
होनेपर न तो बहुत-से मच्त्रोंकी आवश्यकता है और न ब्रतोंका 
ही प्रयोजन हैं । एक '<& नमो नारायणाय' मन्त्र ही सब मनोरथों._ 
की पूर्ति करनेवाला है। हे ब्राह्मणश्रेष्ठ ! उनकी आराधनामें किसी 
बाहरी वेषकी जरूरत नहीं है । कपड़े पहने हो या न पहने हो 

जटाधारी हो या सिर मुड़ाये हो, त्यागी हो या गृहस्थ हो, सभो- 
बरतत्र मनते प्रत्तिषर्वक उनकी आराधना कर सकते हैं । चिह्न 


धर्मंका कारण नहीं है ('न लिज्भधु धर्मकारणम्‌”) । वरं जो लोग 

पहले निरदंयी, दुष्टात्मा और सदा पापोंमें ही लगे रहते हैं, वे भी 
नारायणपरायण होनेपर सनातन परम धामको प्राप्त होते हैं । 
भगवान्‌के निष्पाप भक्त पापके कीचड़में कभी लिप्त नहीं होते । 
अहिसासे चित्तको जीते हुए वे भक्त सब लोकोंको पवित्र करते हैं । 
प्राचीन कालमें प्राणियोंकी हिसा करनेवाले एक शिकारी राजा 
नारायणपरायण होकर परमधामको प्राण्त हुए हैं । परम तत्त्वज्ञ 
राजा अम्बरीषजी भगवान्‌ हृषीकेशकी आराधना करके वेष्णवपदको 
पा चुके हैं । अनेक शान्तचित्त ब्राह्मणोंने भगवान्‌का ध्यान करके 
सिद्धि प्राप्त की है। असुरबालक प्रहक्लादने परम आह्लादके साथ 
भगवान्‌ श्रीनारायणदेवकी सेवा, पूजा और ध्यान करके हरिके द्वारा 
सुरक्षित रहकर परमपद पाया है । तेजस्वी राजा भरत श्रीहरिकी 
उपासना करके परम शान्तिको पा च॒के हैं । श्रीहरिकी आराधनासे 
सभीको परम गति मिल सकती है और श्रीहरिकी आराधनाके बिना 
क्रिसीको भी परम गति नहीं मिलती--चाहे वह ब्रह्मचारी, गृहस्थ, 
वानप्रस्थ या संन्‍्यासी कोई भी क्‍यों न हो । हजारों जन्मोंके अनन्तर 
भगवत्कृपासे जिसको ऐसी सुबुद्धि प्राप्त होती है कि “मैं हरिभकक्‍तोंका 
दास हूँ' वह पुरुष भी भगवान्‌कों प्राप्त कर लेता है । फिर जो 
महापुरुष अनन्यचित्त हैं और प्रेमसे परिष्लावितहृदय हैं, उनके लिये 
तो कहना ही क्या है | इसीलिये तत्त्वके जाननेवाले पुरुष सब ओरसे 
चित्तको हटाकर अनन्य चित्तसे नित्य-निरत्तर उन सनातन परमात्म- 
देवका ध्यान ही करते हैं ।' 


देवाष नारदजी इतना कहकर अन्तर्धान हो गये । धर्मात्मा 

पुण्डरीककी नारायणपरायणता और भी हूढ़ एवं उज्ज्वल हो गयी। 

वे “55 नमो नारायणाय'” मन्त्रका जप करने लगे और भगवान्‌के 
अमृतमय मधुर ध्यानमें निमग्न हो गये । उनकी स्थिति बहुत ही 
ऊंची होने लगी, अन्तमें यहाँतक पहुँची कि अमृतात्मक भगवान्‌ 
गोविन्ददेव उनके हृदय-कमलपर आ विराजे । सारा अन्तःकरण 
भगवान्‌के पवित्न संसर्गसे दीप्तिमानू और भगवन्मय हो गया । अब 
उनकी बुद्धि और मनमें भगवान्‌ केशवको छोड़कर स्वप्नमें भी कोई 
चीज नहीं रह गंयी, यहाँतक कि पुरुषार्थंका विरोध करनेवाली निद्र/ 
भी नष्ट हो गयी । 


बुद्धि और मनमें भगवान्‌का आविर्भाव होकर उनका दिव्य 
भगवद्गूपमें परिणत हो जाना बहुत-से महापुरुषोंमें देखा-सुना जाता 
है, परंतु स्थूल देहमें दिव्यत्वकी प्राप्ति कदाचित्‌ ही कहीं होती है। 
पुण्डरीकजीने समस्त भुवनोंके एकमात्र साक्षी पुरुषोत्तम वासुदेव 
भगवान्‌की परम क्ृपासे अपने निष्पाप देहमें इसी परम दिव्य वेष्णवी 
सिद्धिको प्राप्त किया । पुण्डरीकने देखा, उनका अछ् श्यामवर्ण हो 
गया है, चार भुजाएं हो गयी हैं--जिनमें शट्भू, चक्र, गदा और पद्म 
हैं, पवित्र पीत वस्त्र है, तेजोमण्डलने उनके शरीरको घेर लिया है 
और वे पुण्डरीकाक्ष बन गये हैं । वनके सिंह, व्याध्र और अन्यान्य 
हिसक पशु सहज ही सारे वेरभावको भुलाकर उनके समीप एकत्र 
हो रहे हैं और प्रसन्‍न मनसे यथेच्छ प्रेमपूर्वक विचरण कर रहे हैं। 
इस प्रकार विरोधी जीव परस्पर हितैषी हो गये, नदी और 
सरोवरोंका जल प्रसन्‍त और मधुरतम बन गया। शीतल सुगन्ठ 

सुखकर वायु बहने लगा, ऋतु सुप्रसन्‍न हो गयी, वनके वृक्षसमूह 
सुगन्धित और मध्चुर पुष्प-फलके भारसे लदकर नत हो गये । सभी 
पदार्थ पुण्डरीकके अनुकूल और परम सुखकर हो गये । भक्तवत्सल 
देवदेवेश्वर भगवान्‌के प्रसन्‍न होनेपर समस्त चराचर जगत्‌ प्रसन्‍न हो 
ही जाता है, सभी जीव और प्रकृोतिकी सारी वस्तुण उस जगद्वन्य 
भक्‍तकी सेवा कर अपने जीवनको सफल करना चाहती हैं । 


यों तो अब पुण्डरीकजीका देह, मन, बुद्धि--सब कुछ 
भगवन्मय हो गया था; परंतु भकतके हृदयनिधि कमलदललोचन 
भगवान्‌ अपने भक्त पुण्डरीकको जगत्प्रसिद्ध पावन बनाने ओर इस 
भक्तिका चरम फल देनेके लिये स्वयं अपने दिव्य मज़ल स्वरूपमें 
उनके सामने आविर्भत हुए | भगवान्‌के तीन हाथोंमें शद्भू, चक्र 

. ओर गदा हैं; एक हाथकी अभयमुद्रासे आप भक्‍तको आश्वासन दे 
. रहे हैं । करोड़ों सूयॉकि समान भगवानका प्रकाश है। करोड़ों 
चन्द्रमाओंके समान भगवानके प्रत्येक अद्भसे सुधावृष्टि हो रही है । 
करोड़ों कामदेवोंके दर्षको चूर्ण करनेवाला भगवान्‌का सौन्दये है।' 
भगवान्‌के नेत्र कमलके समान अत्यन्त सुन्दर और विशाल हैं । 
चन्द्रबिम्बकी शोभाको मनन्‍्द करनेवाला भगवान्‌का मुखकमल है। 
भगवानके कानोंमें कुण्डल, गलेमें रत्नहार एवं वनमाला तथा वक्ष:- 
स्थलपर लक्ष्मीजीकी मृ्ति और विप्रपदचिक्न है । कौस्तुभमणि गले- 
में सुशोभित हो रही है। भगवान्‌के अधर और मोतियोंकी-सी दन्त- 
. पडक्ति अत्यन्त शोभित हैं । मस्तकपर अतिमनोहर मुकट है। 
_, स्कन्धपर चेतन्य ब्रह्मसूत्र विराजित है | देवता, सिद्ध, गन्धवे, श्रेष्ठ 

मुनि, नाग और यक्ष भगवान्‌की सेवा कर रहे हैं । भाग्यवान्‌ पार्षद 
चँवर, पंखे और छत्र आदिसे भगवान्‌की सेवा कर रहे है। 
पवित्ात्मा पुण्डरीकने भगवान्‌के इस अचिन्त्य-सुन्दर दिव्य स्वरूपको 
देखकर अत्यन्त प्रेमविनह्लल और आनब्दपूर्ण चित्तसे दोनों हाथ जोड़ 
लिये और उनके चरणोंमें गिरकर स्तुति करना आरम्भ किया । 

विविध भाँतिसे भगवान्‌ की स्तुति करते-करते पुण्डरीकको 
वाणी बंद हो गयी और एकदुष्टिसि वह भगवान्‌के मुखारविन्दकी 
मधुर शोभाको अतृप्त नयनोंसे देखने लगे, मानो नेत्नोंके ढ/रा रूपा- 
मृतको हृदयसरोवरमें ढाल रहे हैं । पर वह किसी तरह भरता ही 
नहीं । प्रेममुग्ध भक्तकी इस पवित्र और अचिन्त्य दशाको देखकर 
उसकी समाधिको भज् करते ए भगवान्‌ गम्भीर स्वरसे बोले- 

प्रीतोडस्मि वत्स भद्र ते पुण्डरीक महामते । 
बरं वृणीष्व दास्यासि यत्ते मनसि वतेते ॥। 

'हे महामते वत्स पुण्डरीक ! मैं बहुत ही प्रसन्न हूं, तुम्हारा 
कल्याण हो । जो मनमें आवे सो माँग लो।' 

पुण्डरीकजी वॉास्तवमें ही महामति थे । उन्होंने हर्ष-गद्गद 
स्वरसे कहा----“भगवन्‌ ! कहाँ मुझ-सरीखा अत्यन्त दुबूंद्धि प्राणी 
और कहाँ आप-सदृश सर्वेज्ञ, परम सुहृद्‌ स्वामी ! आपके दुलंभ 
दर्शनोंके बाद और क्या वस्तु शेष रह जाती है, यह मेरी समझमें 
नहीं आता । फिर भी आप माँगनेकी आज्ञा करते हैं, तो मैं यही 
माँगता हँ कि भगवन्‌ ! मेरे लिये जिसमें कल्याण हो, आप मेरे 
प्रति वहीं आज्ञा कीजिये ।' 

भगवानने चरणोंमें पड़े हुए प्रेमाश्रुओंसे चरणोंको धोते हुए 
महाभाग पुण्डरीकको उठाकर हृदयसे लगा लिया और बोले, हे 
सुत्रत ! तुम्हारा कल्याण हो । वत्स ! तुम मेरे साथ चलो और 
नित्यात्मा एवं जगत॒के उपकारी होकर सदा-सर्वदा मेरी लीलामें मेरे 
साथ रहो । 

भकतवत्सल भगवान्‌के प्रीतिपू्वक इतना कहते ही समस्त 
दिव्य लोकोंमें दुन्दुभी बजने लगी । आकाशसे पुष्पोंकी वृष्टि होने 
लगी । ब्रह्मा आदि देवता 'साधु-साधु' की ध्वनि करते हुए भगवान्‌ 
और भकक्‍तकी महिमा गाने लगे एवं सिद्ध, गन्धर्व और किन्तर 
आनन्दमें उन्‍्मत्त होकर नाचने-गाने लगे । तदनन्तर समस्त लोकोंके 
नमस्कारको ग्रहण करते हुए देवदेव जगत्पति भगवान्‌ अपने प्यारे 
भक्‍त पुण्डरीकको साथ लेकर गरुड़पर सवार हुए और देखते-ही- 
देखते अन्‍्तर्धान हो गये । 

पितामह भीष्मने उपर्युक्त भक्तगाथा धर्मराज युधिष्ठिरको 
सूनाकर उनसे कहा कि हे राजन्‌ ! तुम भी भगवान्‌की भक्तिसे 
प्रसन्‍त होकर अपने चित्त और प्राणोंको भक्तोंकी सेवामें लगा दो 
और विधिपूर्वक पूजन करके पुरुषोत्तमकी सेवा करो । पुण्य और 
पाप दोनोंको हरनेवाली भगवान्‌की मनोहर कथा सुनो और जिस 
किसी प्रकारसे भी भगवान्‌की भक्त प्राप्त हो--विश्वात्मा भगवान्‌ 
प्रसन्न हों, वही करो । स्मरण रक्‍्खो--जो मनुष्य भगवानसे विमुख 
हैं, वे सैकड़ों अश्वमेध और वाजपेय यज्ञ करनेपर भी भगवान्‌कों 
नहीं पा सकते; परंतु भगवान्‌के प्रेमी भक्तजन हरि इन दो 

अक्षरोंका उच्चारण करके ही मोक्षके लिये कमर कसकर तंयार हो 
जाते हैं। यह निश्चय समझो---- 
लाभस्तेषां जयस्तेषां कुतस्तेषां पराजय: । 
येषामिन्दीवर श्यामो हृदयस्थो जनादंन: ॥ 
दम & 
जिनके हृदयमें इन्दीवरश्याम भगवान्‌ जनादंन विराजमान 
हैं, लाभ और विजय उन्हींके लिये है। उनकी पराजय कहाँ है? 


बोलो भक्त और उनके भगवान्‌की जय ! 

'प्रचुर धनसे सम्पन्न होनेवाले यज्ञ-दानादिसे भगवान्‌ प्रसन्न 

नहीं होते । भगवान्‌की प्रसन्‍्नतामें तो भक्ति ही प्रधान कारण है ॥ 
(चोलराज ) 

कान्तिपुरमें चोलंनामक चक्रवर्ती नरेश राज्य करते थे । 
उन्हींके नामपर सारे देशका नाम चोल पड़ गया था। उनके राज्य- 
में कोई भी मनुष्य दुखी, पापी और रोगी नहीं था । राजा बहुत 
दान, पुण्य और यज्ञ किया करते थे, धन-सम्पत्तिका कोई पार न 
था । राजा भगवानके भक्त थे। नित्य भगवान्‌की मूर्तिका बड़े प्रेम- 
से पूजन किया करते थे । सब कुछ होनेपर भी राजाको अपने धन- 
का कुछ घमंड था, राजा समझते थे कि मैं अपने प्रचुर धनसे दान- 
पूजन करके भगवान्‌को जितना प्रसन्‍न कर सकता हूँ, उतना दूसरा 

कोई नहीं कर सकता। धनके गवंने राजाके इस विवेकपर पर्दा डाल 
दिया था कि भगवान्‌ धनके भूखे नहीं हैं, वे केवल प्रेम चाहते हैं; 
उनके लिये राजा-रड्भू दोनों बराबर हैं ।! धनवान्‌ लोग वास्तवमें 
इस बातको बहुत कम ही समझा करते हैं । स्वर्णमें कलियुगका 
निवास होनेसे यदि लगातार सत्संग न हो तो धनियोंका सन्मार्गपर 
स्थित रहना बहुत ही कठिन हो जाता है । 


उसी कान्तिपुरमें एक विष्णुदास नामके दरिद्व ब्राह्मण रहते 
थे। ब्राह्मण बड़े ही दीन थे, पर थे बड़े विद्वान और भगवानृके 
अनन्यभकत । वे इस बातको जानते थे कि भगवान्‌ भक्‍्तिसे अर्पण 
किये हुए पत्र-पुष्पको भी बड़े प्रेमसे ग्रहण करते हैं । समुद्रतटपर 
भगवान्‌के मन्दिरमें राजा और विष्णुदास ब्राह्मण दोनों ही भगवानूकी 
पूजा करने जाया करते । एक दिन चोलराज अनेक प्रकारके बहुमूल्य 
मोतियों, रत्नों तथा विविध भाँतिके सोनेके फ्लोंसे विधिवत्‌ भगवान्‌- 
की पूजा कर दण्डवत्‌-प्रणाम करनेके अनन्तर मन्दिरमें बेठे थे । 
इतनेमें ही भक्त ब्राह्मण विष्णुदास एक हाथमें जलका लोटा और 
दूसरेमें तुलसी और फूलोंसे भरी एक छोटी-सी डलिया लिये वहाँ 
पहुँचे । विप्रषि विष्णुदास भक्तिमें विभोर थे, उन्होंने यह नहीं देखा 
कि वहाँ कोन बेठा है। निःस्पृह भगवद्भुक्तको राजाकी ओर देखने- 
की आवश्यकता भी नहीं थी। विष्णुदासने आकर डलिया एक तरफ 
रख दी और विष्णुसक्तका पाठ करके भक्तिभावसे भगवान्‌को 
स्नान कटाया, राजाके चढ़ाये हुए सारे वर्त्नालद्भार जलसे भीग 
ग्रे; तहाल्र ब्राह्मण फूल-पत्तोंस भगवानकी पूजा की और वह 

भगवावकों धप देने लगे । ब्राह्मणके छदामके तुलसीपत्नोंसे अपने 
रत्तमक्ताओंको ढका देखकर राजाको क्रोध आ गया। राजाने 
ब्राह्मणसे कहा, 'विष्णदास ! मेरी समझसे तुम बड़ मूख हो । तुम्हें 
भक्तिका कछ भी पता नहीं है; मैंने मणि-मुक्ताओं और स्वर्णपुष्पों 
से भगवाभ्‌को कसा सुन्दर सजाया था, तुमने क्‍यों सब बिगाड़ 
दिया ? तुममें भक्ति होती तो इतनी सुन्दर शोभाकों इन पत्तोंसे 
ढकते ? 

राजाकी बात सुनकर विष्णुदासकों भी गुस्सा आ गया । 
विष्णुदास बोले, तुम खूब भक्ति जानते हों; बतलाओ तो सही, 
तुमने अबतक कौन-सी भक्ति की है ? राज्यके घमण्डमें चूर हो 
रहे हो ! भगवान्‌को तुम्हारे मणि-मुक्ताओंसे मोह थोड़ा ही है । 
जिसके पास जो कुछ होता है, वह उसीसे भगवान्‌को पूजता है । 
असलमें तो भगवान्‌की पूजाके लिये शुद्ध हृदय चाहिये । भगवान्‌ 
यदि धनसे ही प्रसन्‍न होते तो बेचारे १रीबोंका तो कोई ठिकाना ही 
नहीं था । गरीब बेचारोंको तो भगवान्‌हीका सहारा है, भगवान्‌ भी 
य्रदि धनियोंके धनपर मन चलाने लगें तो फिर गरीबोंको कहीं कोई 
रहने ही न दे । भगवान गरीबोंकी सुनते आये हैं । इसीसे तो लोग 
गरांबोंको सतानेमें कुछ डरते हैं | 

ब्राह्मणकी बात सुतकर राजाने कहा--कंगाल ब्राह्मण ! तुझे 
भकक्‍्तिका बड़ा गवे मालूम होता है; तू निधेन और दरिद्र है, तेरी 
भक्तिकी कीमत ही कया है ? तुने आजतक कौन-सा दान-पुण्य किया 
है या कितने मन्दिर बनवाये हैं ? तेरी धन-दानरहित भक्तिमें क्या 

रक्‍्खा है ? कुछ भी न करके तू सिर्फ एक भक्तिके बलसे इतना 
बक रहा है ! अब देखूंगा, हम दोनोंमें किसको पहले भगवान्‌के 
दर्शन होते हैं ? मैं भी उपाय करता हूँ और तू भी कर । जिसको 
पहले भगवान्‌का साक्षात्कार हो उसीकी भक्ति अच्छी समझी 
जायगी । राजाने सोचा कि अपार धनसे यज्ञ करके भगवान्‌ को 
तुरंत प्रसन्‍न कर लेना कौन-सी बड़ी बात है । 

आजकलका-सा समय होता तो पहले तो ऐसे राजाका ही 
मिलना कठिन होता और यदि कहीं कोई मिल जाता तो ब्राह्मणपर 
राजद्रोहका मुकहमा तो अवश्य ही चलाया जाता | अस्तु ! 


दोनों वहाँसे चले, राजाने तो अपने महलमें आते ही मृद्गल 
ऋषिको बुलाया और उनके आचाय॑त्वमें विशाल विष्णुयज्ञ आरम्भ 
कर दिया । गरीब विष्णुदासके पास यज्ञ करनेको तो धन था नहीं, 
उन्होंने घर आकर कातिक और माघके ब्रतोंका आचरण, तुलसीवन- 
सेवन, भगवान्‌के द्वादशाक्षर (3७ नमो भगवते वासूदेवाय ) मन्त्नका 
जप, एकादशीत्रत और नित्य नियमपूर्वक षोडशोपचारसे भग वान्‌की 


भक्तिपूर्वक पूजा करना आरम्भ किया। इसके सिवा ब्राह्मणने जाते- 


आते, खाते-पीते, स्ोते-जागते सब समय भगवान्‌का नामस्मरण 
करते हुए सर्वत्र समानभावसे सर्वभूतस्थ भगवान्‌के दर्शन करनेका 
अभ्यास किय। । इन ब्रत्ोंके पालन करनेके अतिरिक्त वे और कोई 
काम ही न करते, इससे .किसी पापकी तो सम्भावना ही न रही । 
यों दोनोंको साधन करते-करते बहुत काल बीत गया, दोनोंकी 
इन्द्रियाँ और उनके सारे कार्य भगवानके निमित्त होने लगे । 

* ब्राह्मण विष्णुदास एक वक्‍त रसोई बनाकर खाया करते और 
रात-दिन अपने साधनमें लगे रहते थे । एक दिन उन्होंने प्रातः काल- 
का नित्यकर्म समाप्त करके रोटियाँ बनाकर रक्‍खी ही थीं कि 
अकस्मात्‌ रोटियाँ वहाँसे उड़ गयीं । ब्राह्मण भूखे तो बहुत थे,पर दुबारा 
रोटी बनानेमें साधनका समय खर्च करना अनुचित समझकर वे उस 
दिन भूखे ही रह गये । दूसरे दिन रोटी बनाकर ब्राह्मण भगवान्‌को 
भोग लगाने गये, आकर देखते हैं तो रोटियाँ नहीं हैं, इस प्रकार 
ब्राह्मणमफी रोटियाँ चोरी जाते सात दिन हो गये । ब्राह्मण चिन्ता 
करने लगे कि कौन रोज रोटियाँ चुराकर ले जाता है । यहाँ तो सभी 
ऋषि-मुनि रहते हैं | ऐसा पवित्र स्थान छोड़ना भी ठोक नहीं । 
इधर दुबारा रसोई बनानेसे संध्याके देवपूजनमें बाधा आती है। 
नित्य उपवास करके भी कितने दिन रहा जा सकेगा ? यों संकल्प- 
विकल्‍प करके अन्‍्तमें ब्राह्मणने यह निश्चय किया कि आज विशेष 
यान रखूगा। विष्णुदास रसोई बनाकर एक तरफ छिप गये, उन्होंने 
देखा कि एक चाण्डाल रोटी चुरा रहा है । चाण्डाल-- 

क्षुतक्षाम॑ं दीनवदनमस्थिचर्मावशेषितम्‌ । 
--भूखके मारे व्याकुल हो रहा था, उसके चेहरेपर दीनता 
छा रही थी, शरीर केवल चमड़ीसे ढका हुआ हडिडयोंका ढाँचामात्र 
था । इस दशासें---- 
तमालोक्य हिजग्रयो5भुत्‌ कृपयान्वितमानस: ॥ 
चाण्डालको देखकर ब्राह्मणके हृदयमें दया उमड़ आयी और 
सर्वत्र हरिको देखनेवाले विष्णुदास प्रकट होकर कहने लगे--.-ठहरो, 
.ठहरो, रूखा अन्न कैसे खाओगे ? देखो घी देता हूँ, इससे रोटियाँ 
शब्रा० भ० ५०४ 

चुपड़कर खाओ ।' ब्राह्मणको देखकर चाण्डाल भयभीत होकर 
भागा । पीछे-पीछे ब्राह्मण 'वी ले लो, घी ले लो' कहते हुए दोड़े, 
थोड़ी दूर जाते ही थका-हारा चाण्डाल मुछित होकर जमीनपर गिर 
पड़ा । द्विजोत्तम विष्णुदास भय और भूखसे मृछित उस चाण्डालको 
जमीनपर पड़ा देखकर क्रपावशत: अपने दुपट्टेसे उसे हवा करने 
लगे । इतनेमें विष्णुदास कया देखते हैं कि चाण्डालके शरीरमें से 
शाक्षात्‌ शह्भु-चक्र-गदा-पद्मधारी नारायण प्रकट हो गये हैं । विष्णु- 
दास प्रेममें इतने पागल हो गये कि उन्हें उस समय प्रणाम या 
वन्दन करना---कुछ भी नहीं सूझ पड़ा, वे चकित और प्रफुल्लित 
नेत्रोंसे प्रसन्‍त-वदन होकर केवल उस छबिको देखनेमें ही मग्न 


हो गये । 


तदनन्तर वहाँ इन्द्रादि समस्त देवता और सेकड़ों ऋषि-मुत्ति 
आ गये; सेंकड़ों विमानोंसे वह स्थान छा गया, गन्धरवोंने भगवद्‌- 
गुणगान आरम्भ कर दिया । भगवान्‌ विष्णने अपने सात्त्विक भक्त 
विष्णुदासका प्रेमसे आलिज्जन कर उसे विमानमें बैठाया । भगवान 
और भक्‍तका मिलन बड़ा ही मधुर था। विमान आकाशमार्गसे 
उड़ने लगा । यज्ञदीक्षित, चोलराजने देखा कि दरिद्र ब्राह्मण विष्णदास 
केवल एक भकितके प्रतापसे उससे पहले भगवानका साक्षात्कार 
कर वंकुण्डको सिधार रहा है। चोलराजका समस्त धनगवें आज 
गल गया । राजाके मनमें धनसे सम्पन्न होनेवाले कार्यकी जो कछ 
महत्ता थी, व आज़ वष्ट हो गयी | उसके लिये यह एक बड़ा 
प्रतिबन्‍्धक था । राजाने धनको धिक्‍्कारते हुए भक्तिकी सराहना 
की और अपने ग्रुरु मुदुगल ऋषि से कहा, “मैं जिससे होड़कर यज्ञ, 

दान आदि कर्म कर रहा था, वह ब्राह्मण विष्णुदास तो आज विष्णु- 
रूप प्राप्तकर वंकुण्ठको जा रहा है। में जो यज्ञदीक्षित होकर 
विष्ण॒की प्रीतिके लिये अग्निमें होम करता हूँ और अनेक प्रकारसे 
दान-पुण्य करता हूँ, उसपर भगवान्‌ अभीतक प्रसन्न नहीं हुए। में 
आज समझ गया कि प्रचुर धनसे सम्पन्न होनेवाले यज्ञ-दानादिसे 
भगवान्‌ प्रसन्‍न नहीं होते । भगवान्‌की प्रसन्‍तता और उनके 
साक्षात्कारमें तो भक्ति प्रधान कारण है। 

चोलराजके कोई पुत्र नहीं था, इससे उन्होंने अपने भानजेको 
राजसिहासनपर बेठा दिया और स्वयं यज्ञभूमिमें आकर यज्ञकुण्डके 
पास खड़े हो उच्च स्वरसे भगवान्‌को सम्बोधन करके कहा, 'हे 


 भगवन्‌ ! मन, वाणी और शरीरद्वारा होनेवाली अविचल भक्ति 


मुझे दीजिये ।' 
यह कहकर राजा सबके सामने यज्ञकुण्डमें कूद पड़ा ! राजाने 


जीवनभर भगवद्द्भक्तिसहित सत्कार्य ही किये थे, विष्णुयागका फल 


था ही । धन-गरवंका एक प्रतिबन्धक बाधक था, उसके नाश होते 
ही राजा पूर्ण अधिकारी हो गया । राजाके यज्ञकुण्डमें कदते ही 
भक्तवत्सल भगवान्‌ विष्णु यज्ञाग्निसि आविर्भूत हो गये और राजा- 


_ को छातीसे लगाकर उसे विमानपर बंठाया और देवताओंसे घिरकर 


_ राजाको अपने साथ व कृण्ठमें ले गये । ' 


बोलो भक्त और उनके भगवान्‌की जय ! 

लुब्धा व्यसनिनोछज्ञाश्व न यजान्ति जगत्पतिम्‌ । 

अजरामरवन्मृुढास्तिष्ठन्ति नरकीटकाः: ॥। 

तडिल्लोलक्षिया मत्ता वृथाहडूगरदृषिता: । 

न यजन्ति जगन्‍ताथं सर्वेश्रेयोविधायकम ॥॥ 

कर्मणा मनसा वाचा यो यजेद भक्तितो हरिसम । 

स॒ याति परमस्थानं स्वलोकोत्तमोत्तमस्‌ ॥ 
(बृहन्तारदीयपु० ३३) 
“विषयोंके लोभी, व्यसनी और अज्ञानी मनुष्य ही जगत्पति 
श्रीहरिकी अर्चना नहीं करते । वे मृढ़ नरकीट समझते हैं कि हम 
सदा अजर-अमर रहेंगे । वृथा अहंकारसे दूषित मनुष्य ही बिजलीकी 
चमकके समान क्षणस्थायी ऐश्वयंके मदमें मतवाले होकर सर्वकल्याण- 
प्रद जगन्ताथ श्रीहरिकी पूजा नहीं करते । जो मनुष्य शरीर, 

द वाणीसे भकक्‍्तिपूर्वक श्रीहरिकी पूजा करता है, वह सब लोकोंसे 
: उत्तमोत्तम परमधामको प्राप्त करता है ।' 

रंबत देशमें देवमाली नामक एक ब्राह्मण निवास करता था । 
_ वह वेद-वेदा ज्भरका ज्ञाता, सब जीवोंके प्रति दयालु और भक्तिपूर्वक 
_ भगवान्‌की पूजा करनेवाला था । परंतु घरमें तथा धनमें उसकी बड़ी 
आसक्ति थी। इस आसक्तिके वश होकर वह धनकी कामनासे 
रसादिक विक्रय. करता था तथा चाण्डाल आदिसे भी प्रतिग्रह ले 
लेता था । वह अपने तप, ब्रत और धमंको भी धनके लिये बेच 
दिया करता था । कूछ समय बाद उसके यज्ञमाली और सुमाली 
नामक दो सुन्दर पुत्र उत्पन्न हुए। पुत्रोंके बड़े होतेपर देवमाली 
अत्यन्त सस्‍्नेहके साथ उन्हें भी धन कमानेके भाँति-भाँतिके उपाय 
_ बतलाने लगा । इसी उदेड़बुनमें जीवन बीतते-बीतते बुढ़ापा आ 
गया । तब एक दिन उसने नाना उपायोंसे कमाये हुए धनको गिनना 
_ शुरू किया । करोड़ों सोनेकी मुहरे गिनकर वह मन-ही-मन अत्यन्त 
आनन्दित होते हुए बड़े अचरजके साथ कहने लगा कि “ओहो ! 
ताना अकारके अच्छे-बुरे उपायोंसे मेने इतना धन इकट्ठा कर लिया, 
तब भी मेरी धनकी तृष्णा अभीतक शान्‍्त नहीं हुई ! आज भी में उस 
तृष्णाके वशमें होकर घरमें सोनेका पहाड़ देखना चाहता हूँ । इतना 
धन,होनेपर भी तृष्णाके कारण मेरे मनमें क्षणभरके लिये शान्ति नहीं 
है । में रात-दिन जला करता हूँ । बाहरसे किसीको मुझमें कोई 
कष्ट नहीं दीखता, परंतु में रात-दिन अपनेको कष्टों और दुश्खोंसे 
घिरा हुआ देखता हूँ ! में अब समझा । यह धनतृष्णा ही मेरे समस्त 
कलेशोंका कारण है । जिसको धनकी तृष्णा है, वह सब कुछ पा 
जानेपर भी और कुछ पानेके लिये सदा ललचाता रहता हैं। बुढ़ापे- 


हक. 

में मनुष्यके आँख, कान, दाँत और केश सभी जीर्ण हो जाते हैं; 
परंतु यह धनकी लालसा तो उस समय और भी तरुण दिखायी देती 
है । इसीसे, आज बुढ़ापेके कारण मेरी सारी इन्द्रियोंका बल नष्ट 
हो जानेपर भी में धनकी लालसाको और भी बढ़ी हुई देखता हूँ । 
जिसको धनकी लालसा लगी है, वह बुद्धिमान्‌ होते हुए भी मूृढ़ है, 
शानन्‍्त होनेपर भी क्रोधी है और विद्वान होनेपर भी सबके सामने 
मूर्ख बनता है । धनकी कामना मनुष्यके लिये अजेय शत्रुके समान 
है । इसीके कारण पाप-तापकी प्राप्ति और बन्धुत्वका विच्छेद होता 
है । बल, तेज, यश, विद्या, शूरता, वृद्धता, कुलीनता और मान-- 
सभीको यह धनकी तृष्णा तुरंत हर लेती है । जो धनकी लालसामें 
फंसे हैं, उनका हृदय निरन्तर शोकसे व्याकूल और महान्‌ मोहसे 
ढका रहता है। धनका लोभी किसी भी पापको पाप नहीं समझता ; 
अपमान, क्लेश-सब कुछ सहकर भी वह धनके लिये पापपुर्ण प्रयत्न 
करता रहता है । हा ! मंने अपनी सारी उम्र धनकी लालसामें 
किस तरह खो दी । मेंने न मालूम कितना पाप बटोरा है ! अब 
बुढ़ापा आ गया है, शरीर जीर्ण हो गया है; इन्द्रियोंकी शक्ति नष्ट 
होने लगी है, अब भी क्‍या में नहीं चेतूँगा ?' यों विचार करते-करते 
पश्चात्तापसे ब्राह्मणका हृदय भर गया; वह अपनी करनीको याद 
करके पछताने लगा और श्रीभगवान्‌से निस्तारके लिये कातर कण्ठ 
एवं करुण स्वरसे प्रार्थना करने लगा । 


पश्चात्तापकी आगसे पापोंका प्रायश्चित्त होने लगा और 
भगवत्स्मरण एवं भगवपद्प्रार्थनासे आध्यात्मिक बलकी प्राप्ति हुई । 
इस प्रकार करते-करते कुछ समय बाद एक दिन ब्राह्मणने निश्चय 

किया; अब शेष जीवन भगवड्गजनमें ही लगाना है। भगवान्‌ने 
क्‍ गीतामें प्रतिज्ञा करके कहा है कि 'महान्‌ पापी भी यदि (पापोंको 
छोड़कर ) शेष जीवन मेरे भजनमें लगानेका भलीभाँति निश्चय करके 
अनन्यभावसे मुझको भजता है तो वह शीत्र ही धर्मात्मा हो जाता है 
ओर शाश्वत (नित्य) परम शान्तिको पाता है ।। हे अर्जुन ! तू सत्य 
जान कि मेरे भकक्‍तका कभी नाश नहीं होता । इस सिद्धान्तके 
अनुसार देवमालीने भी भगवान्‌के भजनमें लगनेका निश्चय कर 
सबसे पहले धनके चार भाग किये | अपना कमाया हुआ होनेके 
कारण दो भाग तो अपने लिये रख लिये और शेष दो भाग दोनों 
पुत्"ोंकी बाँठ दिये। अपने लिये रक्‍्खे हुए धनसे उसने मंन्दिर, 
तालाब, कुएँ, धर्मशाला आदि बनवाये, स्थान-स्थानपर वृक्ष लगाये 
और गज्ातीर॒पर अन्नदानकी व्यवस्था की । इस प्रकार शीक्र ही 
अपनी प्रचुर धनराशिको सत्कायंमें लगाकर वह तपस्याके लिये 
श्रीनर-नतारायणकी लीलाभूमि बदरिकाश्रमको चला गया । 


बदरिकाश्रमके महान्‌ वनमें देवमालीने मुनियोंका एक सुन्दर 
आश्रम देखा । आश्रमके चारों ओर पुष्प और फलोंसे सुशोभित 
वृक्षोंकी कतार खड़ी थी । शास्त्रचिन्तनमें निमग्न, भगवत्सेवा-परायण 
वृद्ध-मुनिगण परब्रह्म भगवान्‌की वेदिक स्तुतियोंसे आश्रमको पवित्र 
कर रहे थे। देवमालीने देखा, मुनिमण्डलीके बीचमें एक शान्‍्तमूर्ति, 
राग-देषादिरहित और शमादि ग्रुणोंसे युक्त तेज:पुझ्ज महात्मा बैठे 
हुए भगवान्‌ की स्तुति गा रहे हैं । उनको देखकर देवमालीने महात्माके 
चरणोंमें प्रणाम किया । महात्मा मुनिका नाम जानन्ति था, वे बड़े 
ही तपस्वी थे। केवल सूखे पत्ते खाकर रहते थे । देवमालीको देखकर 


जी 

मुनिवर जानन्तिने उसको अपने पास बैठाया और कन्दघूल-फलादिके 
द्वारा नारायणबुद्धिसे उसका अतिथि-सत्कार किया । तदनन्तर देव- 
मालीने अपने जीवनका सारा इतिहास संक्षेपभें सुनाकर बड़े ही नंग्र 
शब्दोंमें मुनिवरसे कहा-“भगवन्‌ ! आज मेरे सारे पाप नष्ट हो 
गये, आपके दर्शनसे में कताथं हो गया । हे महाभाग ! अब मुझे 
ज्ञान-दान करके मेरा उद्धार कीजिये । देवमालीके वचन सुनकर 
मुनिसत्तम जानन्तिने हँसते हुए. बड़े ही स्नेहके साथ कहा--है 
ब्राह्मण ! में तुम्हें उद्धारका उपाय बतलाता हूँ, ध्यान देकर सुनो 
ओर तदनूसार करो । यदि तुम मेरे कहे अनुसार करोगे तो अवश्य 
ही तुम्हें दुलंभ परब्रह्मपदकी प्राप्ति होगी । 


नित्य-निरन्तर परम प्रभू भगवान्‌ नारायण विष्णुका स्मरण 
और भजन करो । किसीके दोषोंका वर्णन और चुगली कभी न 
करो । सदा परोपकारमें लगे रहो । श्रीहरिकी पूजाके परायण हो 
जाओ, मूर्खोका सदझ्भ॒ छोड़ दो । काम, कोध, लोभ, मोह, मत्सर 
और मदको त्यागकर सब प्राणियोंको अपने आत्माके समान समझो। 
कभी किसीको कठोर वचन मत कहो, किसीके साथ निर्दयताका 
व्यवहार मत करो, डाह और परनिन्दा कभी न करो । दम्भ और 
अहडद्धगर॒का त्याग करके, सब भूतोंके प्रति दया करो और सत्पुरुषों- 
की सेवा करो; पापियोंकों पापोंसे छड़ानेका प्रयत्न करो; उन्हें धर्मका 
अनुभूत सच्चा मार्ग बतलाओ; प्रतिदिन अतिथियोंकी आत्मवत्‌ 
सेवा करों । पत्र, पुष्प, फल, माला इत्यादिके द्वारा निष्कामभावसे 
जगन्नाथ नारायणकी पूजा करो | देवता, ऋषि और पितृगणोंका 
यथाविधि तर्पण और अग्निकी यथायोग्य सेवा करो | समाहितचित्त- 

से भगवान्‌के मन्दिरका सम्पार्जन, लेपत, भग्न मन्दिरोंका जीर्णोद्वार, 
मन्दिरमें दीपदान आदि करो । कन्द-पूल-फल, प्रदक्षिणा, नमस्कार 
और स्तोत्न-पाठद्वारा भगवान्‌ विष्णुकी पूजा, पुराणश्रवण, पुराण- 
पाठ और प्रतिदिन वेदान्तका अध्ययन करो । इन उपायोंके करनेसे 
शात्र ही अत्युत्तम परम ज्ञानकी प्राप्ति होगी, जिससे तुम्हारे दुःखों- 
का और पायोंका आत्यन्तिक नाश हो जायगा ।' 

गुरुवर मुनि जानन्तिके वचन सुनकर उनके आज्ञानुसार देंव- 
माली साधनमें लग गया । जब कभी संदेह होता, तब गुरुसे पुछकर 
वह अपने सदेहकी निवृत्ति कर लेता । इस प्रकार साधन करते- 
करते भगवत्कृपासे देवमालीकों भगवान्‌का यथाथे ज्ञान हो गया 
और अन्‍्तमें ग्रुरुकी आज्ञासे भगवान्‌ विश्वनाथकी वाराणसीपुरीमे 
आकर देवमालीने भगवान्‌के परमपदको प्राप्त किया । 


बोलो भक्त और उनके भगवान्‌की जय ! 


-0%:- 





भक्त भद्गतनु और उनके गरु दान्त 


प्राचीन कालकी बात है। पुरुषोत्तमपुरीमें भद्गतनु नामका एक 
ब्राह्मण रहता था । वह देखनेमें बहुत ही सुन्दर, सदाचारी, प्रिय 
और मधुर बोलनेवाला था और पवित्ग कुलमें उत्पन्न हुआ था। 
माता-पिता लड़कपनमें ही उसे छोड़कर परलोक सिधार गये थे। 
कोई संरक्षक और मागंदशंक न रहनेसे वह धीरे-धीरे कुस ज्भतिमें 
पड़ गया । जवानीके जोशीले खूनमें मनुष्य विवेकहीन हो जाता है; 
फिर यदि कोई संँभालनेवाला न रहे, पासमें पैसे हों और कुसद्भति 
मिल जाय, तब तो पूरा ही उन्माद हो जाता है। भद्गतनु भी बुरे 

सज्भमें पड़कर गिर गया। सत्सज्, स्वाध्याय और नित्यकमंके त्याग- 
से उसका जीवन सर्वेथा विघ्धडलल हो गया । उसने ब्राह्मणाचार, 
सत्यभाषण, ग्रुरुतथा अतिथिकी पूजा आदि सभी सत्कर्म छोड़ 
दिये । धर्म निन्‍्दा, परधन और परस्त्रीमें अनुराग, जुआ, चोरी और 
शराब आदि समस्त दोष क्रमशः उसमें आ गये | वह परलोकका 
और ईश्वरका भय छोड़कर पूरा पाखण्डी बन गया । 


शहरसे कुछ ही दृरपर सुमध्या नामकी एक परम सुन्दरी 
वेश्या रहती थी । बुरे सज्भमें पड़नेके कारण उसका पतन हो गया 
था ओर उसे घृणित वेश्याव॒त्तिग्रहण करनी पड़ी थी, परंतु उसके 
मनमें अपनी इस वृत्तिपर बड़ी घृणा थी। मन-ही-मन वह अपनी 
पतित अवस्थापर सदा पछताया करती और उससे छटठनेका मार्ग 
ढूंढा करती थी । वह चेष्टा करती, परंतु परिस्थितिवश सफल न 
होती । एक बार मनुष्यका पतन हो जानेपर फिर उत्थान होना बड़ा 
कठिन होता है । भारी भीड़में जो गिर पड़ता है, वह प्रायः भीड़में 
कुचला ही जाता है; उठकर खड़ा होनेतकका उसे अवकाश ही नहीं 
मिलता । कुछ-कुछ ऐसी ही स्थिति सुमध्याकी थी; परंतु उसने 
हिम्मत नहीं हारी और सतत चेष्टामें लगी रही । उसके हृदयमें 
धर्म, परलोक और ईश्वरपर बड़ी श्रद्धा थी। वह एकान्तमें रो-रोकर 
सरल अन्तःकरणसे सदा भगवानूसे अपने उद्धारके लिये प्रार्थना 
करती । संसारमें न मालूम ऐसे कितने मनुष्य होंगे, जो बेचारे परि- 
स्थितिमें पड़कर बुरा कर्म कर बंठते हैं, परंतु जितका हृदय बहुत 
अच्छा होंता है और जो सदा बुराईसे लड़ते हुए अपनेको उस दशासे 
निकालनेकी चेष्टा करते रहते हैं, समाज उन्हें बुरा समझकर घृणा 

करता है; परंतु कहीं-कहींपर तो घृणा करनेवाले कितने ही मनुष्यों- 
से उनका हृदय कहीं ऊंचा और पवित्र होता है। अस्तु ! 


भद्रतनुका सुमध्यापर बड़ा अनुराग था| अवश्य ही उसके 
अनुराभमें विषयलम्पटताकी ही प्रधानता थी, वह उसके रूपानलका 
पत्र बन रहा था; परंतु सुमध्याकी ऐसी बात नहीं थी। उसने 
जाग्रत हृदयसे ही जगह-जगहसे घबराकर एक भद्रतनुको अपना तन 
सौंपा था ओर वह समय-समयपर भद्गवतनुको बड़े प्रेमसे समझा-बुझा- 
कर जुआ, शराब आदि दोषोंके भयानक परिणाम बतलाकर उसे 
दोषमुक्त करनेकी चेष्टा भी किया करती थी। उसके मनमे ब्राह्मण- 


कमारके पतनपर बड़ा दुख था और यद्यपि सुमध्याके पास आनेसे 


पहले ही भद्गतनु व्यभिचारपरायण हो चुका था, परंतु सुमध्या उसके 
इस पतनमें भी अपनेको ही कारण मानकर हृदयमें जला करती 
थी । परंतु पेटका सवाल था और उसे यह भी आशा नहीं होती थी 
कि मेरे समझानेसे भद्गतनु मान ही लेगा और अन्यत्न कहीं भी मेँह 
काला करने नहीं जायगा । इसीलिये वह बार-बार मन मसोसकर 
रह जाती और भद्गतनुको व्यभिचार छोड़नेके लिये कुछ भी नहीं 
कहती ! 


आज भद्वतनुके पिताका श्राद्ध है। श्राद्धमें श्रद्धानकति न 
होनेपर भी लोकलज्जाके भयसे भद्गतनु श्राद्ध करवा रहा है, परंतु 
उसका चित्त सुमध्यामें लगा है। ज्यों-ज्यों विलम्ब होता है 
त्यों-ही-त्यों उसके चित्तकी चच्चलता और अकुलाहट बढ़ती जा रही 
है। श्राद्धके कार्यसे किसी तरह निपटकर वह सुमध्याके घर पहुँचा । 
अँधेरी रात थी, पानी बरस रहा था, परंतु उसे कामवश उस समय 

कुछ भी नहीं सूझा । सुमध्याके घर पहुंचर वह कहने लगा--प्रिये ! 
आज मेरे पिताका श्राद्ध था, इससे मुझे कुछ देर हो गयी; परंतु 
मेरा दिल ही जानता है कि में इतनी देर किस तरह वहाँ रहा। 
श्राद्धमें मेरी रत्तीभर भी श्रद्धा नहीं है, न में किसी देवता या तीर्थ- 
को मानता हूँ; मूँहजले गाँवके लोगोंके डरसे मुझे श्राद्धका आडम्बर 
करना पड़ा । मेरे तो यज्ञ, योग, जप, तप, कल, यश, नीति सब कुछ 
तुम्हीं हो । में तुम्हारे शरण हूँ, तुम्हारा बिना मोलका गुलाम 
हँ; तुम जो कहो वही करूँगा; परंतु तुम्हारे बिना एक क्षण भी 
मुझसे नहीं रहा जाता । प्यारी ! तुम्हारे मुखचन्द्रके सामने चन्द्रमा 
बेचारा क्‍या चीज है । मुझे न तो किसी तीर्थंकी जरूरत है और न 
किसी देवताकी आवश्यकता ॥ में तो तुम्हारे ही प्रेम-तीर्थ में नहाकर 
स्वर्ग-सुखका उपभोग करूँगा । देवता परलोकमें फल देते हैं परंतु 
तुम्हारी कृपासे मुझे तो यहाँ नन्‍्दतवनका आनन्द प्राप्त है, मुझे 
ग्रहण करो ।' कामियोंके प्रलापका यह एक नमूना है । 


सुमध्या सुन रही थी और मन-ही-मन॒ भद्गतनुकी मूखतापर 
तरस खा रही थी । उसने सोचा, कैसा मोह है ! हाड़-मांसके थले- 
पर कैसी आसक्ति है ! कामकी कैसी महिमा है ! कामी पुरुषोंका 
कितना घोर पतन है, जो उन्होंने स्त्रीके दोषपूर्ण शरीरका ही वर्णन 
करनेमें अपनी विद्या-बुद्धिका दुरुपयोग किया ! ! ' 

कुच आमिषकी गाँठ कनकके कलस कहंत छवि । 

मख नित कफको धाम, कहत ससिके समान कबि ॥ 

झरत मृत्र अरु धातु, भरी दुरांध ठोर सब । 

ताको. चंपक-बेल कहते, « रस-+रेल : ठल- दब ॥ 

यह नारि निहारी निदतनु बँहके बिषयी बावरे। 
याको बढ़ाय वाको बिरद बोले बहुत उतावरे ॥ 
(प्रतापसिहजी ) 
अब सुमध्यासे नहीं रहा गया, उसने जोशमें आकर कहा-- 
रे ब्राह्मण ! तुझको धिककार है ! तुझ-जसे पुत्रकी अपेक्षा तो तेरे 
पिताका पुत्नहीन रहना अच्छा था, जो तू आज उनके श्राद्धके दिन 
वेश्याके रूपपर मोहित होकर नरककुण्डमें कूदने आथा है !! तूने 
शास्त्र पढ़े थे, शास्त्रोंक॒ इन वचनोंको क्‍या तू भूल गया कि जो 
मनुष्य श्राद्ध के दिन स्त्री-प्रसंग करता है, परलोकमें उसके पितृगणोंको 
और स्वयं उसको वीय॑ भक्षण करना पड़ता है।' * मेरे शरीरमें 
ऐसी कौन-सी सुन्दर और पवित्र वस्तु है, जिसपर तू इतना पागल 
हो रहा है ? अरे ! विचार तो कर-- 
कामिनीको अजद्भु अति मलिन महा असुद्ध, 
रोम रोम मलिन, मलिन सब द्वार हैं । 
हाड़-मांस-मज्जा-मेद चामसों लपेटि राखे 
ठौर ठौर रकत के भरेई भंडार हैं॥ 
मृत्र औ पुरीष आँत एकमेक मिलि रहीं, 
ऐसे ही उदर माहि विविध बिकार हैं। 
सुन्दर कहत नारी नखसिख निदारूप, 
ताहि जो सराहें सो तो निपट गाँवार हैं ॥ 
उदर नरक, अधःद्वारनमें नरक, औ--- 
कुचनमें नरक, नरक भरी छाती है । 


क्‍ 


* दुमंते मैथुन यस्तु कुरुते पितृवासरे । 
रेतोभोजिन एवं स्यु: पितरस्तस्य सो5पि च ॥ 

कंठमें नरक, गाल-चिबुक नरक-बिंब 
मुखमें नरक जीभ लारह चुवाती है॥ 
नाकमें नरक, आँख कानमें नरक चुवे, 
हाँथ-पाँव, नखसिख, नरक दिखाती है 
सुन्दर कहत, नारी नरकको कुंड यह, 
नरकमें जाइ परे सोई नरक पाती है । 
(सुन्दरदासजी ) 
इस प्रकारके घृणित शरीरमें तुझे सौन्दर्यका मिथ्या भ्रम क्‍यों 
हो रहा है ? क्‍या मनुष्य-शरीर पाप कमानेके लिये ही मिला है ? 
अधोगतिको पहुँचानेवाले इस घृणित वेश्याके शरीरमें तेरी जितनी 
आसक्ति है, उतनी यदि भगवानमें होती तो न मालूम अबतक तू 
किस ऊँची स्थितिपर पहुँच चुका होता । अब भी चेत-- 
यमदण्डान्तरस्थायि जीवितं॑ च_शरीरिणाम्‌ । 
तथापि पातक॑ घृढ  कुरुष निर्भवः सदा ॥ 
जलबुद्ब॒ुदवन्मृढ क्षणविध्वं सि जीवनम्‌ू । 
किसर्थ शाश्वतवधिया करोषि दुरितं सदा ॥ 
ललाटे लिखितं यस्थ मृत्युरित्यक्षरहयस । 
स॒ कथं कुरुत पाप समस्तक्लेशदायकम्‌ ॥ 
अहो माया महाविष्णोरेका बलवती क्षितों । 
यतः पापसिवासित्रं सञड्चेतुं हषितो जनः 0 
स्थान पापाय मा देहि निजदेहे दुराशय ॥ 
दहत्याश्रयमेन॑ हि. वीतिहोत्र इबव॒ ज्वलनू ॥ 
(पद्मपुराण, क्रियायोग० १६ । ३१-३५) 
अरे मूर्ख ! प्राणियोंका जीवन यमराजके दण्डके अधीन है । 

(चाहे जब मृत्यु आ जाती है) यह जानते हुए भी तू निर्भय होकर 
क्यों सदा पापोंमें लिप्त हो रहा है ? जीवनका क्‍या ठिकाना है ? 
यह तो जलके बुद्बुदेके समान एक ही क्षणमें ध्वंस हो जायगा। यह 
जानकर भी तू नित्य ऐसे पाप क्‍यों कर रहा है ? 'मृत्यु' ये दो 
अक्षर जिसके ललाटपर लिखे हैं, वह प्राणी सब प्रकार क्लेश देने- 
वाले पाप न जाने क्‍यों करता है । अहो, संसारमें भगवान्‌ महा- 
विष्णकी माया बड़ी बलवती है, जिससे लोग पापोंमें लगे रहकर 
उलटे हर्षित होते हैं । रे दुराशय ! तू अपने शरीरमें पापको स्थान 
मत दे । जैसे अग्नि अपने आश्रितको दम्ध कर डालती है, उसी 
प्रकार पाप भी अपने आश्वितको भस्म कर डालते हैं ।' 


भाई ! विचार कर और अपने मनको मुझसे हटाकर 
भगवान्‌में लगा दे । जो भगवान्‌के शरण होकर भगवान्‌कों भजता 
है, वह भगवान्‌की दुस्तर मायासे सहजहीमें तर जाता है। भगवान्‌ 
बडे दयाल हैं। वे तुझे आश्रय देंगे।' यों कहकर सुमध्या चुप हो 
गयी । उसका हृदय वराग्यसे पूर्ण हो गया । 


सुमध्याके वचनोंने भद्गरतनुके मनपर जादूका काम किया । 
उसकी आँखें खुल गयीं । वह मन-ही-मन बड़ी गम्भीरतासे अपनी 
स्थितिपर सोचने लगा-हाय ! में महामू्ख हँ । एक वेश्यामें 
जितना ज्ञान है, उतना भी मुझ दुरात्मामें नहीं है । मैंने ब्राह्मणके 
शुद्ध वंशमें जन्म लेकर निरन्तर आत्माको पीड़ा पहुँचानेवाले पापों- 
को ही बटोरा । जब मृत्यु निश्चित है, जब मृत्युके बाद .पापका 
दण्ड भोंगनैके लिये यमराजके अधीन होंना निश्चित है, तब मुझे 
क्यों पाप करना चाहिये ? हा ! मेने तों जप, तप, हवन, वेदाध्ययन, 





ह 


| 





भक्त भद्रतनु और उन्तके गुरु दान्त ८१ 


क्‍ 
ब्राह्मणाचार, अतिथिसेवन, गुरुभक्ति, द्विजाचन, पितुयज्ञादि कर्म या 
 भ्षगवान्‌ श्रीपतिकी उपासना आदि कुछ भी नहीं किया । हा ! मुझे 


उत्तम गति क्योंकर मिलेगी ? इस प्रकार चिन्तामें डबा हुआ भद्गतनु 
अपनेको सचेत करनेवाली सुमध्याके प्रति पूज्यभावसे प्रणाम करके 


_ बहाँसे उठकर चुपचाप चल दिया। थुमध्याने भी उसी क्षणसे वेश्या- 


वृत्ति छोड़कर सदाके लिये श्रीभगवानूमें मतको तल्‍लीन कर दिया। 


भद्ग तनु मन-ही-मन अपनी निन्‍दा करता हुआ जिज्ञासु भावसे 


स्वंधमंज्ञ महात्मा मा्कण्डेयके पास गया और उनके चरणों प्रणाम 


कर कहने लगा--'भगवन्‌ ! में पापियोंका सरदार हूँ, मेंने ब्राह्मण- 
बंशमें जन्म लेकर भी ब्राह्मणाचारका पालन नहीं किया, सदा पर 
हिंसा, परधन और परस्त्रीके सेवनमें ही लगा रहा। मेंने बड़े-बड़े 
पाप किये हैं, पुण्यकर्म तो कभी भूलकर भी नहीं किया | अब मेरा 
इस घोर और भीषण दु:खप्रद संसार-सागरसे कैसे निस्तार होगा ? 
हे ब्रह्मविद्श्रेष्ठ ! आप क्ृपामय हैं । में आपकी शरण हूँ, मेंरा 
उद्धार कीजिये ॥' 


मार्कण्डेयजीने भद्गतनुकी बात सुनकर बड़े ही स्नेहसें कहा « 
हे ब्राह्मण ! तुम पाप करनेवाले होकर भी बड़े ही पुण्यात्मा प्रतीत 
होते हो । पापोंकी स्मृति, पश्चात्ताप, पापोंसे घृणा, पाप छोड़नेका 
निश्चय और संसार-सागरसे तरनेकी जिज्ञासा बड़े पुण्यबलसे हुआ 
करती है । संसारमें अधिकांश लोग तो पापको पाप ही नहीं समझते 
और. हर्षपूर्वक दिन-रात विषयसेवन तथा पापाचारमें ही लगे रहते 


प्रा० भ० ६-० 





दर प्राचीन भक्त 


हैं । तुम्हारी ऐसी पवित्न बुद्धि हुई है, इससे मालम होता है भगवान्‌ 
तुमपर बहुत प्रसन्‍न हैं । जो पहले पाप करके भी पुनः पापसे निवृत्त 
होकर भगव-द्भजनमें लग जाता है, उसे अध्युतसेवी उत्तम पुरुष ही 
कहना चाहिये । भगवान्‌ अपने भक्तको पापमें पड़े हुए देखकर उसे 
बचानेके लिये और सद्गतिकी प्राप्ति करानेके लिये उत्तम बुद्धि 
दिया करते हैं। तुमने प्रत्येक जन्ममें भगवान्‌की पूजा की है। 
अतएव शीत्र ही तुम्हारा कल्याण होगा, इसमें कोई सन्देह नहीं है, 
परंतु में इस समय अनुष्ठानमें लगा हूँ, इसलिये तुम्हें विशेष बातें 
नहीं बता सकगा। तुम दान्तनामक द्विजराजके पास जाओ, वे 
सवंतत्त्वज्ञ हैं । वहीं तुमको इच्छित उपदेश मिलेगा ।' 

मार्कण्डेयजीके आज्ञानुसार भद्गतनु दान्‍्त मुत्तेकि परम रम्य और 
पवित्र आश्रमको गया । दान्त मुनि शिष्योंसे घिरे हुए आश्रममें 
विराजमान थे । भद्गतनुने वहाँ जाकर दान्तके चरणोंमें सिर रखकर 
प्रणाम किया और स्तवनके बाद दानन्‍्त मुनिके पूछनेपर सरल, 
निःसंकोचभावसे उनसे कहा-है महाभाग ! में जातिका ब्राह्मण हूँ, 
परंतु ब्राह्मणके आचारसे सर्वथा वर्जित हँ । मेरा नाम भद्गरतनु है । 
मेंने जीवनभर पाप-ही-पाप किये हैं। हे ब्रह्मन्‌ ! आप सबवतत्त्वज्ञ 
हैं, मुझे कृपापृवंक बतलाइये कि मुझ पापीके लिये संसार-बन्धनसे 
छटनेका क्‍या उपाय है ?' 

दयालु दान्तने स्नेहके साथ भद्रतनुसे कहा--“भाई ! तुम्हारी 

ऐसी बुद्धि हुई, यह भगवानूकी बड़ी कृपा है। में अब तुम्हें वे उपाय 
बतला रहा हूँ, जिनके करनेसे जीवका संसार-बन्धन सहज ही कट 
जाता है । उपाय ये हैं- हे 











भक्त भद्रतनु और उनके गुरु दान्त रे 


..._ १-पाखछण्डके संसर्गका बिल्कुल त्याग करो । 
| २--काम, क्रोध, लोभ, मोह, मद, मत्सर, असत्य और पर- 
_ हिसाका यत्नपूर्वक त्याग करो । 

३--दया, शान्ति और दमयुक्‍त हो सव्ंत्न समदर्शन करते हुए 
सदा भगवान्‌ श्रीकेशवके शरण होकर उनकी आराधना करो। 
क्‍ ४---भांक्तयुक्त होकर निरन्तर भगवान्‌ श्रीविष्णुके नामोंको 
स्मरण करते हुए श्रेष्ठ अहोरात्न-ब्रत करो । 





५--प्रतिदिन अन्नदान, जलदान और नित्य पतञ्चमहायज्ञ करो। 


६--श्रीहरिकी कथा सुनो और उनके द्वादशाक्षरमन्त्रका श्रद्धा 
पूवंक जप करो । इन साधतनोंके द्वारा तुम्हें सर्वोत्तम ज्ञानकी प्राप्ति 
होगी, जिसके द्वारा तुम मुक्त हो जाओगे । 

दान्‍्त ऋषिके इन वचनोंको सुनकर भद्रतनुने कहा, 'भगवन्‌ ' 
में अति मृढ़ हँ, मुझे सबका विवरण स्पष्ट करके समझाइये । मैं 
आपकी क्ृपासे अवश्य ही परम गतिको प्राप्त करूँगा ।' इसपर दान्तने 
परम प्रसन्‍त होकर विवरण कहना आरम्भ किया। दान्‍्त बोले - 

१-- वेद-शास्त्न-सम्मत कर्मका परित्याग कर दूसरा कर्म करनेवाला 

और अपने आचारको छोड़नेवाला पाखण्डी है, एवं वेद-शास्त्र- 

सम्मत कम करनेवाला, अपने आचारोंका पालन करनेवाला 

और पापकी इच्छा न रखनेवाला मनुष्य सज्जन है । 


२-- कामिनी, काच्न आदि विषयोंके संग्रहकी इच्छाको काम _ 
कहते हैं, अपनी निन्‍दा सुनकर या मनके प्रतिकूल कार्य होने- 
पर जो हृदयमें जलन होती है, उसको क्रोध कहते हैं -क़ोध 





2 प्रात्चोन भक्त 


सारे धर्मोका नाश करनेवाला है। दूसरेके धन आदिको 
देखकर उसे पानेकी जो इच्छा होती है, उसका नाम लोभ 
है; मेरी माता, मेरे पिता, मेरी स्त्री, मेरा पति, मेरा घर-- 
इस प्रकारकी ममताका नाम मोह है; में महात्मा हूँ, धनवान्‌ 

हँ, मेरे समान प्रथ्वीपर कौन है - हृदयके इस प्रकारके भावकों 
मद कहते हैं, लोग सदा मेरी निन्‍्दा करते हैं, इसलिये मेरे _ 
जीवनको धिक्‍कार है - ऐसे मनके भावको तथा मुझसे दूसरे 
अधिक धनवान श्रेष्ठ क्यों हैं, में ही सबसे अधिक धनी श्रेष्ठ 
क्यों न होऊ--ऐसे भावको मत्सर कहते हैं सब लोगोंको सुख 
पहुचानेवाले हितकर और यथार्थ वचनका नाम सत्य है, जो 
इसके विपरीत है, वही असत्य है, और दूसरेके ऐश्वयं, स्त्री, 
पुत्र, शरीर, धन आदिके नाशकी चिन्ताका नाम हिसा है। 
इन सबका त्याग करना चाहिये । 

३--इूसरेके कष्टको यत्नपूर्वक दूर करनेकी इच्छाको दया कहते हैं; 
स्वल्प या जो कुछ भी मिल जाय, उसीमें संतुष्ट रहनेका नाम 
शान्ति है, कुत्सित कार्योंसे चित्त हटानेका नाम दम है, सुख- 
दु:ख तथा मित्र-शत्र्‌ आदिमें समदृष्टि ही समदृष्टि है और 
भगवान्‌का आश्रय लेकर नेवेद्य, गन्च्न-धूपादि द्वारा परम श्रद्धा- 
के साथ श्रीहरिकी पूजा करना ही आराधना है । 

2- मध्याज्ञ और रात्रिके भोजनका त्याग अहोरात्नब्रत है तथा 
भगवान्‌के साथ अपना एकीकरण करना ही विष्णस्मरण है । 

५- ब्रह्मययज्ञ, नरयज्ञ, देवयज्ञ, पितृयज्ञ और भूतयज्ञ-ये पन्च- 
महायज्ञ हैं । 





नया आवक 


भक्त भद्रतनु और उन्तके गुरु दान्त प्श्‌ 


६---एथजं “55 नमो भगवते वासुदेवाय' यही द्वादशाक्षरमन्त्र हैं। 
इसके बाद दान्‍्त ऋषिने भगवान्‌के दुलंभ चतुर्वंगंफलप्रद एक 
सौ आठ नाम बतलाकर भद्रतनुसे कहा--तुमको मेंने सब 
साधन बतला दिये हैं | मेरी बतलायी हुई विधिके अनुसार 
भक्तिपूर्वक भगवान्‌की आराधना करनेपरे तुम अवश्य ही 
मोक्षको प्राप्त करोगे । जाओ, तुम्हारा कल्याण हो :' 
भद्रतनु एकान्‍्त स्थानमें जाकर, मन लगाकर, दान्‍्तकी बतलायी 
हुई विधिके अनुसार, अनन्यचित्त होकर भगवान्‌की उपासत्ता 
करने लगा। भगवान्‌ने गीतामें कहा है कि यदि महापापी भी 
सम्यक्‌ निश्चयपूर्वक अनन्यभावसे मुझको भजता है, तो वह साधु ही 
हैं और बहुत शीघ्र धर्मात्मा होकर परमपदको प्राप्त होता है | तद- 
नुसारः करुणामय श्रीहरि उसकी अनन्यभक्तिसे शीघ्र ही प्रसन्‍त हो 
गये और करोड़ों सूयोंके समान तेजका प्रसार करते हुए सहसा उसके 
सामने प्रकट हो गये-- 
आविबंशूव सहसा कोटिसूर्य इवांशुमान्‌ ॥ 

भद्रतनु भगवान्‌ जगदीश्वर श्रीपतिके दर्शन कर मुग्ध हो 
गया । उसके समस्त पाप-तापोंका सदाके लिये नाश हो गया । भद्ढ- 
तनुने मस्तकद्वारा भगवानके चरणकमलोंमें प्रणाम किया और 
भगवान्‌का स्तवन करते हुए वह कहने लगा-- 

'हे नाथ ! आपके चित्तमें जो दया है, उसका वर्णत कौन कर 
सकता है ? जरा नामका व्याध आपके चरणोंमें बाण मारकर भी 
परमपदको प्राप्त हो गया । शिशुपाल आपकी निन्‍्दा करके भी 
मोक्षपदको पा गया । फिर आपके भकतोंकी तो बात ही क्या हैं । 


(3 च] प्राचीन भक्त 


आप ही ब्रह्मारूपसे जगत्‌का सृजन करते हैं, विष्णुरूपसे पालन करते 
हैं और अन्तमें रुद्ररूपसे संहार करते हैं। आपके उसी महाविष्णुरूप- 
को मेरा नमस्कार है । प्रभो ! मेरा मन सदा आपकमें लगा रहे। जैसे 
मेघकी गोदमें बिजलीकी भाँति लक्ष्मी सदा आपके श्यामाड्में 
विराजित रहती हैं, उसी प्रकार मेरा मन आपमें निविष्ट रहे । जिनसे 
न तो कुछ भी छोटा है और न कुछ भी बड़ा है ; जिनसे यह सारा 
जगत्‌ व्याप्त है, उन आपमें मेरा मन लगा रहे । जिनकी महिमाकी 
सीमा बतलाने में ब्रह्म आदि देवगण भी असमर्थ हैं, उन आपमें मेरा 
मन लगा रहे । जो धर्मंकी स्थापना और पापियोंके बिनाशके लिये 
युग-युगमें प्रादुर्भूत होते हैं, उन आपमें मेरा मन संलग्न रहे । जिन्होंने 
समस्त जगत्‌को अपनी मायासे मोहित कर रक्खा है और जो आप 
ही मायाके बन्धनको काट देते हैं, उन आपमें मेरा मन लगा रहे। 
ब्रह्मा, रुद्रादि देवगण जिनके अंशभूत हैं, उन आपमें मेरा मन लगा 
रहे । जिनकी भक्ति करके जगत्‌में लोग समस्त विपत्तियोंसे छटकर . 
परमपदको प्राप्त हो जाते हैं, उन आपमें मेरा मन लगा रहे । जो _ 
धन, स्तुति, दान और तपस्याके बिना केवल एकमात्र भक्तिसे 
संतुष्ट हो जाते हैं, उन्न आपमें मेरा मन सदा संलग्न रहे । जो 
कृपापूर्वक गो, ब्राह्मण और साधुओंका नित्य हित करते हैं, जो 
दीन, अनाथ, वृद्ध और रोगियोंका दुःख हरण करते हैं, जो देवता, 
मनुष्य, नाग और मच्छर आदि जीवोंमें भी समभावसे विराजमान 
हैं, जो पण्डित, मूर्ख, धनी और दुखी सबमें समदृष्टि हैं, जिनके 
लीलापूर्वक रुष्ट होनेपर पंत भी तिनकेके समान हो जाता है और 
जिनके तुष्ट होनेपर एक सामान्य तृणभी पर्वताकार हो जाता है, 

उन आपकमें मेरा मन लगा रहे। जेसे पुण्यात्मा पुरुषोंका मन पुण्यमें, 
पिताका पुत्रमें और सतीका अपने स्वामीमें लगा रहता है, वैसे ही 
मेरा मन आपमें लगा रहे और जेसे कामीका मन स्त्रीमें, लोभीका 
धनमें, भूखेका भोजनमें, प्यासेका जलमें, गर्मीसे व्याकुलका शीतल 
च॒न्द्रमाकी छायामें और जाड़ेसे ठिठुरते हुए मनुष्यका सूरयमें रहता है, 
बसे ही मेरा मन केवल आपमें लगा रहे ।' 

भद्रतनुकी इस स्तुतिमें भगवान्‌के महत्त्व, रहस्य और भक्‍तकी 
भावना एवं अनन्य कामनाका बड़ा अच्छा चित्र खींचा गया है । 
साधकोंको इसपर ध्यान देना चाहिये । अस्तु ' 

पश्चात्‌ भद्गतनुने फिर कहा-- है भगवन्‌ ! मेंने बुद्धिमान्‌ होकर 
जो परस्त्नीगमन किया, मोहवश अवध्यका वध किया, अनज्ञानमें पड़- 
कर विश्वासघात किया, अखाद्य-भक्षण और अपेय पदवार्थका पान 
किया, लोभवश दूसरेका धन हरण किया, श्रूणहत्या, व्यभिचार, पर- 
निन्‍दा, हिसा आदि पाप किये, शरणागत मनुष्यका अहित किया, 
दूसरेकी जीविकाका छेदन किया, दूसरेकों शमिंदा करके नीचा 
दिखाया, अयोग्य दान लिया, रास्ते, देवस्थान, गोष्ठ आदियें मलमृत्र- 
का त्याग किया, हरे व॒क्ष काटे, स्तान और भोजनके लिये तैयार 
मनुष्योंको रोका; पिता-माताके प्रति अभक्ति और अश्रद्धा की, घर- 
पर आनेवाले अतिथिकी पूजा नहीं की, जल पीनेके लिये दौड़ती हुई 
गायोंको रोक दिया, प्रारम्भ किये हुए ब्रतको वीचमें ही छोड़ दिया, 
पति-पत्नीमें भेद पैदा करा दिया, भगवत्‌-कथाओंमें विध्न डाले, मन 
तगाकर दूसरेकी निन्‍दा सुनी, जीविका चलानेवालेका तिरस्कार 
किया, दूसरेके पापोंकी बातें सुनी, द्विज और माँगनेवालोंको गुस्से की 

नजरसे देखा- आदि-आदि जो हजारों प्रकारके पाप जन्म-जन्मान्तरमें 
मेंते किये थे, वे सब आज आपके पुण्यदर्शनमात्नसे क्षय हो गये | में 
आज निश्चय ही क्ृतार्थ हो गया। प्रभो ! आपको बार-बार 
नमस्कार है ! नमस्कार है ! !' 


भद्गतनुकी इस स्तुतिमें पापोंकी बड़ी अच्छी व्याख्या हो गयी। 
हमलोगोंको सदा इन पापोंसे बचकर भगवान्‌की आराधना करनी 
चाहिये । साथ ही यह भी निश्चय रखना चाहिये कि भगवानके 
दर्शनका इतना महत्त्व है कि उसके होनेमात्रसे ही समस्त पाप कट 
जाते हैं । 


भद्गतनु स्तुति करते भगवान्‌के चारु चरणकमलोंमें पड़ गया। 
भक्‍तवत्सल भगवान्‌ने उसे उठाकर हृदयसे लगाया और मनो- 
वाड्छित वर माँगनेको कहा । भगवान्‌के दर्शनसे ही उसकी मुक्तिकी 
अभिलाषा मिंट गयी और वह केवल भक्तिका भूखा हो गया । 

भद्गतनु ने कहा-- क्‍ 

परश्वसेर देवेन्द्र दयालो परमच्युत । 

मया सम्प्रति यत्प्राप्तं तत्केन भुवि लक्यते ॥ 

तथाप्येक॑ वर याचे मुरारे तब सन्चिधों। 

जन्मजन्मनि मे भक्तिस्त्वय्यस्तु सुदृढा प्रभो ॥ 
(पद्मपुराण, क्रिय।योगखण्ड) 


है परमेश्वर ! हे देवेन्द्र | है दयालो ! हे अच्युत ! आज मुझको 
जो कुछ प्राप्त है, वह जगत्‌में और किसीको प्राप्त है ? आपके 
दर्शनसे बढ़कर और क्‍या है ? तथापि हे मुरारे | में आपसे एक वर 

चाहता हूँ, वह यह है कि हे प्रभो ! जन्म-जन्मान्तरमें मेरी आपमें 
सुदढ़ भक्ति बनी रहे ।' 
भक्त यही वरदान चाहा करते हैं। मुक्ति नहीं चाहिये; चाहे 
जितने जन्म हों, आप इस दासको चाहे जहाँ भेजें, परंतु आपकी 
भक्ति बनी रहे । नाथका हाथ सदा इस सेवकके सिरपर रहे। 
नाथ एक बर मागउ राम क्रपा करि देहु । 
जन्म जन्म प्रभू फद कमल कबहुँ घटे जति नेहु ॥ 
(रामचरितमानस ) 
भगवान्‌ ने 'तथास्तु' कहकर उसे अपनी संख्यभक्ति प्रदान को 
और सब प्रकारसे कृतार्थ किया । अन्तमें भद्गतनुके आग्रहसे उसके 
गुरु दान्तको भी भगवानने दुलंभ दर्शन दिये। तब दान्तने भी 
कृतार्थ होकर स्तृति करते हुए भगवान्‌से यही प्रार्थना की-- 
त्वद्ासदासदासानां दासत्वेनापि सां वृणु । 
(पद्मपुराण, क्रियायोगखण्ड ) 
'भगवन्‌ ! अपने दासोंके द/सके दासके दासरूपमें मुझे 
ग्रहण कीजिये ।' 
भक्तिग्राही दयामय देवदेव भगवान्‌ने हँसकर दान्तके मस्तकपर 
हाथ रख उसे क्ृता र्थ किया और ग्रुरु-शिष्य दोनोंको आलिछ्भन प्रदान 
कर वे सहसा अन्‍्तर्धान हो गये । 
तदनन्तर भक्तिमय जीवन बिताकर गुरु दान्त और शिष्य 
भद्गतनु दोनों अन्तमें भगवान्‌के परम धामको पधारे । 
बोलो भक्त और उनके भगवान्‌की जय ' 

त्रेतायुगकी कथा है । काचओ्चीनामक नगरीमें उस समय राजा 
र॒त्नग्रीव राज्य करते थे। रत्नग्रीव थे राजा, परंत वे अपनेको 
प्रजाका सेवक मानते थे और भगवान्‌की वस्तु मानकर ही राज्यकी 
रक्षा तथा भगवानके ही निज जन समझकर प्रजाकी सेवा करते 
थे । वस्तुतः वे भगवान्‌की सेवा-पूजाके भावसे ही राज्यसंचालन 
करते थे । उन्हें न राजा होनेका अहंकार था और न वे राज्य- 
कोषसे अपने साधारण खर्चके सिवा एक पैसा भी विलासिता या 
मौज-शौकमें खर्च करते थे। उनका जीवन मानो मू्तिमान्‌ धर्म 
था। जैसा राजा होता है, वेसी ही प्रजा भी होती है-इस 

न्‍्यायके अनुसार काच्ची-राज्यमें सभी लोग धर्मात्मा थे। वर्णा- 
श्रम-धर्मंका पूरा पालन श्रद्धापृवंक किया जाता था। वहाँके ब्राह्मण 
अपने षट्कमंमें रत थे। क्षत्रिय समस्त प्राणियोंके हित-साधनमें 
तत्पर और धर्मयुद्धमें सदा उत्साही थे। वेश्य परद्रव्यसे विमुख 
होकर सदा निर्दोष और न्यायसझ्भत क्रषिवाणिज्यमें लगे हुए अर्थके 
द्वारा सबका पालन करते थे। शूद्र अपना कतंव्य समझकर समाजकी 
सेवा करते थे। सभी लोग भगवान्‌में भक्ति और परस्त्रीमें मातृभाव 
रखते थे एवं परायी बुराईसे सदा बचे रहते थे । उनकी जिद्वापर 
सदा श्रीराम-नाम बसता था । काीपुरीमें दया, सत्य, शान्ति और 
दान आदि उत्तम कायं सब ओर सदा दिखायी देते थे । कोई भी 
मनुष्य ऐसा शब्द मूँहसे नहीं बोलता था, जिससे दूसरेको कष्ट हो, 
उसका अपमान हो या उसके मनमें काम-क्रोधादिका विकार पेदा हो । 
मतलब यह कि किसीके मूहसे घमंडभरी, दुःखदायिनी और गंदी 
बाणी नहीं निकलती थी । पराये धनमें किसीको कोई लोभ नहीं 
था और कोई भी मनुष्य पाप नहीं करता था । राजा रत्नग्रीव लोभ 
छोड़कर प्रजासे केवल छठा हिस्सा कर वसूल करते थे । इसके सिवा 
प्रजापर कोई टक्‍स नहीं था । इस करमेंसे भी अधिकांश द्रव्य वे 
प्रजाके हितमें ही खर्च कर देते थे। इस श्रकार धर्मेपृ्वक प्रजापालन 
करनेमें उनकी उम्रका बहुत अंश बीत गया, यद्यपि उन्तका राज्य- 
कार्य भगवत्सेवा ही था । वास्तवमें क्रियाका इतना महत्त्व नहीं है, 
जितना भावका है । राग-ह्षरहित निष्कामभावसे की हुई साधारण 
क्रिया भी राग-ह्षयुक्त सकामभावसे की हुई महान्‌ पुण्यस्वरूप 
क्रियासे कहीं अधिक महत्त्व रखती है। जहाँ भाव और क्रिया दोनों 

उत्तम हों वहाँ तो सोना-सूगन्ध दोनों हैं । इसी लिये राजाने अब 
अपना शेष जीवन तीर्थसेवन करते हुए उत्तम-से-उत्तम किया-- 
श्रीभगवानके भजनमें ही लगाना चाहा। इसी उद्देश्यसे उन्होंने 
एक दिन अपनी पतिक्रता पत्नी विशालाक्षीसे कहा-- 

“रानी ! हमलोगोंकी वृद्धावस्था समीप आ चुकी है। अब हमें 
किसी महान्‌ तीथ॑में जाकर अपना बाकी जीवन केवल श्रीभगवान्‌के 
भजनमें ही बिताना चाहिये । भगवान्‌के अनुग्रहसे राज्यमें किसी 
प्रकारका अभाव नहीं है । प्रजाकी सेवा करनेके लिये पुत्र सुयोग्य 
हो गये हैं । अब मनुष्य-जीवनके परम लाभ भगवत्य्राप्तिके लिये ही 
हमलोगोंको जी-जानसे लग जाना चाहिये । जो मनुष्य जीवनभर 
केवल उदर-पोष णमें ही लगा रहता है, भगवान्‌की पूजा नहीं करता, 
उसको तो मनुष्यरूपमें बेल ही समझना चाहिये-- 

यो नरो जन्‍्सपयंन्त स्वोदरस्य प्रपुरक: । 
न करोति हरे: पूजां स नरो गोवृष: स्मृतः ॥॥ क्‍ 
रानीने बड़े हबंसे पतिके प्रस्तावका समर्थन किया । राजाने _ 
राज्यका समस्त भार पुत्तको सौंपकर तीथ्थयात्राकी तैयारी की। 
भगवान्‌के ध्यानमें लगे हुए खाजाको रातके समय नींद आ गयी । 
नींदमें राजाने देखा, एक महान्‌ तपस्वी ब्राह्मण आये हैं । दूसरे दिन 
सबेरे राजाने राजसभामें देखा एक जठा-वल्कलधारी दुबले-पतले 
तपस्वी ब्राह्मण पथ्वारे हैं। राजाने ब्राह्म णको मस्तक नवाकर प्रणाम 
किया और बड़े हर्षके साथ उनकी पूजा की । भोजन और आराम 
कर लेनेपर राजाने ब्राद्मणसे कहा--भगवन्‌ ! आपके दर्शनसे 
मेरे सब पाप दूर हो गये । महाधुरुष दीन-पापी मनुष्योंके पाप नष्ट | 

करके उन्हें पव्चित्ञ करनेके लिये ही क्ृपापबक उन लोगोंके घर जाया 
करते हैं । उन्हें और क्या प्रयोजन है ? आप महात्मा हैं, मेरी 
तीथंसेवनकी इच्छा है; कृपा करके बतलाइये, में किस तीथरमें 
जाकर निवास करूँ ? किस पुण्यक्षेत्रमें रहकर किनका भजन करनेसे 
मैं जन्म-मृत्युके चक्रसे छट सकँगा ?' ब्राह्मणने अयोध्या, हरिद्वार, 
अवन्ती, काचची, काशी आदि तीर्थोका माहात्म्य वर्णन करके अन्‍्तमें 
कहा-“राजन्‌ ! आप नीलाचलमें पुदुषोत्त मक्षेत्र में जाकर भगवान्‌ 
श्रीरामचन्द्रका भजन कीजिये। वहाँ जानेसे ही आपका कल्याण 
हो जायगा !' श्रद्धालु राजाने ब्राह्मणके वचन सुनकर उसीके 
अनुसार पुरुषोत्तमक्षेत्रमें जानेका निश्चय कर लिया | तीथंयात्राकी 
क्धि पूछनेपर ब्राह्मणने कहा-- 
तीथयात्राकी विधि 

तीर्थयात्राके लिये श्रद्धाप्‌र्वक मनमें निश्चय करके पहले स्त्री, 
पुत्न, धन, मकान आदि पदार्थोको अनित्य और मायिक जानकर 
इनमें वेराग्य करे और एकमात्र श्रीहरिको सत्य और नित्य समझकर 
मनसे उनका स्मरण करता रहे । फिर रामनामका उच्चारण करता 
हुआ घरसे निकले और एक कोस जाकर वहाँ तीर्थादिमें विधिपूर्वक 
स्नान करे और क्षौर करावे । कहते हैं कि तीर्थोमें मनुष्यके पाप 
उसके केशोंका आश्रय करके रह जाते हैं, इसीसे मुण्डनकी विधि 
है । तीथंयात्ी मनुष्य लोभादि त्यागकर दण्ड (लाठी), कमण्डलु 
(पात्र) और आसन लेकर तीर्थवेशमें चले । जिसके चरण श्रीहरिके 
क्षेत्रमें उत्साहपुवंक गमन करते हैं, जिसके हाथ श्रीहरिकी सेवामें 
लगे हैं, जिसका चित्त भगवानके चिन्तनमें रत है, जो श्रीहरिके 


“0 भल 

ज्ञानकों ही “विद्या, श्रीहरिकी प्राष्तिके लिये किये जानेवाले 
कठोर साधनको ही “तपस्या और श्रीहरिके कंद्धुय॑में ही 'कीति' 
मानता है, उसीको तीथेका सम्यक्‌ फल प्राप्त होता है। (हरे 
कृष्ण हरे क्रष्ण, भक्तवत्सल हे हरे ! जगन्नाथ शरंण्य भगवान्‌ 
विष्ण्‌ कृष्ण हरे हरे ॥। आदि नामोंका जीभसे उच्चारण और 
मनसे निरन्तर श्रीहरिका स्मरण करते हुए बुद्धिमान्‌ पुरुषको पैदल ही 
तीर्थयात्रा करनी चाहिये । किसी सवारीपर चढ़कर जानेसे तीर्थंका 
फल कम हो जाता है । 


तीथयात्राकी तेयारी और यात्रा 


राजाने ब्राह्मगके वचन सुनकर इसी विधिप्ते तीथ्थयात्रा 
करनेका मनमें निश्चय करके उनका चरण-वन्दन किया और 
मन्त्रियोंकों बुलाकर उनसे कहा--'मन्त्रिगण ! आपलोग सप्मारे 
राज्यमें इस बातकी घोषणा कर दें कि राजा तीथयात्राको जा रहे 
हैं । जिनकी इच्छा हो, जो यमदण्डसे मुक्त होकर भग वान्‌को पाना 
चाहें वे उनके साथ जायेँ। माताओंको भी श्री हरिकी सेवा करनी 
चाहिये और अपनी सन्‍्तानको उत्साहित करना चाहिये । जिनके 
पुत्र-पौत्न श्रीहरिके शरणागत नहीं होते, उनको जन्म देनेवाली 
माताओंको शूकरियोंके दलकी तरह गंदी चीजें प्क्षण करती 
पड़ती हैं-- 
ग्रेधां प्रव्नाश्न॒ पीत्रा वा हरि न शरणं गताः। 
शुकरीयूथवत्त षां प्रसुतिविट्प्रभक्षिका ॥। 


“जिन भगवान्‌के नामोच्चारणमात्रसे उसी समय पापोंका नाश 
हो जाता है, उन हरिको सर्वाज्धसे मेरी सारी प्रजाका नमस्कार है ।' 

मन्त्रियोंने इंस राजाज्ञाका प्रचार सारी प्रजामें कर दिया और 
तदनुसार प्रजामेंसे बहुत-से नर-नारी. आनन्द-रसमें डबे हुए-से अपने 
उद्धारका निश्चय करके प्रजावत्सल पितातुल्य नरपतिके साथ पुरुषोत्तम 
क्षेत्रत ओर चलनेको तैयार हो गये। राजा अपनी प्रात:कालीन 
 नित्यक्रिया करके ब्राह्मणदेवको साथ लेकर भगवान्‌को प्राप्त करनेकी 
तीत्र लालसा और उमगते हुए उत्साहके साथ तीर्थयात्राको निकले । 
श्रजालोग पीछे-पीछ चले । काम, क्रोध ओर लोभकी वृत्तियोंसे शुन्य 
राजा भगवान्‌का भजन और ध्यान करते हुए चलने लगे । एक कोस 
चलकर उन्होंने विधिपुवक क्षौर-कर्म कराया और तीथ्थयात्री-वेष धारण 
किया और सब लोग “जय माधव-जय भक्तजनप्रिय जय पुरुषोत्तम 
जय माधव' इन गोविन्दनामोंका कीत॑व करते हुए चलने लगे। रास्तेमें 
जहाँ टिकते वहीं भगवान्‌की कथा, भगवान्‌के लीला-ग्रुणोंके सुन्दर 
पदोंका गायन हुआ करता । दीन-दुखियोंको यथायोग्य दान दिया 
जाता ।॥ यों यात्रा करते-करते राजा गण्डकी नदीके तीरपर पहुँचे । 
साथी ब्राह्मणदेवताने गण्डकीका और शालग्रामका माहात्म्य सुनाते हुए 
कहा कि जिसके मस्तकपर तुलसी हो, हृदयपर सुन्दर शालग्रामशिला 
हो, मूं हसे राम-तामका उच्चारण या कानसे श्रवण हो, वह निश्चय ही 
संसार-बन्धनसे मृक्त होता है । राजाने अपने समस्त संगियोंसहित 
गण्डकी-तीथ में स्नान-तर्पणादि करके शालग्रामजीकी पूजा की । 


गजद्भासागर-सड्रमपर भगवद्दशंत 


तदनन्तर चलते-चलते सब गज्भासागर-सज्भमपर पहुंचे । तब 
राजाने ब्राह्मणसे कहा--'भगवन्‌ ! अब नीलाचल कितनी दूर है ?' 


5६ पधाचीन भक्त 


ब्राह्मण बोले--'महाराज ! हम नीलपवंतके घेरेमें ही तो आ गये 
हैं । क्या तुम यहाँ भगवान्‌की महिमा नहीं देख पाते हो ? राजाने 
कहा--'भगवन्‌ ! मुझको आप यहाँ भगवान्‌के दर्शनका उपाय 
बताइये । आप जो कुछ कहेंगे, मैं वही करूँगा । इसथर ब्राह्मण- 
देवताने कहा-“जबतक भगवान्‌के दर्शन न हों, तबतक यहीं बेठकर 
सब लोगोंको भगवान्‌का नामकीत॑न करना चाहिये । कीतंनसे प्रसन्न 
होकर भगवान्‌ शीघ्र ही दया करेंगे। भक्तवत्सल भगवान्‌ कभी 
भक्तकी उपेक्षा नहीं कर सकते | अतएव हे राजन ! भक्तिपूर्ण 
हृदयसे भगवान्‌का नाम-गान करो । 


ब्राह्मणदेवताके आज्ञानुसार सब लोग नाम-कीतेंनमें लग गये। 
तदनन्तर उपवासतब्रती राजाने भगवानसे निम्नलिखित स्तुति की-- 
जय दीनदयाकर प्रभो 
जय दुःखापह महद्भढलाह्नय । 
जय भक्‍तजनातिनाशन 
कृतवष्मंन्‌ जय दुष्टघातक ॥ 
अम्बरोषमथ वीक्ष्य दुःखित॑ 
विप्रशापहतसवंस कछूलस्‌ 
पएुपन्‌ निजकरे धुदशन 
त्व॑ ररक्ष जठराधिवासत:ः ४ 
देत्यराजपित॒का रितव्यथ: 
शलपाशजलवह्निपातने : । 
श्रीनुसिहतनुधारिणा त्वया 
रक्षितः सपदि पश्यतः पितुः ॥। 

ग्राहवक्त्न पतिताडर्मश्नमु खूट 

वारेणेन्द्रमतिदुःखपीडितम्‌ 
वीक्ष्य साधु करुणाद्र मानस- 

स्त्वं गरुत्मतिकृतारुहक्किय: . ॥। 
त्यक्तपक्षिपतिरात्तचक्रको 

वेगकम्पयुतमालिकाम्बर: 
गोयसे5सुभिरमुष्य नक़तो 

मोचकः सपदि तद्विनाशकः ॥॥। 
यत्र यत्र तव सेवकार्दन 

तत्र तत्र बत देहधारिणा 
पाल्यतेषत्र भवता त्वया निजः 

पापहारिच रितंमंनोह रे: || 
दीननाथसुरमौलिहीरकोद्‌- 

धृष्टपादतल भकतवल्लभ । 
पापकोटिपरिदाहक. प्रभो 

दर्शयस्व मम पादपद्धजम | 
पापकृयदि जनो$यमागतो 

मानसे तब तथा हि दर्शय । 
तावका वयमघोघनाशन 

विस्मृतं न हि सुरासुराचित ॥। 
ये बदन्ति तव नाम निर्मल 

ते तरन्ति सकलाघसागरम्‌ ॥। 


श्रा० भ० ७-- 





दै८ प्राचीन भक्‍त 


संस्मृतियंदि कृता तदा मया 
प्राप्पता सकलदुःखहारक:ः ॥। 
(पद्मपुराण, पाताल० २१ | २०-२८) 


है दीनोंके लिये दयाकी खान प्रभो ! आपकी जय हो । 
हे दुःखका नाश करनेवाले तथा मजझ्भजलमय नामवाले ! आपको 
जय हो । भक्तोंके कष्ट नाश करनेके लिये अवतार लेनेवाले 
आपकी जय हो। दुष्टोंका वध करके उद्धार करनेवाले आपकी 
जय हो । भगवन्‌ ! ब्राह्मण ( दुर्वासा ) के शापसे जिसके 
मज़ल नष्ट हो रहे थे, उस अपने भक्त अम्बरीषको दुखी 
देखकर हाथमें सुदर्शन धारण करके आपने गर्भवास (पुनर्जन्म ) से 
उस अपने भक्तकी रक्षा की थी। देत्यराज हिरण्यकशिपुने जब 
अपने पुत्र प्रह्लादको शुलसे मारकर, फाँसीमें लटकाकर, जलमें 
और आगमें डालकर कष्ट पहुँचाया, तब आपने श्रीनृसिहा- 
वतार धारण करके पिताके देखते-देखते उसकी अविलम्ब 
रक्षा की । ग्राहके मुखसे जिसका पैर पकड़ा गया हे; ऐसे 
प्रबल गजराजको महान्‌ पीड़ित देखकर दयाद्रें होकर आप 
गरुड़पर सवार हुए, कितु उसके पहुँचनेमें देरी देखकर आप 
गरुड़का त्याग करके सुदर्शनचक्र लिये ऐसे वेगसे दौडे कि 
आपकी वनमाला और पीताम्ब्र हिलने लगे और उसी समय 
ब्राहकों मॉरकर गंजराजको उबार लिया, जिसके कारण 
अब भी लोग प्राणोंके द्वारा आपका यशोगान करते हैं । 
जहाँ-जहाँ आपके भक्‍्तोंपर भीड़ पड़ती है, वहाँ-वहाँ आप दिव्य 
विग्रह धारण करके पापहारी मनोहर चरित्नोंके द्वारा भकतोंकी 

रक्षा करते हैं । हे दीनानाथ ! देवताओंके प्रणाम करते समय उनके 
मस्तकपर अलंकाररूपमें रहनेवाले हीरोंसे जिनके चरणतल घिस 
गये हैं, ऐसे हे भक्तवललभ ! हे करोड़ों पापोंको जला डालनेवाले 
प्रभो ! मुझे अपने चरणकमलोंका दर्शन कराइये । मैं यदि पापी 
हैँ, तो भी आपके स्मृतिपथमें आ गया हूँ, अतः अपने चरणकमलों- 
का दर्शन कराइये ॥ क्‍योंकि हे स॒रासूरोंसे पुजित देव ! मैं आपका 
ही हूँ और मैंने आपके पापराशिका नाश करनेवाले नामको नहीं 
भुलाया है । जो लोग आपके निर्मल नामका उच्चारण करते हैं, वे 
समस्त पापसागरसे तर जाते हैं । जब आपने मुझे स्मरण किया ही 
है, तब कृपा करके अपना सवंदुःखहारी दर्शन कराइये । 

इस प्रकार स्तुति और कीत॑न करते हुए और 'है कृपानाथ ! 
हे पुरुषोत्तम ! मुझे अपना स्वरूप दिखलाइये ! (दर्शयस्व क्ृपानाथ 
स्वतनुं पुरुषोत्तम । )” आतंभावसे यों पुकारते हुए उपवासब्रती 
राजाके परे पाँच दिन बीत गये, तब भगवान्‌ ने वित्रार किया कि 
मेरे नाम-गुण-गानसे राजा पापशून्य हो गया है, अब इसे दर्शन 
देना चाहिये । और संन्‍यासीके वेषमें राजाके सामने भगवान्‌ प्रकट 
हो गये । हरि-चिन्तनपरायण राजाने “5 नमो विष्णवे' कहकर 
नमस्कार, अर्घ्य, पाद्य और आसनादिद्वारा उनकी पूजा करके कहा- 
भगवन्‌ ! मैं बड़ा ही भाग्यशाली हूँ, जो मुझे आपके दर्शन 
हुए । अब निश्चय ही मुझे श्रीगोविन्द दशेन देंगे। 

संन्यासीने कहा--“'राजन्‌ ! मैं अपने ज्ञानबलसे तीनों 
कालकी बात जानता हूँ । उसी ज्ञानके बलपर मैं तुमसे कहता हूँ 
कि कल मध्याज्लके समय तुमको श्रीहरिके दुलेभ दर्शन प्राप्त 

होंगे । दर्शन ही नहीं, तुम अगने चार सुहृदों--तुम्हारे मत्त्रीं 
तुम्हारी रानी, तपस्वी ब्राह्मण और तुम्हारे नगरमें रहनेवार्ली 
करम्व नामक साधुचरित्र जुलाहासहित परमपदको प्राप्त 
कर। सकोगे ।! इतना कहकर तेज|पुझुज संन्‍्यासी अदृश्य 
गये ॥ राजा आश्चर्यंचकित होकर देखते रह गये । उन्होनें 
इधर-उधर बहुत खोज की; परल्तु कहीं संनन्‍्यासीका पता 
लगा । तब तापस ब्राह्मणने कहा--“राजन्‌ ! तुम्हारे महान 
प्रेमसे आकाषित होकर भगवानने ही संन्यासीरूपमें तुम्हें. 
दर्शन देकर क॒तार्थ किया है । अब कल मध्याक्कके समय हे 
सवको भगवान्‌ अपने दिव्य स्वरूपमें दर्शन देंगे । राजाका 
तापस ब्राह्मणके इन वचनोंसे जो अभूतपूर्व आनन्द मिला 
उसकी कोई तुलना नहीं है । ग्रन्थकार कहते हैं-- क्‍ 

इतिवाक्यसुधापूरनाशितस्वान्तसंज्वर । 

ठषे यमाप स न॒पो ब्रह्मापि न हि वेत्ति तम्‌ ॥ 

'तापस ब्राह्मणके वाक्य्राम्नृतप्रवाहसे राजाका चित्तज्वर 
नाश हो गया और उन्हें इतना आनन्द हुआ कि ब्रह्मा भी 
उसका अनतभव नहीं कर सकते । 

जिसके प्राणधन प्रियतमके दर्शनके लिये प्राण-मन अत्यन्त 
व्याकुल हों, उसे दर्शनका निश्चित समय मालूम हो जानेपर ऐसा ही 
होता है। कहते हैं-- 

महानतदहतदा ट्ान्नीद्ाजराजस्थ चेतसि । 

गायन्‌ हरि क्षणं तिथ्ठन्‌ नृत्यञ्जल्पन्‌ूहसन्‌ त्रूबन । 

आन न्‍द॑ प्रीप सुधन॑ सर्वेसन्तापनाशनस्‌  ॥। 





भक्त राजा रत्नग्रीव १०१ 





द उस समय राजाके हृदयमें ऐसा महान्‌ आनन्द हुआ कि वे 
कभी तो श्रीहरिका नाम-ग्रुण गाते हुए हँसने लगे, कभी खड़े 
होकर नाचने लगे, कभी लीला सुनाने लगे, कभी नामकीतंन 
करने लगे । इस प्रकार वे सर्वसन्तापनाशक अत्यन्त घन 
आनन्‍्दको प्राप्त हो गये । भगवान्‌के मिलनकी आशाके अम्मृतानन्दमें 
ही रात हो गयी ! रातको भगवानकी लीलासे राजाको नींद-सी आ 
गयी । उन्होंने नींदमें देखा--शझ्ठ्, चक्र, गदा, पदम और शाक्क्र- 
धनुष धारण किये हुए भगवान्‌ विष्णु अपने पाषंदों तथा श्री महादेवजी 
 आदिके साथ नृत्य कर रहे हैं | प्रात:काल जगकर राजाने स्वप्नकी 
सारी बातें तापस ब्राह्मणसे कहीं। ब्राह्मगने हषित होकर कहा- 
'राजन्‌ ! मालूम होता है भगवान्‌ तुमको अपना सारूप्य देना चाहते 
हैं। राजाके आनन्दका पार न रहा । सब लोग भगवन्नामका गान 
करते हुए चले । इतनेमें मध्याह्ककाल हो गया ! स्वगेमें देवता 
दुन्दुभी बजाने लगे और राजाके मस्तकपर स्वर्गीय परष्पोंकी वृध्टि 
करने लगे । इतनेमें ही राजाने देखा करोड़ा सूयके तेजका 
निष्प्रभ. करनेवाला तेजोमय नीलाचल शोभित है, उसके चारों 
ओर चाँदी और सोनेके शिखर हैं । ब्राह्मणने कहा--“यही 
_नीलगिरि है । इसके अनन्तर राजाकों भगवान्‌के दिव्य दर्शन हुए । 
_ राजाने पत्नी और सेवकोंसहित जगत्पतिकों प्रणाम करके उनकी 
ई क पूजा की और फिर दिव्य शब्दोंमें उनकी स्त॒ति की। 
_ भगवानूने प्रसन्‍न होकर राजाको अपना नैवेद्य दिया और कहा-- 
नवेद्यभ्क्षणं त्वं हि शीघ्र कुझ सनोहरम 

चतुभुजत्व॑ प्राप्त: सन्‌ गन्तासि परम पदस्‌ ॥ 

“इस मनोहर नैवेद्यका शी क्र भोग लगाओ, इससे तुम दुलेभ 
चतुर्भज शरीरको प्राप्त करके परमपदको पहुँच जाओगे ॥ राजा 
भगवानके दिये हुए नवेद्यको पाकर कृतार्थ हो गये | राजाने देखा, _ 
आकाशमण्डलसे एक विचित्र विमान उतर रहा है। तदनन्तर भगवान्‌ _ 
की आज्ञासे राजा अपनी पत्नी, सत्यंनामक मन्त्री, तापस ब्राह्मण और 
करम्बनामक जुलाहेके साथ विमानपर सवार हो गये । सभी को दिव्य _ 
चतुर्भूज रूप प्राप्त हो गया । विमान चला । भगवान्‌का विमान भी 
साथ-साथ चला । देवताओंने दुन्दुभी बजायी । महात्माओंने स्तवन 
किया। प्रजालोग इस आश्चर्य-घटनाको देखकर राजाकी प्रशंसा करते 
हुए तीर्थंस्नान करके घर लौटे । 


बोलो भक्त और उनके भगबान्‌की जय ! 








रासभकक्‍त राजा सुरथ 


सरकार! अपराध क्षमा हो। हमने नगरके बाहर आज अयोध्या- 
महाराज श्रीरामचन्द्रके उस अश्वको जाते देखा है जो उन्होंने 
अश्वमेध यज्ञके लिये छोड़ा है । उस चन्दनचाचित मनोहर अश्वके 
ललाटपर विजयपत्न बँधा है, जिसमें स्पष्ट शब्दोंमें विजय-घोषणाकी 
गयी है । सरकारकी आज्ञा हो तो उस सुन्दर घोड़ेको पकड़ लिया 
जाय । सुना है उस यथेच्छ विचरण करनेवाले घोड़ेके पीछे नरश्रेष्ठ 
अयोध्यानाथ श्रीरामचन्दजीकी बहुत बड़ी सेना उनके छोटे भाई 
शत्नष्नकी अध्यक्षतामें उसकी रक्षाके लिये चली आ रही है।' 
कुण्डलनग रके धर्मात्मा राजा सुरथके गुप्तचरोंने राजसभामें आकर 
प ऐसा निवेदन किया। सेवकोंका निवेदन सुनकर राजा 
थ बोले--- 

'वीरो ! तुमने बहुत ही उत्तम शुभ संवाद सुनाया । अहा ! 
हम धन्य हैं, जो पाषंदोंसहित भगवान्‌ श्रीरामके दर्शन करेंगे । 
निश्चय ही मैं बड़े-बड़े वीरोंसे घिरे हुए उस यज्ञीय अश्वको पकड़ 
लगा और इस बहाने अपनी चिरकालकी साध सहज ही पूरी कहूँगा। 
भक्तपर अनुग्रह करके जब वे स्वयं यहाँ पधारेंगे, तभी घोड़ेको छोड़गा। 
देखना, यह उनका दास उन्हींकी शक्तिसे केसे उनके अश्वको पकड़ता 
है और कंसे उन्हींके अनुचरोंको समरभूमिमें शिक्षा देता है । जाओ 
श्र-वीरो ! बेधड़क घोड़ेको पकड़ लाओ, जरा भी देर या संकोच न 
करो । मेरी समझसे इसमें हमें परम लाभकी प्राप्ति होगी, क्योंकि इस 
बहाने हमलोग ब्रह्मादि देवोंके लिये भगवानके जिन चरणकमलोंके 
दर्शन दुर्लभ हैं, उनके सहज ही--बड़े समीपसे दर्शन करेंगे । 
अहा ! उन चरणोंको अपने हाथोंसे पकड़-पकड़कर हम पलोटेंगे ! 
जिनके भरोसे मुझे अपने स्वामीके दर्शन होंगे, वे मेरे स्वजन, पुत्र, 
बन्धु-बान्धव, पशु और वाहन भी धन्य हैं | तुमलोग जल्दी जाओ 
और तुरंत उस स्वर्णपत्नसे सुशोभित कामगति मनोहर अश्वकों 
पकड़कर अपनी घुड़सालमें बाँध दो ।' 









राजाकी स्पष्ट आज्ञा पाकर शुरवीर लोग अपनी-अपनी सवारियों- 
पर चढ़कर दोौड़े और तुरंत ही घोड़ेको पकड़कर राजाके पास ले 
आये । राजा घोड़ेको देखकर प्रसन्न हो गये और बड़े-बड़े श्रवीर 
महाबली सेवकोंकों उसकी रक्षाके लिये नियुक्त कर दिया । 

कुण्डलपुरके ये स्वनामधन्य राजा सुरथ बड़ी ही उच्च श्रेणीके 
भगवद्भधक्त और धामिक नरेश थे। उनके राज्यकी उत्तम दशाकां 
वर्णन करते हुए श्री शेषजी कहते हैं-- 





रामभक्‍त राजा सुरथ १०५ 


न तस्य विषये कश्चित्‌ परदाररतो नरः। 
न परद्रव्यनिरतो] न काम्तेषु च लम्पटः । 


त्त जिल्नाभिरनुन्मार्ग कीतंयेद्रामकीतेनात्‌ ॥। 
( पद्मयपुराण, पातालखण्ड ) 
“उनके राज्यमें कोई भी मनुष्य पर-स्त्री और पराये धनमें आसक्त 
तथा कामोपभोगमें लम्पट नहीं था और श्री रामके कीतनकों छोड़कर 
कोई भी मनुष्य अपनी जीभसे विपरीत शब्द नहीं निकालता था । ; 


जब कोई मनुष्य राजाके पास नौकरीके लिये आता, तत्र राजा 
उससे पूछते--'भैया ! तुम अपने धर्म कर्मको भलीभाँति जानते हो 
न? एकपल्नीव्नतका पालन करते हो न ? दूसरेके धनपर तो कभी 
मत नहीं ललचाते ? दूसरोंकी निन्‍दामें तो तुम्हारा मन नहीं लगता ! 
वेदके विरुद्ध तो तुम कोई आचरण नहीं करते ? भेरे पास वही पुरुष 
रह सकते हैं जो सदाचारी हों और भगवान्‌ श्रीरामका नित्य स्मच्ण 
करते हों । जो धर्मविरुद्ध आचरण करनेवाले पापी लोग हैं, *ै तो 
मेरे राज्यमें निवास भी नहीं कर सकते । 

वस्तुत: उनके राज्यमें एक भी मनुष्य पापी नहीं था । 
मनसे भी कोई पाप नहीं करता था ॥. आनन्दपूर्ण हृदयसे सदा 
भगवान हरिका ध्यान करनेसे सभीका हदेत पापशुन्य हो गया 
था । उनके राज्यमें मंरनेवाले सभी लोग मुक्त होते थे । 
'तत्युरस्था नराः सर्वे मृता गच्छन्ति निवृतिमू । सुस्थ राजाके 
नगरमें यमंदूृत तो प्रवेश भी नहीं कर सकते थे “यमानुचर- 
निर्वेशों नाभवत्‌ सौरथे पुरे । 

एक समय सुरथ राजाकी भगवद्धक्तिका महत्त्व देखनेके 
लिये स्वयं यमराज जटाधारी मुनिका वेष धारणकर राजाके 
पास आये । उन्होंने आकर देखा राजा सभामें बैठे अपने साथियोंसे 
धर्मचर्चा कर रहे हैं, उनके मस्तकपर तुलसीपत्न रक्‍्खा है और बात- 
बातमें उनके मुखसे हरितामका उच्चारण हो रहा है--/तुलसी मस्तके 
यस्य वाचि नाम हरे: परम ।' 


राजाने वल्कलवस्त्रधारी तपस्वीको देखकर सम्मानपुर्वक उठकर 
उनका स्वागत किया और पाद्य-आर्ध्यादिके द्वारा पूजन करके उन्हें 
ऊंचे आसनपर बेंठाया । फिर नम्रतापूर्वक कहा--आज मेरा जीवन 
धन्य हो गया, जो आप-सरीखे महात्माओंके चरण यहाँ टिके । अब 
क्पापृवक भगवान्‌ हरिकी कोई कीतिकथा सुनाइये ।' राजाकी यह 
बात सुनकर मुनिने बड़े जोरसे हँंसकर कहा--“कौन हरि ? और 
किसकी कीतिकथा ? यह सब बहम है। संसारमें कर्म ही प्रधान 
है-जो जेसा कर्म करता है, वैसा ही फल पाता है, इसलिये तुम भी 
(त्कर्म करो । व्यर्थे हरि-हरि क्‍यों करते हो ?' 


भगवान्‌ श्रीराममें आसक्तचित्त राजाको मनिकी बात सनकर 
बड़ा क्षोभ हुआ। उन्होंने कहा-'स्वामीजी ! आप भगवानकी निन्‍्दा 
क्यों करते हैं ? भगवानके निन्‍दकके लिये मेरे राज्यमें स्थान नहीं 
है । आप याद रखिये--कमोके सर्वोत्तम फलोंको भोगनेवाले इन्द्र 
और ब्रह्माका भी भोग समाप्त होनेपर पतन होता है; परंतु 
श्री रामके सेवकोंका कभी पतन नहीं होता | श्र व, प्रह्नलाद, विभीषण 
आदि इसके प्रमाण हैं । भगवान्‌की निन्‍दा करनेवाले लोगोंको ही 

यमदूतोंके द्वारा भयंकर पीड़ा सहनी पड़ती है । आप ब्राह्मण होकर 
भगवानकी निन्‍दा क्‍यों कर रहे हैं ? 

राजाके मामिक वचनोंकों सुनकर और उनकी अनन्य भगव- 
न्रिष्ठा देखकर यमराजलने प्रसन्न होकर सर्वलोकपूजित निज रूप प्रकट 
कर दिया और वे राजासे बोले---'है हरिसेवक ! मैं तुम्हारे प्रति 
अति सन्तुष्ट हूँ, तुम वर माँगो । राजाने यमराजको पहचानकर उनके 
चरणोंमें प्रणाम करके कहा---- “भगवन्‌ ! यदि आप प्रसन्न हैं तो मुझे 
यह वर दीजिये कि जबतक भगवान्‌ श्रीराम अवतार लेकर यहाँ स्वयं 
न पधारें, तबतक मेरी मृत्यु न हो । यमराजने कहा, 'ऐसा ही 
होगा । भगवान्‌ राघव आपकी सारी मनःकामना पूर्ण करेंगे।' इतना 
कहकर यमराज अचन्‍्तर्धान हो गये । तबसे राजा सुरथ भगवान्‌ 
श्रीरामके शुभागमनकी प्रतीक्षा कर रहे थे । आज श्रीरामके अश्व- 
मेधीय अश्थको पकड़कर, इसी बहाने रासके दर्शन होंगे---ऐसा 
सोचकर राजा आनन्दमग्न हो गये। 

लड़ाईकी तैयारी होने लगी। सुरथ राजाके चम्पक, मोहक 
आदि दसों कुमार सेनाको साथ लेकर रणक्षेत्रकी ओर चले। उधर 
शत्रुघ्तकी सेना तो तैयार थी ही । शल्रुष्नजीने अद्धृदको दूत बना- 
कर भेजा । अद्भदने शत्र॒घ्तके बल-विक्रमका बखानकर सुरथ राजाको 
घोड़ा छोड़ देनेके लिये बहुत कुछ समझाया, परंतु राजाने स्पष्ट 
कह दिया---आपका कहना सच है, परंतु जबतक भगवान्‌ 
श्री रामचन्द्र पधारकर स्वयं दर्शन नहीं देगे, तबतक शत्तुष्नजीके 
भयसे मैं घोड़ेको नहीं छोड़ंगा । मैं उन्हींकी शक्तिसे, शत्रुघ्नजीसे 
धर्मयुद्ध करूँगा और मुझे निश्चय है कि श्रीरामके तेज-बल-प्रतापसे 

में जीघ्र ही शत्रुघ्तनीसहित सभी शूरवीरोंको जीतकर उन्हें अपने 
यहाँ राजबंदी बनाकर रक्‍्खूँगा । हाँ, श्रीरामके पधारनेपर उनके 
चरणयुगलोंमें प्रणाम करके मैं अपने पुत्नोंसहित सारे राजपाट- 
को, धन-दौलतको, कुट॒म्ब-परिवारको, सारी सेनाकों और अपने- 
आपको उनके पावन चरणोंपर चढ़ा दूँगा ।' 


अज्भदजी लोट गये । घमासान युद्ध हुआ और राजा सुरथने 
रामास्त्रके द्वारा शत्रुध्नसमेत पुष्कल, अद्भद, हनूमान्‌ आदि सभी 
श्रेष्ठ वीरोंको बाँध लिया । 

राजाके कहनेपर बंदी हनूमानने भगवान्‌ श्रीरामका स्मरण 
किया और स्मरण करते ही भरत, लक्ष्मणके द्वारा सुसेवित और 
ऋषि-मुनियोंके द्वारा घिरे हुए भगवान्‌ श्रीराम पुष्पकविमानपर 
सवार होकर तुरंत वहाँ आ पहुँचे । 

भगवान्‌ श्रीरामचन्द्रको पधारे देखकर सुरथको जो अपार 
आनन्द हुआ, उसकी तुलना संकड़ों मोक्षसखसे भी नहीं हो 
सकती । सुरथ भक्तिपूर्ण हृदयसे भगवानके चरणोंमें धार-बार 
नमस्कार करने लगे। नमस्कार करते-करते वे रुके ही नहीं । तब 
भगवानने चतुभूजरूप होकर चारों हाथोंसे पकड़कर भक्त सरथको 
हृदयसे लगा लिया और पुलकित होकर आनन्दाश्रओंसे उसका 
मस्तक सिश्चन करते लगे । फिर बोले--'सुंरथ ! तुम्हारा 
जीवन सार्थक्ष हो गया । तुमने अतुल वलशाली हनुमान्‌को 
बाँधकर बड़ा काम किया | तुम्हारी श्रताको धन्य है ।” तदनन्तर 
भ्गवान्‌की क्रपादृष्टि पड़ते ही सबके बन्धन खुल गये, घाव सूख 

गये और जो बेहोश पड़े थे उन सबको चेतना आ गयी । राजा तो 
भगवानके चरणोंम लुट पड़े और अपने अपराधके लिये क्षमा मॉँगने 
लगे। भगवानने कहा--'राजन्‌ ! क्षत्रियोंका धर्म हो हे कवर 
कतंव्यवश अपने स्वामीके साथ भी युद्ध करते हैं। फिर तुमत्ते ता 
यह यद्ध मेरे लिये, मेरी प्रीतिके लिये, मुझे पानेके लिये और मेरी 
अनुपमेय शक्तिका सहारा लेकर किया है। तुम्हारी इस समरपूजासे 
मैं बहुत संतुष्ट हुआ हूँ । राजा भग वानके वचनोंकों सुनकर पुत्त 
चरणोंपर गिर पड़े | उनके नेत्नोंस आँसुओंका प्रवाह वह चला । 
वाणी रुक गयी। भगवानने पुनः उनको गाढ़ आलिज्ञन देकर 
क्ृतार्थ किया । तदनन्तर तीन दिनतक सव लोग वहाँ रहे । राजाने 
पत्रॉंसहित भगवानकी बड़ी सेवा की । चौथे दिन घोड़ेको 
लेकर शत्रव्न उसके पीछे चल दिये और भगवान्‌ श्रीराम 
मुनिमण्डली सहित अयोध्याको लोट गये | राजाका भगवत्थम॒म और भी 
बढ़ गया और वे भी अपने पुत्र चम्पकको राज्यभार सॉंपकर 
भगवानकी सेवाके लिये शत्रध्तकी सहायतार्थ अपार सेना साथ लेकर 
घोड़ेके पीछे-पीछे चल दिये | सारा जीवन राम-सेवामें बिताक 

अन्तमें राजा साकेत धामको पतन्नारे । 


बोलो भक्त और उनके भगवानकी जय ' 

कुरुक्षेत्रमें दो मित्र थे---एक ब्राह्मण और दूसरा क्षत्रिय । 
ब्राह्मगका नाम था पुण्डरीक और क्षत्वियका अम्बरीष । दोनोंमें 
गाढ़ी मित्रता थी। खाना-पीना, टहलना-सोना एक ही साथ 
होता था । जवान उम्रमें पैसे पास हों और कोई देख-रेख करनेवाला 
न हो तो मनुष्यको विगड़ते देर नहीं लगती । कुसड्भ मिल जाय तब 
तो कहना ही क्या । ये दोनों मित्न भी कुसड्भमें पड़ गये देवपूजा, 
स्वाध्याय, श्राद्ध-तपण, पढ़ना-लिखना----सबको छोड़-छाड़कर रात- 
दिन वेश्या और शराबमें ही मतवाले रहने लगे । कभी स्वप्नमें भी 
ये परलोककी चिन्ता नहीं करते थे। इस प्रकार क्ुमार्गमें दोनोंकी 
आधी उम्र बीत गयी । 

पापमें दोनोंका धन नष्ट हो गया । घर-द्वार नीलाम हो गये । 
गिड़गिड़ाकर माँगनेपर भी कहीं एक पैसा मिलना मुश्किल हो 








५७५ 

गया । धन-हीन समझकर कुसज्भी मित्नों और वेश्याओंने उन्हें घरसे 
निकाल दिया । कुलक्षणी होनेसे समाजमें तो कोई इनसे बोलना भी 
नहीं चाहता था | नितान्‍्त दुखी और निराश होकर दोनों गाँवसे 
निकल गये । पश्चात्तापकी अग्निसे संचित पाप कुछ दरध हुए | 
भटकते-भटकते दोनों एक यज्ञमण्डपके समीप जा पहुँचे । पापोंके 
जल जानेसे नीचे दबा हुआ कोई पूर्वका पुण्य प्रकट हुआ | 
ऋषियोंकी वेदध्वनिके शब्द इनके कानोंमें पड़े, कुछ पुण्य संचय 
हुआ । यज्ञ देखनेकी इच्छा हुई। दोनों यज्ञशालामें जा पहुँचे और 
श्रद्धापर्णकक यज्ञका दर्शन करने लगे । पवित्न वातावरणमें आनेसे और 
यज्ञदर्शससे चित्तकी कुछ शुद्धि होनेपर दोनों अपने पाषोंको 
याद कर-करके पछताने लगे | हाय ! हमारा इस दुष्कृतिरूप समुद्धसे 
कैसे उद्धार होगा ? हमने विषयलोलुप होकर जान-बुझकर जो भयंकर 
पाप किये हैं, वे कैसे नष्ट होंगे ? अब हम क्या करें ? कौन हमें 
पापोंसे छड़ाकर शान्तिकी राह बतलावेगा ? हम-जैसे अभागे ओर 
कौन होंगे, जिन्होंने अपने कुलके और माता-पिताके धर्मको छोड़कर 
केवल पाप कमानेमें ही उम्र बिता दी ? इस सभामें ये ब्रह्मनिष्ठ 
महात्मा ब्राह्मण बड़े ही दयालु मालम होते हैं, पापोंसे छूटनेका कोई 
उपाय ये जरूर बतला देंगे । 


मनमें ऐसा निश्चय करके पुण्डरीक और अम्बरीष दोनों मित्र 
ऋषियोंके चरणोंमें गिर पड़े और अपने-अपने पापोंको सरल 
चित्तसे भलीभाँति बखान-बखानकर बतलाने लगे और रोते हुए 
कातर कण्ठसे पापोंसे छटनेका उपाय पूछने लगे | पाप और पुण्य 
दोनों ही ऐसी चीज हैं, जो छिपानेसे बढ़ते हैं और प्रकट करनेसे 

है 


घटते हैं। ज्यों-ज्यों इनके पाप इन्हींके मूंहसे प्रकट हुए त्यों-ही-त्यों 
वे मानो नष्ट होने लगे । ब्राह्मण बड़े दयालु थे, उन्होंने बड़े 
ध्रीरजसे दोनोंकी बातें तो सुनीं, परंतु वे कुछ व्यवस्था नहीं दे 
सके, परस्पर एक दूसरेकी ओर ताककर चुप रह गये। उन्हें ऐसा 
कोई प्रायश्चित्त ही न सूझ पड़ा जिससे इनके प्रवल पापोंका नाश हो 
सकता हो | ब्राह्मणोंको चुप देखकर दोनों मित्र और भी हताश होकर 
रोने लगे । तब ब्राह्मणोंके समूहमें बेठे हुए एक दयाद्रेहदय भक्तने 
बड़े ही स्नेहके साथ मसकराते हुए उन्हें धीरज बँधाकर कहा-- हे 
ब्राह्मण और क्षत्रिय ! घवराओ नहीं; भगवानके शरण हो जाओ। 
भगवत्क़ृपासे शरणागतके सारे पाप तुरंत नष्ट हो जाते हैं । तुम अपने 
पापोंके लिये जो पश्चात्ताप कर रहे हो, यह वड़ा ही शुभ लक्षण है । 
जो मनष्य पर्गमें किये गये पापोंके लिये पश्चात्ताप करता है, आगे पाप 
न करनेका दृढ़ संकल्प कर लेता है और अपना शेष जीवन भगवान्‌करे 
चरणोंमें सॉपकर भगवान्‌का भजन करने लगता है, उसके सारे पाप 
तुरंत नष्ट हो जाते हैं और भगवत्क्ृपासे वह भगवानके दुर्लभ दर्शन 
पाकर क्ृतार्थ होता है । अतएवं यदि तुम पापोंसे छटना चाहते हो तो 
शीघ्रही श्रीजगन्नाथधाम, पुरीमें जाओ और वहाँ भगवान्‌ दारुमय 
पुरुषोत्तमके दर्शन करो । उन शझ्ग-चक्र-गदाधारी जगन्नाथके शरण 
होनेपर तुम्हारे पाप नष्ट हो जायँगे। तुम उन विभु भगवान्‌के शरण 
हो जाओ, वे क्ृपासागर तुम्हारा मनोरथ पूर्ण करेंगे ।' 

भक्त महषिसे इस प्रकार उपदेश प्राप्त कर दोनों मित्र बड़े 
ह्षसे पुरुषोत्तमक्षेत्रकों चले और मन-ही-मन भगवान्‌ विष्णका ध्यान 
करते हुए अपने पूर्वके पापोंके लिये अत्यन्त ही अनुतप्त हुए दोनों कुछ 

दिनोंमें भगवान्‌के धाम पुरीमें जा पहुँचे । उन्होंने तीर्थ राज समुद्रके 
जलमें स्नान किया और भगवान्‌के मन्दिरके दरवाजेपर साष्टाज्ग 
प्रणाम करते हुए वे भगवान्‌की ओर देखने लगे। परंतु उन्हें 
भगवान्‌की मूर्तिके दर्शन नहीं हुए । भगवत्‌-मूर्तिके दर्शन न होनेसे 
उन्हें बड़ा दुःख हुआ और वे भगवान्‌के पापनाशक नामका अत्यन्त 
आत्त भावसे कीतंन करते हुए वहीं पड़े रहे । तीसरे दिन रातको 


उन्हें एक ज्योतिके दर्शन हुए। उसके बाद तीन दिन वे निश्चल . 


भावसे फिर कीतंन करते हुए वहीं रहे। सातवीं रात्रिको उन्हें 
भगवान्‌की मूर्तिके दर्शन हुए। फिर देवताओंका स्तवन सुनायी 
दिया । तब वे पापसे छटकर साक्षात्‌ भगवानका दर्शन पाने लगे । 
उन्होंने देखा भगवान्‌के हाथोंमें शद्भू, चक्र, गदा और पदुम हैं । 
दिव्य अलझ्ारोंसे भगवान्‌ सजे हुए हैं। भगवान्‌के चरणोंमें रत्न- 
जटित पादुकाएँ हैं । खिले हुए कमलके समान भगवानके नेत्र हैं ओर 
वे प्रसन्नमुख हैं । बायीं ओर भगवती लक्ष्मीजी विराजमान हैं और 
भगवान्‌को पान का बीड़ा दे रही हैं । अनेकों परिचारिकाएं भाँति- 
भाँतिसे भगवान्‌की सेवा कर रही हैं । देवता, सिद्ध और सनकादि 
दिव्य मुनिगण सिर झुकाये और हाथ जोड़े भगवान्‌का स्तवन कर 
रहे हैं। भगवान्‌ मृसकराते हुए और क्ृपाकी नजरसे देखते हुए उन्हें 
निहाल कर रहे हैं । नारदादि मुनि और गन्धवंगण सामने बेठे हुए 
मनोहर सद्धीत गा रहे हैं । भगवान्‌ भक्तोंक्रे गाये हुए सज्जीतमें मन 
लगाकर उनपर अत्यन्त अनुकम्पा प्रकट कर रहे हैं।. प्रह्नाद 
आदि भक्तशिरोमणि सामने बैठे हुए उनके स्वरूपका एकाग्रभावसे 
प्रा० भ० ८- 

ध्यान कर रहे हैं और भगवान्‌ मातो उन्हें अपनेमें लीन किये 
लेते हैं । भगवान्‌के वक्ष:स्थलपर स्थित कौस्तुभमणिमें सामने बेठे 
हुए देव-गन्धर्वादिका प्रतिबिम्ब पड़नेसे मानो साक्षात्‌ उनकी 
विश्वरूप मृि प्रकट हो रही है। भगवानके मस्तकपर अनवरत 
पुष्पवृष्टि हो रही है । इस प्रकार नाना भाँतिसे दिव्य लीलाविलासी 
भगवानके दर्शन करते ही उसी क्षण पुण्डरीक और अम्बरीषको 
सारी विद्याएँ प्राप्त हो गयीं । सरस्वती मानो उनकी जीभपर आ 
विराजीं । वेदोंने उनके हृदयमें स्थांन कर लिया और वे हाथ जोड़कर 
भगवान॒की बारंबार प्रदक्षिणा करके अत्यन्त ह्षपृर्वेंक साप्टाज् 
दण्डवत्‌ कर भाँति-भाँतिसे भगवान्‌का स्तवन करने लगे । 

उन दोनोंके स्तुति करनेके बाद देवताओंन भगवान्‌का स्तवन और 
पूजन किया । अनन्तर सब देवता वहाँसे चले गये । तब पुण्डरीक 
और अम्बरीषकी आँखें खुलीं और उन्होंने ज्ञान-चक्षुओंके द्वारा स्व- 
प्तकी भाँति भगवानकी दिव्य लीलाओंको देखा । कुछ कालके 
लिये वे दिव्य भावापन्न हो गये। इसके बाद उन्होंने फिर भगवान्‌का 
दिव्य दर्शन किया । अबकी बार उन्होंने देखा, भगवान्‌ दिव्य सिंहा- 
समनपर विराजमान हैं। उनके शरीरकी कान्ति मील मेघके समान 
है। दोनों नेत्र खिलि हुए कमलकी भाँति शोभा पा रहे हैं। 
लाल-लाल होठ, मनोहर नासिका और कानोंमें दिव्य कुण्डल 
शोभित हैं। गलेमें वनमाला, हाथोंमें शक्ल, चक्र, गदा, पदुम 
धारण किये हुए हैं। चौड़ी छाती है। गलेमें मनोहर हार है। 
मस्तकपर अमूल्य मणियोंका मुकुट शोभा पा रहा है । वक्ष:स्थलपर 
श्रीवत्सका चिह्न ओर कौस्तुभमणि तथा हाथोंमें दिव्य वाजूबंद धारण 

हैं । भगवान्‌की लंबी भुजाएँ हैं, जो दीन और आते प्राणि- 
के परित्राणके लिये सदा ही प्रस्तुत हैं। भगवान्‌ दिव्य पीतम्बर 
हुए हैं। काटिदेशमें सुवर्ण सूत्र हैं। दिव्य माला और दिव्य गन्धसे 
हुए सुवर्णपद्मासनपर विराजमान हैं । पास ही दाहिनी ओर 
धधारी श्रीबलदेवजी तथा दोनोंके बीचमें सृभद्रादेवीजी शोभित 
| । भगवन्‌के वायीं ओर सू दर्शन चक्र है । इस प्रकार उन्होंने भग- 
तके दर्शन करके उनका स्तवन किया और दोनों कृतार्थ हो गये। 
० वे भगवान्‌ विष्णके प्रति भक्ति-परायण होकर निरन्तर 
णका नामजप करते हुए अन्तमें भगवान॒के परम धामकों 
प्त हुए । 
कोई कितना भी पापी क्‍यों न हो, यदि वह पू्वके पापोंके लिये 
श्रात्ताप करे, रो-रोकर अपने पापोंको प्रकट करे और भगवान्‌के 
नन्‍्यशरण हो जाय तो भगवत्क्ृपासे उसके पापोंका शीघ्र ही नाश 
टी जाता है और वह भगवानके दुलंभ दर्शन कर कछतार्थ होता है। 
ण्डरीक और अम्बरीषका यह इतिहास इस सिद्धान्तका श्रत्यक्ष 
प्रमाण है । 
बोलो भक्त और उनके भगवान्‌की जय ' 

( स्कन्दपुराण-विष्णुखण्ड ३ ) 

भवक्‍त राजा चित्रकेतु 


प्राचीन कालमें शुरसेन तामक देशमें चित्रकेतु नामक साव॑भौम 
सदाचारी भंगवद्भक्त राजा राज्य करते थे | राजा बुद्धि, बल, विद्या, 
श्री, कीति, उदारता, ऐश्वर्य, रूप-लावण्य आदिसे सम्पन्न थे । परथ्वी 


कामधेनुकी भाँति उन्हें मन-इच्छित वस्तुं देती थी | उनके 
रानियाँ थीं, परंतु संतान एकके भी नहीं थी । राजा बुद्धिमान होने 
पर भी मोहवश संतानके अभावसे सदा दुखी रहा करते थे। एक बार 
परदु:खकातर और परोपकारपरायण अज़्िरा ऋषि सदाचारी और 


भगवान्‌के भक्त राजापर अनुग्रह करके उन्हें भगवन्मार्गंपर सुदृढ़ करने 
के उद्देश्यसे राजाके यहाँ पधारे; परंतु राजाको पुत्रके अभावमें दुखी 


देखकर उन्होंने ज्ञानोपदेश न देकर त्वष्टा देवताका यज्ञ किया और 


यज्ञ पूर्ण होनेपर यज्ञावशेष अन्त राजांकों देकर कहा कि यह अन्न 
अपनी रानीकों खिला दो, इससे तुम्हारे एक पुत्र उत्पन्न होगा और 
उससे तुम्हें हर्ष-शोक दोनों हीं प्राप्त होंगे। ऋषिने सोचा कि भगवद्ध 
क्ति और सदाचार होनेपर भी राजाके मनमें अभी पत्रका मोह है। 
जबतक यह पुत्र-प्राष्तिके अनस्तर पुत्से होनेवाले दःखको न देखेगा तब 
तक इसका मोह दूर होना कठिन है; इसलिये अभी ज्ञनोपदेश न कर- 

होने यज्ञ कराके राजाकी पृत्रकामना पूरी की । तदनन्तर वे वहाँ 
से चले गये। राजाने वह अन्न अप्रनी संबसे बड़ी श्रेष्ठ रानी कृत्य तिको 
दिया और रानीने उसे भोजनक्रैरुके राजासे गर्भ धारण किया । समय 
पूरा होनेपर बालक उत्पस्त-हुओ ।- राजकुमार के जन्मसे राजाको 
बड़ी ही प्रसन्‍नता हुई, सारे राज्यमें*ऑनन्‍न्‍द-बंधाइयाँ बँटने लगीं। 

: राजाकी दूसरी रानियोंको बड़ा संताप हुआ, वे सब क्ृृतद्युतिको 
प्राप्त हुआ देखकर जलने लगीं और उन्होंने सौतियाडाहसे 
कको खोकर विद्वेषवश राजकुमारेंकों-: जहर॑ दे दिया। 
कमारकी मृत्यु हो गयी। राजा और रानी कँतद्युति दुःख- 
गगरमें ड्ब गये । राजा सिर पीट-पीटकर रोने लगे। ग्रहाँ एक 
गी यह सीखनेकी बात है कि एकसे “अधिक विवाह! करनेसे इस 
अनर्थकी सम्भावना रहती ही है: राजा: दशरथके मरण 
और श्रीरामके वनवासमें भी लोकिक :दृष्टिसे: यह सोतियाडाह ही 
प्रधान कारण था । अतः पुरुषको एक रुत्ली रहते दूसरा विवाह 
भूलकर भी नहीं करना चाहिये।। दूसरी, बात यह है कि संसारके 
नमाम विषय वियोगशील और: दुःखमिश्चित हैं । जिस वस्तुकी 
प्राप्तिमें जितना सुख होता है, उसके . नाश... होनेपर . उतना ही 
अधिक दु:ख होता है । राजा चित्रकेतुको पुत्रकी प्राप्ति होनेपर 
जितना सुख हुआ था, उससे अनन्तगुना. अधिक दु:ख पुत्रकी मृत्यु 
प्र हो रहा है।। राजा ओर रानी दोनों* तरह-तरह के विलाप 
करके अति संतापसे बहुत ऊँचे स्वरसे ढाह,मारकर रो रहे हैं । 
उन दोनों स्त्री-पुरुषोंकें विलापको सुन-सू चकर आसपासके सभी स्त्री- 
पुरुष दुखी होकर रोने लगें। राजा चि त्केतुको ऐसी विपत्ति में 
पड़ा देखकर महधि अज्िरा और देवषि, नारद , दयावश वहाँ आ 
पहुँचे । वे राजाकों मृत वालकके पांस मुंदेकी भाँति अचैत पड़े हुए 
८ नाना प्रकारकी युक्तियोंसे उन्हें समझानें लगे | उन्होंने कहा- 
'हे राजन ! तुम जिसके लिये इतेता शोक कर रहे हो, रो 
रहें हो, बताओ तो सही, वह तुम्हारा कौन हैं। इस जन्मसे पहले 
तुम इसके कौन थे और अब आगे कौन होओगे ? तुम यह निश्चय 

रूपसे समझ लो कि जैसे जलके प्रवाह से एक जगहका बालू अलग- 
अलग कई जगह बह जाता है और कई जगहका दूर-दूरसे आ-आकर 
एक जगह इकट॒ठा हो जाता है, ऐसे ही नियन्त्रणकर्ता कालके द्वारा 
सब देहधारियोंका अपने-अपने कमंवश कभी संयोग और कभी 
वियोग हुआ करता है। यह पिता-पुत्र का सन्बन्ध आरोपित है, 
केवल कल्पनामात्र है । हमारे और तुम्हारे ये शरीर न जन्मके 
पहले थे, न मृत्यु के बाद रहेंगे। इस समय भी वास्तवमें सत्‌ नहीं 
हैं, अतएव शरी रके नाशसे तम शोक न करो । 

ऋषियोंके वचन सननेसे राजाकों कछ सान्तवना मिली और 
वह उठकर आँसू पोंछकर कहने लगे>'हे महत्माओं ! आप दोनों 
कोन हैं ? आप बड़े ही ज्ञानी और महात्माओंमें भी महात्मा हैं। 
मुझ-सरीखे वियोगमें फंसे हुए लोगोंको ज्ञान देनेके लिये आप-सरीखे 
भगवत्प्रिय सिद्ध महात्मा निःस्वार्थभावसे अवध त-ब्रेश धारण किये 
पृथ्वीमें घूमा करते हैं। मैं ग्राम्य पशुके समान मुढ़बुद्धि हँ, घोर 
अन्धका रमें डब रहा हु। आप दोनों महात्मा ज्ञानरूपी दीपक 
जलाकर मुझको बचाइये । 


राजाके ऐसे वचन सुनकर महर्षि अज्िराने कहा--हैे 
राजन्‌ ! मैं वही अज्िरा हूँ जिसने तुम्हारी प्रबल इच्छा देखकर 
तुम्हें यह पुत्र दिया था और मेरे साथ ये महात्मा ब्रह्मपुत्न देवषि 
नारदजी हैं । हमको यह पता लगा कि इस समय तृम पुत्नशोकसे 
दुस्तर अज्ञान के समुद्रमें डूब रहे हो । तुम भगबा[न्‌के भक्त और 
ब्राह्मण हो, तुम्हारे लिये इस तरह मोहमें निमग्न होना उचित नहीं 
है | तुम्हारे इख्र मोहक़ा नाश करनेके लिय्रे ही हम दोनों यहाँ 

आये हैं। हे राजत्‌ ! मैं जब पहले आया था तभी तुम्हें ज्ञानोपदेश 
करनेका मेरा विचार था, परतु उस समग्र तुम्हें पुत्र प्राध्तिके मोहमें 
पड़े देखकर मैंने पुत्र ही दिया । अब तुमको यह अच्छी तरह अनु- 
भव हो रहा है कि जिनके पुत्र हैं, उन गृहस्थों को कितना संताप 
होता है । जबसे पुत्र-प्राप्तिकी इच्छा मनमें जाग्रत होती है, तभीसे 
दुःखका आरम्भ हो जाता है । पहले अभावका दुःख रहता है, 
गर्भाधान हो जानेपर दस महीनेतक माताको नाना प्रकारके दुःखों 
को सहन करना पड़ता हैं । प्रसबकालकी पीड़ा तो असह्य होती 
है । बच्चे का जन्म होनेपर उसके लालन-पालनमें माता-पिताको 
। परंतु मोहबश वे माता-पिता इईंस कष्टमें 
तदननन्‍्तर जब वियोग होता है, पुत्र को 
' अथवा पुत्र पहले मर जाता है, तब तो 
ज तुम भी इसी दुःखसे ग्रस्त 


महान्‌ कष्ड होते ह 
सुखका स्वप्न देखते हें । 
छोड़कर मरना पड़ता ह 
दु:खका कोई पार ही नहीं रहता । आ 
हो रहे हो । यह निश्चय समझो कि स्‍त्री, धन, घर, ऐश्वर्ये और 
नाना प्रकारकी सम्पत्तियाँ--ये सभी वस्तुएँ मोहके कारण इसी प्रकार 
जीवको संताप देनेवाली हैं । शब्दादि विषय, राज्य, धन, पुत्र, 
स्‍त्री, स्वामी आदि सभी चीज अ नित्य और क्षणभज्ू र हैं । ये पृथ्वी, 
राज्य, बल, खजाता, भुत्य, दीवान, शुई, भिन्न आदि सभी शोक, 
मोह, भय और पीड़ा देनेवाले तथा गन्धवतगरकी भाँति (बिता 
ही हुए नेत्र-दोषसे आकाश में दीखनेवाले पदार्थोकी भाँति ) जरा- 
जरा-सी देरमें दीखनेवाले और नष्ट होनेवाले हैं । ये स भी स्वप्न 
या मायामनोरथके सदृश असत्त्‌ हैं। हें राजन्‌ ! ये सभी दृश्य पदार्थ 
मनःकल्पित हैं, यथार्थ नहीं हैं। क्योंकि ये अभी दीखते हैं और दूसरे 
ही क्षण नष्ट हो जाते हैं । अपनी-अपनी भावताके अनुसार ही ये 

सुख-दुःखदायी प्रतीत होते हैं । यह द्रव्य-ज्ञान और क्रियात्मक शरीर 
ही शरीराभिमानी जीवको नाना प्रकारके संताप देनेवाला है । इस- 
लिये एकाग्र चित्तसे तत्त्वका विचार करो और एक सत्‌-चित्‌-आननन्‍्द- 
घन परमात्माको छोड़कर अन्य सभी वस्तुओंको असत्‌ समझकर 
शान्ति धारण करो।' 


तदनन्तर देवषि नारदने शोकसे व्याकुल राजाको सान्त्वना 

देनेके लिये राजकुमारके जीवात्माका आवाहन कर उसे जीवित किया 
ओर कहने लगे--हे जीवात्मा ! देखो, तुम्हारे माता-पिता और 
बन्धरु-बान्धव तुम्हारे लिये रो रहे हैं । तुम इनके पुत्र और बन्धरु हो, 
इनके पास क्यों नहों रहते ?” जीवात्माने कहा --ये किस-किस 
जन्ममें मेरे माता-पिता हुए थे ? में तो अपने कर्मोका फल भोगनेके 
लिये देवता, मनुष्य, पशु आदि अनेकों योनियोंमें भ्रमण कर रहा 
हैं । जीव परस्परम कभी भाई, कभी पिता,कभी पुत्र, कभी मित्र, कभी 
शत्रु, कभी सजातीय, कभी विजातीय, कभी रक्षक, कभी विनाशक, 
कभी आत्मीय, कभी उदासीन बनते रहते हैं। यहाँ कौन किसका 
अपना और यथार्थ सम्बन्धी है ? ये लोग मुझे पुत्न मानकर रोने के 
बदले शत्रु समझकर खुशी क्यों नहीं मनाते ? ज॑से सोना-चाँदी आदि 
आदि खरीद-बिक्रीकी चीजें खरीदने-बेचनेवाले व्यापारियोंके पास 
जाती-आती रहती हैं, उसी प्रकार जीव भी नाना प्रकारकी योनियोंमें 
जाता-आता रहता है । यहाँ घर-स्त्री, पुत्र आदिका कोई भी सम्बन्ध 
सच्चा और स्थायी नहीं है । जितने दिन जिसके साथ जिसका सम्बन्ध 
रहता है, उतने दिन उसका उसपर मेरापन रंहता है । आत्मा नित्य 
शुद्ध है, परंतु जितने कालतक वह शरीरस्थ होकर ज़िसके पास रहता 

है, उतने कालतक उस जीवात्मापर उसका स्वत्व रहता है । आत्मा 
वास्तवमें न कभी मरता है, न जन्मता है | आत्मा नित्य, अविनाशी 
पूक्ष्म, सर्वाधार और स्वयंप्रकाश है । वस्तुत: श्रीभगवान्‌ ही अपनी 
८ गुणोंद्वारा विश्वरूपमें प्रकट होते हैं ।॥ आत्माके लिये कोई 
अपना-पराया या प्रिय-अप्रिय नहीं है । वह एक है और हित तथा 
अहित करनेवाले मित्र-शत्रु आदि नाना प्रकार की बुद्धियोंका साक्षी- 
मात्र है। आत्मा साक्षीरूपसे सदा उदासीनवत्‌ रहता है, वह किसी 
भी सम्बन्ध तथा ग्रुण-दोषको ग्रहण नहीं करता । अतएव इनका पुत्र- 
शोकसे व्याकुल होना मोहजनित है । आत्मा कभी भी मरता नहीं 
ओर शरीर नित्य रहता नहीं ; फिर ये किस लिये रो रहे हैं ? 
राजपुतल्नका जीवात्मा इतना कहकर चला गया, । उसकी बातोंसे 
सबका मोह-बन्धन ट्ट गया । म्रृतदेहका अन्त्येष्टि संस्कार किया 
|या । बालकको मारनेवाली रानियाँ भी इन बातोंको सुन रही थीं। 
जब उन्होंने जाना कि पुत्नादि सब दुःखके ही कारण हैं, तो वे बहुत 
ट्टी लज्जित हुईं और उन्होंने यमुना-तीरपर जाकर अपने पापका 
प्रायश्चित्त किया । राजा चित्नकेतु भी जीवात्मा और ऋषियोंके 
ब्रचनोंसे शोक, मोह, भय और क्लेश देनेवाले और कठिनतासे 
छुटनेवाले घरके स्नेहको छोड़कर जंसे हाथी तालाबके कीचड़से 
निकलता है, वेसे ही गृहरुपी अँधेरे कुएँसे बाहर निकल आये और 
प्रमुना-त2पर जाकर विधिपुर्वक स्तान और तपंणादि करके मनन- 
णील और जितेन्द्रिय होकर मह॒षि अज्िरा और देवरषि नारदजीसे 
भगवत्‌-पद-प्राप्तिका सरल साधन पुछने लगे । भक्त, जितेन्द्रिय 
और शरणागत राजा चित्रकेतुकों अधिकारी जानकर भक्तराज 
देवषि तारदजीने उन्हें स्तुतिविद्या बतलाकर कहा कि तुम बुद्धि, 
मन, इन्द्रिय और शरीरसे संयत होकर इस परम कल्याणकारी 

मन्त्नको ग्रहण करो; श्रद्धा, भक्ति और शरणागतिपूर्वक सात दिनतक 
इसका अनुष्ठान करनेस तुम्हें प्रभु सद्धूष णदेवके दर्शन होंगे और हे 
नरेन्द्र ! बड़े-बड़े देवगण जिन प्रभुके चरण मूलका आश्रय ले द्वेत- 
श्रमसे छटकर शी ध्र ही जिस अतुलनीय महिमाको प्राप्त हुए हैं, तुम 
भी उसको प्राप्त हो जाओगे | वह स्तुतिमयी विद्या यह है-- 
ऊं नमस्तुभ्यं भगवते वासुदेवाय धीसहि ॥ 
प्रद्य स्तायानिरुद्धाय नमः सड्भूषेणाय चर ॥ 
नमो. विज्ञानमात्राय परमानन्दमुतंये । 
आत्मारामाय शान्ताय निवत्तद्व तदृष्टये ॥॥ 
आत्मानन्दानुभृत्येथ न्‍्यस्तशक्त्युमंयपे. नमः । 
हृषीकेशाय महते नमस्ते विश्यमुतंये ॥॥ 
वचस्युपरते5प्राप्प य. एको मनसा सह। 
अनामरूपश्रिन्मात्न: सो$5व्यान्दः सदसत्पर: ॥। 
यस्मिन्निद यतश्चेद॑तिष्ठत्यप्येति जायते । 
मृन्मयेष्निव मृज्जातिस्तस्मे ते ब्रह्मणे नमः ॥ 
यन्‍न स्पृर्शन्ति न विदुमनोबुद्धीन्द्रियास वः ॥ 
अन्तबंहिश्र विततं व्योमवत्तः नतो&्स्म्यहम्‌ ॥॥ 
दहेन्द्रियप्राणामनोधियो$सी यदंशविद्धाः प्रचरन्ति कमेसु । 
नेवान्यदा लोहमिवाप्रतप्तं स्थानेषु तदुदुष्ट्रप देशभेति ॥ 
ऊँ नमो भगवते महापुरुषाय महानुभावाय महाविभूतिपतये 
सकलसात्वतपरिवृढनिकरक रकमसलकुडमलोपलालितचरणार विन्द- 
युगल परम परमेष्ठिन्नसस्ते ॥॥ 


( श्रीमदृभा० १। १६, १८-२५ ) 

'हे भगवन्‌ ! वासुदेव, प्रद्यम्म, अनिरुद्ध और सद्भूर्षणरूपसे 
विराजमान आपको में शुद्ध मनसे नमस्कार करता हूँ । है विज्ञानवन ! 
आप परमानन्दस्वरूप हैं, आत्माराम हैं, शान्‍्त हैं; हृतदृष्टि आपसे 
टूर रहती है, में आपको नमस्कार करता हूँ। है प्रभो ! आप 
आत्मानन्दके अनुभवसे मायारचित प्रपऊुच आदि तरज्ञोंको निरस्त 
करते हैं, आप इन्द्रियोंके स्वामी और महान्‌ हैं, आप ही विश्वरूपसे 
प्रकट हैं, मं आपको नमस्कार करता हूँ । है परमात्मन्‌ ! मनसहित 
समस्त इन्द्रियाँ आपके स्वरूपतक न पहुँचकर उपराम हो जाती हैं, 
आप सत्‌॒ और असतसे परे, नाम-रुपरहित, केवल चितृ्स्वरूप 
हैं, आपके सिवा और कुछ है ही नहीं, आप हमारी रक्षा कीजिये । 
यह कार्य-कारणरूप जगत्‌ जिसमें अवस्थित है, जिससे उत्पन्न होता 
है और जिसमें लय हो जाता है, जो मिट्टीसे बने हुए घड़े आदि 
पदार्थोमें मिट॒टीके समान सकेत्न व्याप्त है, उन ब्रह्मस्वरूप आपको में 
नमस्कार करता हाँ । आकाशकी भाँति भीतर और बाहर सर्वेज्ञ सदा 
व्याप्त रहनेपर भी मन, बुद्धि, इन्द्रियाँ और प्राण जिनको स्पर्श नहीं 
कर सकते, उन विभू भगवान्‌को मेरा नमस्कार है। देह, इन्द्रियाँ, 
प्राण, मन और बुद्धि->ये सब जिसके चंतन्‍्यांशसे युक्त होनेपर ही 
अपने-अपने कर्मोमें प्रवत्त होते हैं तथा जिस चेतन्यका सम्बन्ध न 
होनेपर ये वेसे ही क्रियाशून्य रहते हैं जंसे अग्निमें बिता तपाया 
हुआ लोहेका गोला जला नहीं सकता। वह च॑तन्य ही सबका साक्षी 
कहलाता है। उस साक्षीस्वरूपको जाननेसे ही जीवका कल्याण 
होता है । उन महापुरुष महानुभाव महाविभूतिपति भगवान्‌को 
नमस्कार है| महान्‌ श्रेष्ठ भक्तग्रण निरन्तर अपने करकमलोंकी 


रा्रनाका आजा उमरिया 
गम िणएणए॑ााााओल 

कलियोंसे आपके दोनों चरणकमलोंकी सेवा करते हैं । है सवेश्रे 
सर्वश्वर ! आपको नमस्कार है ।* 

देवाध नारद और मह॒षि अज्िरा शरणागत चित्रकेतुको इस 
स्तृतिमयी विद्याका उपदेश करके ब्रह्मतोंककों चले गये। राजा 
चित्रकेतुने नारदजीके उपदेशानुसार सात दिनोंतंक केवल जलपर 
रहकर श्रद्धा-भक्तिपूर्वक एकाग्र चित्तसे उपर्युक्त विद्यका जाप किया । 
सात रात्रि बीतनेपर इस विद्याके प्रभावसे राजा चित्रकेतु विद्याधरोंके 
स्वामी हो गये । फिर कुछ दिनोंमें ही उस विद्याके बलसे राजा 
मनोगतिके अनुसार देवाधिदेव भगवान्‌के णेष स्वरूपके चरणोंमें जा 
पहुँचे । वहाँ जाकर राजाने देखा कि भगवान्‌ सड्डूूषंण सनत्कुमारादि 
सिद्धेश्वर महात्माओंसे घिरे बठे हैं। उनका वर्ण कमलकी नालके 
समान गौर है, वे नील वस्त्न धारण किये, देदीप्यमान किरीट, केयूर 
कटिसूत्र ( तागड़ी ) ओर कद्धूंण आदिसे सुशोभित हें । उनका 
मुख प्रसन्‍न और नेत्न लाल हैं। इस प्रकार शेषरूपमें सर्वेश्वर 
भगवान्‌के दर्शन करते ही राजाके सब पाप नष्ट हो गये और 
उनका अन्‍न्तः:करण स्वस्थ और निमंल हो गया। प्रेमावेशसे शरीर 
पुलकित हों गया, नेत्रोंसे आनन्दके आँसू बहने लगे और वाणी शक 
गयी । तदनन्तर राजाने आदिपुरुष भगवात्त्‌ सड़षेणको भक्तिपूर्वक 
प्रणाम किया | राजाने स्तुति करना आरम्भ किया; परंतु ब्रेमावेशसे 
उनके कण्ठ रुक गये, बहुत देरतक स्तुति नहीं की जा सकी और 
वे पवित्नकीति भगवान्‌के चरणप्रान्तको प्रेमाश्रुओंकी बूँदोंसे सींचने 
लगे । कुछ देरके अनन्तर जब कुछ बोलनेकी शक्ति आयी, तब 
राजाने एकाग्रचित्तसे शास्नानुसार जगदुगुरु परभमेश्वरक्ी स्तुति की । 

स्तुतिसे अत्यन्त प्रसन्‍त होकर भगवान्‌ अनन्त विद्याधराधिपति राजा 
चित्नकेतुसे कहने लगे -- 

'हे राजन ! नारद और अजद्िराने मेरे सम्बन्धमें तुमको जिस 
विद्याका उपदेश दिया, उसीके प्रभावसे तुम मेरे दर्शन पाकर सम्पू्णे- 
रूपसे सिद्ध हो गये हो । में ही समस्त शभ्रृतप्राणी हूँ में ही उनका 
आत्मा और उत्पन्न करनेवाला हँ । देखो, शब्दब्रह्म और परखब्रह्म 
दोनों मेरे ही नित्य स्वरूप हैं ! लोकमें आत्मा सत्यरूपसे और आत्मा 
में लोक आरोपितरूपसे व्याप्त है और में दोनोंमें ही कारणरूपसे 
व्याप्त हूँ । ये दोनों मुझमें ही रचित हैं । जेसे सोया हुआ मनुष्य 
सपनेमें नाना प्रकारकी वस्तुओंको देखता और अपनेको विश्वके एक 
देशमें स्थित जागता हुआ मानता है, ऐसे ही प्रत्यक्ष जागना भी 
जीवकी उपाधिभूत बुद्धिकी हीं एक अवस्थाविशेष है और वह माया 
से ही आत्मामें कल्पित है । यह जानकर आत्माको उन अवस्थाओंका 
साक्षी और उनसे रहित समझो । सोया हुआ पुरुष सुषुप्ति-अवस्थामें 
जिसके द्वारा गाढ़ निद्राकों और अतीन्द्रिय सुखको जानता है, वह 
आत्मारुप ब्रह्म में ही हूँ । है राजन्‌ ! निद्रा और जागरण--इन 
दोनों अवस्थाओंका अनुसन्धान करनेसे जो पुरुष इन दोनोंमें ज्ञानके 
प्रकाशकरूपसे स्थित है और दोनोंसे अलग है, वही परमज्ञान है और 
वही ब्रह्म है । इस द्र॒ष्टारूपी ब्रह्मस्वरूपको भूलकर ही जीव आत्मासे 
अलग हो जाता हैं और इसीसे बार-बार जन्म-मरणरूप संसारकी 
प्राप्ति होती हैं । इस मनुष्य-शरीरमें ज्ञान और विज्ञानकी प्राप्ति 
होती है; जो इस मनुष्य-देहको पाकर भी आत्माकोी नहीं जानता, 
उसका किसी भी योतिमें कल्याण नहीं होता । विषयोमें प्रव॒ृत्तिसे ही 
क्लेण और उल्ठा फल होता है । विषयोंसे निवृत्त होनेमें कोई डर नहीं 

है, अतएव बुद्धिमान्‌ पुरुषको विषयोंसे निवृत्त होना चाहिये । जगतमें 
सत्नी-पुरुष सभी सुखकी प्राप्ति और दुःखोंके नाशके लिये नाना 
प्रकारके कर्म किया करते हैं, परंतु उन कमोसे न तो उनको सुख 
ही मिलता है और न दु:ख ही दूर होते हैं । इस प्रकार कर्मोमें लगे 
हुए अपनेको बुद्धिमान और विज्ञ समझकर अभिमान करनेवाले 
पुरुषोंको सुख न मिलकर दुःख ही मिला करता है । आत्माकी सूक्ष्म 
गति जाग्रत-स्वप्न-सुषुष्ति तीनों अवस्थाओंसे परे है, ऐसा समझकर 
विवेकके द्वारा इस लोक और परलोकके विषयोंसे चित्तको हटाना 
चाहिये और ज्ञान-विज्ञानके द्वारा सन्तुष्ट होकर मनुष्यको मेरी भक्ति 
करनी चाहिये । योगमार्गमें निपुण बुद्धिवाले मनुष्योंको यह बात 
भली-भाँति जान लेनी चाहिये कि एक ही परमात्मा सब स्थानोंमें 
सदा-सवंदा व्याप्त है । वही सब कुछ है । है राजन्‌ ! तुम यदि 
सावधान होकर श्रद्धापृवंक मेरे इस उपदेशको ग्रहण करोगे तो शीक्र 
ही ज्ञान-विज्ञानसे युक्त होकर तुम मेरे स्वरूपकी प्राप्तिकूप परम 
सिद्धिको पा जाओगे । जगदगुरु विश्वात्मा भगवान्‌ श्रीहरि इस 
प्रकार चित्रकेतुको आश्वासन देकर उनके देखते-ही-देखते वहाँसे 
अन्‍्तर्धान हो गये । 

अब राजा चित्रकेतु समदृष्टिको प्राप्त होकर इन्द्वरहित हो 
गये । वे कामना, स्प्रहा, ममता और अहंताका त्याग कर नित्य पर- 
मात्मामें संयुक्त हुए तपोबलसे चौदहों भुवनोंमें इच्छानुसार विचरण 
करने लगे । एक दिन उन्होंने तेजोमय विमानफ्र चढ़े हुए आकाश- 
मार्गसें गसन करते समय मुनियोंकी सभामें भवानी को भगवान्‌ शंकर 
जीकी गोदमें बंठे देखा । चित्रकेतुको यह व्यवहार विपरीत मालूम 

दिया । उन्होंने इसकी कुछ कटु आलोचना की । इसपर भगवान्‌ 
शंकर तो हँस दिये, परंतु भवानीजीसे नहीं रहा गया | उन्होंने यह 
सोचकर कि यह बहुत अविनीत हो उठा है, अतः भगवान्‌के चरणों 
में रहने लायक नहीं है, चित्रकेतुको शाप दे डाला कि 'तूृ जाकर 
असुर-योनिमें जन्म ग्रहण कर ।' 


श्रीसती जीके शापको सुनकर यद्यपि राजा चित्रकेतुको कुछ भी 
शोक नहीं हुआ, क्योंकि वे सर्वेत् सब समय भगवानूको देखते थे । 
इससे उन्होंने समझा कि असुर-योनिमें भी मेरे भगवान्‌ तो मुझसे 
अलग नहीं होंगे, फिर क्‍या चिन्ता है ; तथापि शिष्ट व्यवहारके 
अनुसार भवानीजीसे क्षमा माँगनेके लिये वे विमानसे उतरकर सतीके 
चरणोंपर गिरकर नम्रतापूर्वक उनसे बोले--'माताजी ! आपने कृपा 
करके जो शाप दिया, उसको मैं सादर स्वीकार करता हूँ। मैं इस 
बातको जानता हूँ कि देवगण जो कुछ मनुष्यके लिये कहते हैं, सो 
उनके कर्मानुसार ही कहते हैं । अज्ञानसे मोहित होकर प्राणी इस 
संसारचक्रमें घूमता हुआ सदा और सर्वत्र सुख-दुःख भोगता ही रहता 
है । इस गुणोंके प्रवाहरूप संसारमें शाप-वरदान, स्वर्गं-तरक और 
सुख-दुःख वस्तुत: कुछ भी नहीं हैं । हे देवि ! स्वयं बन्धनादिसे 
रहित एक परमेश्वर ही अपनी मायाके द्वारा सब प्राणियोंको रचते हैं 
और उनके सुख-दुःख और बन्ध-मोक्षकी व्यवस्था करते हैं । हे माता ' 
उन ईश्थरका न कोई प्रिय है, न अप्रिय; न अपना है, न पराया; न 
कोई जातिवाला है, न बन्ध्ु है; वे सर्वेत्र समान और असज्ञ हैं। 
उन भगवानको जब सुखमें प्रीति नहीं है तब क्रोध कहाँसे होगा ; 
तथापि उनकी मायासे जीव जिन पृण्य-पापछप कर्मोका करता है, वे 

हो उसके सुख-दुःख, हित-अहित, बन्ध-मोक्ष, जन्म-मृत्यु और संसा रके 
कारण होते हैं । हे देवि ! मैं शापसे छटनेके लिये आपको प्रसन्न 
नहीं कर रहा हँ। मेरे जो शब्द आपको बुरे लगे हैं, उनके लिये 
आप मुझ क्षमा कीजिये ! ' 


इस प्रकार कहकर शिव-सतीको प्रसन्‍न करके राजा चित्रकेतु 
सबके सामने ही विमानपर चढ़कर आकाश-मार्गसे चले गये । उनकी 
ऐसी स्थिति देखकर वहाँ बेठे हुए सभी लोगोंको बड़ा विस्मय हुआ । 
तदनन्तर श्री शिवजी ने भक्तोंकी प्रशंसा करते हुए सबके सामने सतीजी 
से कहा--है सुश्रोणि ! देखा तुमने अख्भू तकर्मा भगवान्‌ श्रीहरिके 
दासानुदास निःस्पृह महात्माओंका माहात्म्य ! भगवान्‌ नारायणके 
परायण हुए भक्तगण किसीसे कहीं भी नहीं डरते; वे नित्य, निर्भय 
हुए स्वर्ग, नरक और मोक्षमें समदृष्टि रहते हैं । हे देवि ! भगवान्‌की 
लीलासे ही जीवोंको देहकी प्राप्ति होकर उसमें सुख-दु:ख, जन्म-मरण 
और शाप-अनुग्रह हुआ करते हैं और उनमें, जैसे स्वप्नमें मनुष्यको 
सुख-दुःख होता हैं अथवा रस्सीमें जैसे सपंका भ्रम होता है, वैसे 
ही अज्ञानसे इंष्ट-अनिष्टका बोध होता है । भगवान्‌ वासुदेवमें भक्ति 
करनेवाले ज्ञान और वराग्यके बलसे सम्पन्न पुरुष किसी भी संसारिक 
पदार्थकों 'यह अच्छा है, ऐसा समझकर उसका आश्रय ग्रहण नहीं 
करते । में सनत्कुमार, नारद, मरीचि आदि ब्रह्माके पुत्र मह्षिगण 
तथा इब्धादि देवता भी जब परमेश्व रकी लीलाके रहस्यको उनकी कृपा 
बिना नहीं समझ पाते, तब जो लोग उनके अंशके भी अंश है, वे 
अपनेको अलग-अलग ईश्वर मानकर अभिमान करनेवाले उनके स्व- 
रुपको कंसे जान सकते हैं ? उन श्रीहरिके कोई भी प्रिय-अप्रिय या 

अपना-पराया नहीं है, तथापि वे सब प्राणियोंके आत्मा होनेके कारण 
सब प्राणियोंके प्रिय हैं । हे सती ! यह महाभाग चित्रकेतु उन्हीं 
भगवान्‌का प्यारा भक्त, भगवान्‌की रुचिके अनुसार चलनेवाला शान्त 
और सवत्न समदृष्टि है। मैं भी उन्हीं अच्युतका प्रिय हूं । इसी 
कारण मुझको उसपर क्रोध नहीं हुआ। अतएव इस प्रकारके शान्त, 
समदुष्टि, भगव:द्गक्त, महात्मा पुरुषोंक आचरण देखकर आश्चर्य नहीं 
मानना चाहिये ।' 

भगवान्‌ श्रीशिवजीके वचन सुनकर देवीका विस्मय दूर होकर 
उनका चित्त शान्त हुआ। उलठा शाप देनेमें समर्थ होनेपर भी 
भगवदद्भक्त चित्रकेतुने शान्तभावसे बिना किसी हर्ष-विषादके देवीके 
शापको सिर चढ़ा लिया । यही तो उनकी साधुता है । इसी शापके 
कारण चित्रकेतु अगले जन्ममें त्वष्टाकी दक्षिणाग्निम्म उत्पन्त होकर 
वृत्रके नाम से प्रसिद्ध हुए और निरन्तर प्रेमपूर्वक भगवान्‌में चित्त 
लगाये हुए अन्तमें भगवान्‌को प्राप्त हो गये । 

वोलो भक्त और उनके भगवान्‌की जय ! 

एक समय देवराज इन्द्रके अनम्र तथा उद्धत व्यवहा रसे देवगुरु 
बहस्पति नाराज हो गये । इन्द्रने पश्चात्ताप करके उनको तलाश भी 
किया, परंतु वह नहीं मिले । गुरुहीन देवताओं को दैत्योंने हरा दिया, 
तब ब्रह्माजीकी रायसे देवराज इद्ने त्वष्टाके पुत्र अमित तेजस्वी 
विश्वरूपको अपना ग्रुरु बनाया । विश्वरूप 'नाराथणकबच'” जानता 
था, उस कवचके प्रभावत्रे इद्ध बल्रवबान हो गया और देवताओंने पुनः 
देत्योंवर विजय प्र/प्त की । कुछ समय बाद इन्द्रको यह संदेह हुआ 
कि विश्वरूपको माता असुरवंशकी होनेके कारण वह गुप्तरूपसे 
असुरोंका यज्ञका ह॒विर्भाग पहुँचाता है ; इस प्रकारके संदेहसे इन्द्रके 
मनमें असुरोंका बअलवृद्धिका भय हुआ और क्रोधावेशमें उसने 

विश्वरूपको मार डाला | पुत्रकी मृत्युसे शोकाकुल त्वष्टाने बदला 
लेनेके लिये इन्द्रका शत्रु उत्पल्त करनेकी इच्छा की और यज्ञ करके 
विश्वरूपके शरीरमन्थनद्वार! अति उमग्ररूप वत्नको उत्पन्त किया | यह 
वृत्नासुर पूर्वजन्ममें भगवान्‌का परम भक्त राजा चित्रकेतुके नामसे 
प्रसिद्ध था। पार्वती के शापवश इसे यह असुर-शरीर प्राप्त हुआ था । 
परंतु इस देहमें भी पूर्वाभ्यासवश इसकी भगव-््गक्ति उत्तरात्तर 
घढ़ती रही । अस्तु । 
व॒त्नासुरने साठ हजार वर्ष तक कठिन तपस्या करके अमित शक्ति 
प्राप्त की और सबको जीतकर वह निर्भयरूपसे जगतमें अपार ऐश्वर्यका 
भोग करने लगा । यद्यपि वृत्त असर था, उसका शरीर भी आसूरी 
चिह्नोंवाला था, परंतु उसके हृदयमें भगवानकी ओर आकर्षण था, 
जगत्‌की नश्वरताकों वह खूब जानता था, भगवान्‌के प्रति उसके मनमें 
भक्ति थी। इन्द्रक साथ शत्रुता करनेके लिये ही वह उत्पन्त हुआ था, 
इसलिये बाहरी दिखावेमं वह अवश्य ही महान्‌ इन्द्रशत्रु था, सारे 
देवता उसके नामते काँपते थे; परन्तु मनमें उसका किसीसे भी बेर 
नहीं था; वह सबमें अपने भगवान्‌को देखकर अपने स्वाँगके अनुसार 
घोर कर्म करता हुआ जगत्‌में विचरता था । एक बार वह भगवदि- 
 जछासे देवताओंसे हार गया, तब असुरगुरु शुक्राचार्य उसके पास आये । 
शुक्राचार्यने आकर देखा कि वृत्रके चेहरेपर उदासीका कोई चिह्न नहीं 
है, वह ज॑सा राज्य करनेके समय प्रफूल्लित था बैसा ही राज्यसे भ्रष्ट 
होनेपर भी हैं । तब शुक्राचायंने उससे पुछा--- 
हे वृत्र ! तुम हार गये हो, राज्यसे च्युत हो; क्या इससे तुम्हें 
कोई दुःख नही होता ? बृत्नने कहा--भगवन्‌ ! मैं सत्य और तपके 

प्रभावसे जीवोंके आने-जाने और सुख-दुःखके रहस्यको जान गया हूं, 
इससे मुझको किसी भी अवस्थामें हर्ष या शोक नहीं होता । जीव 
अपने-अपने कर्मवश काल-भगवानकी प्रेरणासे नरक या स्वगेमें जा 
कर नियत समयतक पाप या पुण्यका फल भोगकर फिर बचे हुए 
पाप-पुण्यके कारण मनुष्य, पशु या पक्षीयोनिमें जन्म ग्रहण करते हैं 
तथा मरकर पुनः नरक या स्वर्गमें जाते हैं । इस प्रकार उनका आवा- 
गमन हुआ करता है। मैंने भगवत्कृपासे अदृष्ट परमात्माको देख 
लिया है, इसलिये मुझको जीवोंके आने-जानेमें और भोगोंकी प्राप्ति- 
अप्राप्तिमें कोई विकार नहीं होता । आप जानते हैं, मेने पहले 
विजयकी इच्छासे दीर्घकालतक बड़ा तप किया था और तपोबलके 
प्रभावसे त्रेलोक्यविजयी होकर परम ऐश्वर्यवान्‌ बन गया था । अब 
मेने अपने कमंसे ही उस ऐश्वर्यंका नाश कर दिया है, अतएव मझे 
उस गये हुए ऐश्बर्यके लिये कोई शोक नहीं है। पहले जिस समय 
युद्धकी इच्छासे इन्द्र मेरे सामने आया था, उस समय मेने अपने 
स्वामी भगवान्‌ श्रीहरिनारायणके दर्शन किये थे; बे श्रीहरि ही 
बैकुण्ठ, पुरुष, अनन्त, शुक्ल, विष्णु, सनातन, मज्जुकेश हरिश्मश्र्‌ 

गैर समस्त भूतोंके पितामहके नामसे प्रसिद्ध हैं, में समझता हँ, जिस 
तपसे मझे श्रीभगवान्‌के दर्शन हुए थे, उस तपका कुछ अंश अभी 
मेरे अन्दर वर्तमान है, इसीसे मे अन्य किसी विषयकी इच्छा न 
करके आपसे यह जानना चाहता हूँ कि किस कमंसे और किस 
ज्ञानसे परब्रह्मन भगवान्‌ की प्राप्ति हो सकती है । है गुरो ! आप 
कृपा कर मुझे इस प्रश्वका उत्तर दीजिये । व॒त्रके इन असुरभावोंको 
नष्ट करनेवाले परमार्थप्रद वचन्तोंको सुनकर तथा उसे सूष्टि- 

स्थिति-संहारके एकमात्र आश्रय श्री भगवान्‌के प्रति दृढ़ भक्ति 
परायण जानकर शुक्राचार्य बोले--- 
नमस्तस्में भगवते देवाय प्रभविष्णवे । 
यस्य पृथ्बीतल॑ तात साकाशं बाहुगोचर: ॥॥ 
मृर्धा यस्य त्वनन्तल चर स्थान दानवसत्तम । 
तस्याहं ते प्रवक्ष्याम्ति विष्णो्माहात्म्यमुत्तमम्‌ ॥। 
(महा० शान्ति० २८० । १-२ ) 
हे दानवश्रेष्ठ ! हे तात ! यह भ्रूमण्डल जिनका अधोभाग है, 
आकाशसहित ऊपर लोक जिनकी भुजाओंका मध्यभाग है और मोक्ष 
धाम जिनका मस्तकरूप है, उन भगवान्‌ नारायणको मे नमस्कार 
करके तुझे उन श्रीविष्णुका श्रेष्ठ माहात्म्य सुनाता हूँ ॥ 
वृत्नासुर और शुक्राचार्य में इस प्रकार बातचीत हो ही रही थी 
कि धर्मात्मा महामुनि सनत्कुमार उनका संदेह नाश करनेके लिये वहाँ 
पधारे । असुरराज वृत्र तथा मुनिवर शुक्राचायं ने उनकी यथोचित पूजा 
की । वह उत्तम सिंहासनपर विराजित हुए । तदनन्‍्तर शुक्राचायंके 
अनुरोध करनेपर सनत्कुमार भगवान्‌ विष्णुका माहात्म्य कहन लगे-. 
है देत्येन्द्र ! में तुमसे भगवान्‌का माहात्म्य कहता हूँ, ध्यान देकर 
सुनो । यह समस्त विश्व भगवान्‌ विष्णुमें स्थित हैं । वह परमपुरुष 
भगवान्‌ ही कालके द्वारा चराचर भूत-प्राणियोंको रचते और उनका 
संहार करते हैं । ये समस्त भूत उन्हींसे उत्पन्त होकर उन्हींमें लय हो 
जाते हैं । शास्रज्ञान, बाह्य तप और यज्ञद्वारा उनकी प्राप्ति नहीं हो 
सकती । केवल इन्द्रियसंयमसे अर्थात मनसहित समस्त इन्द्रियोंको 
विषयोंसे हटाकर उनमें लगानेसे वह मिलते हैं । जो दृढ़तर अध्यवसाय- 





१३४७ प्रात्चीत भक्त 


के साथ निष्काम भावसे भगवदर्थ कर्म रूपी यज्ञ और शम-दमादि साधनों 
द्वारा चित्तकी शुद्धि करते हैं, वही परलोकमें मोक्षको प्राप्त होते हैं। 
जैसे सुनार चाँदी, सोने आदि धातुको बार-बार अग्निर्मे तपा-तपाकर 
णुद्ध करते हैं, उसी प्रकार जीव भी बार-बार जन्म लेकर प्रयत्न करता 
हुआ शुद्ध होता है | हाँ, महान्‌ प्रयत्त करनेवाला साधक पुरुष एक 
ही जन्ममें शुद्ध हो जाता है। शरीरका मेल उतारनेके समान यत्न- 
पुनंक अत:करणका मल भी दूर करना चाहिये । जैसे सरसोंके तेलमें 
थोड़े-से पुष्पोंकी सुगन्धि देनेस ही तेलकी गन्ध नहीं मिट्ती, उसी 
प्रकार थोड़े-से प्रयत्नसे दोष दूर नहीं होते, परंतु जंसे बार-बार बहुतसे 
पुष्पोंकी सुगन्धि देनेस तेलकी गन्ध नष्ट हो जाती है, इसी प्रकार 
बुद्धिसि विषयासक्तिके दोष भी बार-बार महान्‌ प्रयत्न करनेस और 
सत्यके रावनसे ही नष्ट होते हैं । 

.... हें दानवराज ! अज, अविन्ताशी भगवान्‌ नारायण ही इस चरा 
चर विश्वकी सुष्टि करत हैं, वही समस्त भूताम देहरूपस और जीव- 
रूपसे विराजित हो रहे हैं । वही मनसहित ग्थारह इन्द्रियोंके रूपमें 
होकर जगत्‌॒का उपभोग करते हैं। उन जगदुरूप परमात्माका चरण 
यह परथ्वी है, स्वर्ग मस्तक है, दिशाएं चार भुजा हैं, आकाश कान हैं, 
सूर्य नेत्न हैं, चन्द्रमा मन है, ज्ञान बुद्धि है, जल जिह्ना है तथा आकाशमें 
रहनेवाले ग्रह उनकी भुकुटिका मध्यभाग है । सत्त्व, रज और तम-- 
ये तीनों गुण भी वही नारायण हैं। वह सब आश्रम, कम और 
संन्‍्यासके फलस्वरूप हैं । वेदके छन्द उनके रोम हैं, प्रणव उनकी 
वाणी है | वह सभी आश्रगोंके आश्रय हैं, उनका मुख सब ओर है ! 
वही ब्रह्म हैं, वही परम धर्म हैं, वही तप हैं, बही सत्‌-असत्‌ हैं, वही 





वानवराज व॒त्तासुर १३४५ 


मन्त्र, शास्त्र, यज्ञपात्र तथा सोलह ऋत्विकयुक्त सर्वयज्ञ-रूप हैं । 
वही ब्रह्मा, विष्णु, अश्विनीकुमार, पुरन्दर, मित्र, वरुण, यम और 
कुबेर हैं । ऋत्विकगण उन्हें इन्द्र, वेश्वानर आदि भिन्‍्त-भिनन्‍न रूपोंसे 
देखते हुए भी यह जानते हैं कि वह सनातन परत्मात्मा एक ही हैं । 
यह समस्त जगत उन एक अद्वितीय भगवान्‌ नारायणके ही वशमें 
है । वेद उन्हींको विविध भूतोंका एकमात्न कारण बतलाते हैं । जब 
मनुष्य दिव्य ज्ञानदुष्टिसि सबको एक नारायणमय देखते हैं, तभी 
ब्रह्मका स्वरूप प्रकट होता है अर्थात्‌ बे ब्रह्मको प्राप्त होते हैं। 

जीव जन्म लेकर अपने-अपने कर्मोके अनुसार निर्दिष्ट लोकमें 
रहते हैं और अन्तमें प्रलयकालमें प्रक्ृतिके साथ ब्रह्ममें प्रवेश कर जाते 
हैं । ब्रह्म वित्‌ महात्मा पाँचों इन्द्रियोंका संयम करके सुख-दुःखमें सम 
रहते हैं । उनके अंदर ब्रह्मविद्या और वेदविद्या रहती हैं । जो पुरुष 
निर्मल मनसे परम पवित्ञ गतिको जानना चाहता है, वह ब्रह्मका 
साक्षात्कार कर नितान्‍्त दुलंभ मोक्षस्वरूप सनातन अविनाशी पर- 
ब्रह्मकों प्राप्त होता है।' 

सनत्कुमारके इन वचनोंकों सुनकर वृत्रासु रको बहुत ही आनन्‍्द 
हुआ । वह अब परन दृढ़ निश्चयके साथ सबमें, सब ओर; स्वथा 
भगवान्‌का अनुभव करने लगा । उसकी धार्मिकता, उसका ज्ञान 
और उसकी भगव:द्गक्ति ऐसी पवित्न और महान्‌ हो गयी कि किसीके 
साथ उसकी तुलना नहीं हो सकती । वह राज्यहीन होकर भी 
आसक्ति छोड़कर निर्भयतापूर्वक शत्रुओंमें रहने लगा। इन्द्रने 
देवताओं-सहित उसके वधका बहुत प्रयत्न किया, परंतु वह सफल 
नहीं हुआ। तब सब देवताओंने मिलकर भगवान्‌की ज्ञानमयी स्तुति 

की और उनसे शीघ्र ही व॒त्नायुरक्नो बंध करनेका वरदान मांगा । 
भगवानने उनकी स्तुतिसे प्रसन्‍त होकर मार्मिक शब्दोंमें उनसे कहा-- 
कि दुराषं मयि प्रीते तथापि विबुधषभा: । 
मय्येकान्तमतिर्नान्‍्यन्मत्तो वाउछति तत्त्ववित्‌ ॥। 
न बेद कृपणः श्रेय आत्मनो गुणवस्तुद्‌क्‌ । 
तस्य तानिच्छतो यच्छेद्‌ यदि सोड5पि तथाबिध: ॥। 
स्वयं निःश्रेयसं विद्वान्‌ न वक्‍त्यज्ञाय कर्म हि। 
न राति रोगिणो5पथ्यं वा5छतो हि भिषक्तम: ॥॥ 


( श्रीमदूभा० ६ । ६ | ४८ 





५० ) 


'हे देवताओं ! मेरे प्रसन्‍तन होनेपर क्‍या नहीं मिल सकता, 
तथापि जिसकी बुद्धि मुझमें अनन्यरूपसे लग जाती है, वह मेरे तत्त्व 
को जाननेवाला प्रुरुष मुझको छोड़कर और किसी भी बवस्तुको नहीं 
चाहता । परंतु विषयोंकों ही यथार्थ तत्व समझनेवाला कृपण पुरुष 
अपने कल्याणको नहीं जानता, इसलिये वह अकल्याणकारी विषय ही 
माँगता है, उस बिषयोंकी इच्छा करनेवाले मनुष्यको यदि कोई विषय 
दे तो वह भी एक प्रकारसे वसा ही अज्ञानी होता है । जैसे सदबेद्य 
रोगीके चाहनेपर भी उसे कुपथ्य नहीं देता, उसी प्रकार कल्याणको 
जाननेवाला विद्वानू भी भज्ञानी प्रुछषको बन्धनमय भोग प्रदाल करने- 
वाले कर्मका उपदेश नहीं करता ।' 


भगवानने इन शब्दोंमें जो कुछ कहां उससे यही आशय लेना 
चाहिये कि 'तुमलोगोंने स्तुति तो बहुत विद्वत्तापूर्ण की, परंतु ऐसी 
स्तुति करके भी अन्तमें मुझसे माँगी सांसारिक विजय और भोगराशि 





दानवराज वृत्रासुर १३७ 


ही । बड़े ही दुःखकी बात है कि तुमने मूर्खोकी भाँति अपने यथार्थ 
कल्याणकी ओर ध्यान नहीं दिया, मुझको पाकर भी मुझसे दुलेभ 
भक्ति न माँगकर विषयभोगोंकी ही इच्छा करते हो । अब भी मैं तुम्हें 
सचेत करता हूँ । यदि तुम मेरे तत्त्वको जानते हो तो अबोध शिशुको 
भांति मुझपर ही निर्भर हो जाओ; फिर जंसे स्नेहमयी माता माँगने 
पर भी बच्चेको जहर न देकर उसे कल्याणकारी वस्तु ही देती है, 
वैसे ही मैं भी तुम्हें भोगोंसे हटाकर अपनी ओर खींच लूंगा | तुम 
मुझे सद्वेद्य समझकर अपने-आपको मुझे समपंण कर दो; किस 
ओऔपधसे तुम्हारा रोग मिटेगा, यह में जानता हूँ और स्वयं तुम्हें वही 
देगा । वजत्बासरकों मारने, न मारनेकी चिन्ता छोड़ दो; निर्वर हो 
जाओ । देखो, वह व॒त्र असुर होकर भी कसा मेरी क्ृपापर निर्भर 
कर कर रहा है, वह इस समय हारा हुआ है, तथापि मुझसे कुछ भी 
नहीं चाहता । तुम भी बसा ही कर सकते हो । 

देवता भगवानके वचन सुनकर चुप रहे--भगवान्‌ने समझ 
लिया ये देवता विषयोंके ही अभिलाषी हैं । इन्हें अपने श्रेयकी अभी 
इच्छा नहीं है, उधर भक्त व॒त्नासरकों भी असुरदेहसे छुड़ाकर शीघ्र 
परम धाममें ले जाना है, अतएव उसके देहत्यागका साधन कर देनेमें 
ही दोनों पक्षको सुभीता है। यह सोचकर भक्तवाच्छाकल्पतरु भग- 
वान्‌ ने कहा--“अच्छा, तुम यही चाहते हो तो यही सही, हे इन्द्र : 
तुम्हारा कल्याण हो । अब तुममहान्‌ तपस्वी दधीचि ऋषिके पास 
जाओ और विद्या, त्रत तथा तपके द्वारा हृढ़ हुए उन्तके शरीरको 
उनसे माँग लो । हे इन्द्र ! वह 'अश्वशिरस' नामसे प्रसिद्ध ब्रह्मविद्या 
को जान॑ते हैं, जिसका उन्होंने अंश्विनीकुमारोंको उपदेश दिया था 

औरं जिससे अश्विनीकुमार जीबवन्मुक्त हुए थे । *इसके सिवा वह 
दधीचि ऋषि मेरे स्वरूपभूत अभेद्य नारायणकबचको भी जानते हैं; 
उन्‍्हींसे यह कवच विश्वरूपके पिता त्वष्टाको मिला था, त्वष्टाने 
विश्वरूपको दिया था और विश्वरूपसे उसको पाकर तुमने दानवों 
पर विजय प्राप्त की थी। इस प्रकारकी विद्याओं से दृढ़ उनके 
शरीरको तुम माँग लो, वह धर्मात्मा तुम्हारे माँगनेपर उसे देंगे 
और फिर उनकी अस्थियोंसे विश्वकर्माके द्वारा! वज्र नामक शस्त्र 
बनवा लो । उस वज्से ही व॒त्नासुरका वध होगा ।' 

इन्द्रने दधी चिके पास आकर सब बातें कह सुनायीं । दधीचितने 
शरीर त्याग दिया । तब उनकी अस्थियोंसे वज्त्र बना और उसे लेकर 


*ऐक समय दधीचि ऋषिके पास अश्विनीकुमार ज्ञानका उपदेश लेने 
गये । उस समय ऋषि नित्यकर्म कर रहें थे, अतएव उन्होंने किसी दूसरे समय 
आनेको कहा । अश्विनीकुमारोंके चले जानेपर इन्द्रने ऋषिके पास जाकर कहा 
कि अश्विनीकुमार वंद्य हैं, उन्हें आप ब्रह्मविद्याका उपदेश न कीजियेगा । आप 
यदि करेंगे तो में आपका सिर उत्तार लूंगा | इन्द्र चला गया । फिर अश्चिनी- 
कुमार आये । तब ऋषिने इन्द्रकी बात उन्हें सुनायी । अश्विनीकुमारोंने कहा, 
'आप चिन्ता न करें| हम पहले ही आपका यह मस्तक उत्तारकर इसकी जगह 
आपके धड़पर अश्व (घोड़े) का सिर लगा देते हैं । उसी सिरसे आप हमें उपदेश 
कीजिये । इसके बाद जब इन्द्र आकर आपका वह सिर काट डालेंगे, तब हम 
आपके असली सिरको घड़से जोड़कर आपको जीवित कर देंगे । यह सुनकर 
सत्यसे डरनेवाले ऋषिने ऐसा ही किया । त्तभीसे अश्वके सिरसे ब्रह्म विद्याफ 
उपदेश होनेके कारण उस ब्रह्मविद्याका नाम भी “अश्वशिरस' पड गया। यहाँ 
श्रीभगवान्‌ इन्द्रको उस घटनाकी याद दिलाकर कहते हैं कि तुमने जिनका सिर 


उतार लिया था, ब्रे रादवहीत ऋषि तुम्हारे माँगनेपर तुम्हें अपना शरीर 
दे देंगे । 

इन्द्रने देवताओंकी विशाल सेनासहित अपने शत्रु वृत्रासरपर चढ़ाई 
कर दी । जुझाऊ बाजे बजने लगे और भयंकर गर्जना होने लगी । 
विशाल देवसेनासहित इन्द्रको अपने सामने देखकर भी वृत्रासुरकी 
मानसिक स्थितिमें कोई अन्तर नहीं पड़ा । भीष्मपिता मह युधिष्ठिरसे 
कहते हैं - 
अथ बुन्नस्य कौरव्य दृष्ट्वा शक्रमवस्थितम्‌ । 
सन्‌ सम्ध्रमो न भी: काचिदास्था वा समजायत ॥। 
( महा० शान्ति० २८०५१। १२ ) 
हे युधिष्ठिर ! इन्द्रकों अपने सामने देखकर वृत्तासुरको न 
सम्प्रम हुआ, न भय लगा और न उसने युद्धके लिये कोई यत्न हे 
किया । वह निर्भय, निश्चल वीर हँसता हुआ इन्द्रसे लड़ने लगा । 
इन्द्र घबरा गये। तव वसिष्ठने आकर इन्द्रको उत्साह दिलाया । 
भगवान्‌ विष्णुने इन्द्रके शरीरमें प्रवेश किया और भगवान्‌ शंकरके 
तेज:स्वरूप ज्वरने बृत्नासुरके अन्दर प्रवेश करके उसे शिथिल कर 
द्विया । इतनेपर भी भगवान्‌ में अटल विश्वास रखनेवाल वृत्नासुरका 
बल इन्द्रसे बढ़कर ही रहा । उसने इन्द्रके वाहन ऐरावतपर एक ऐसी 
गंदा मारी कि वह चक्कर खाकर खनकी उल्टी करता हुआ अट्ठाईस 
हाथ पीछे हट गया । तब हसकर वृत्नासुर कहने लगा-'इन्द्र ! तुम 
घबराओ नहीं, अपने इस अमोघ वज्ञ॒का मुझपर प्रहार करो, तुम्हारा 
यह वज्ञ कभी खाली नहीं जायगा । और में भगवान्‌को इस शरी रकी 
बलि देकर कर्म-बन्धनसे मुक्त होकर भगवानके परमपदको प्राप्त 
करूँगा । हे इन्द्र ! तुम्हारा यह वज्र श्रीहरिके तेज और महान्‌ तपस्वी 
दधीचि ऋषिके तपसे तीक्ष्ण हो रहा है, अतए॒व इस बजसे अपनी 

बिजय होनेमें तुम संदेह न करो। क्योंकि जिधर श्रीहरि होते 
हैं उधर ही विजय, श्री और समस्त गुण होते हैं--'यतों हरिविजय: 
श्रीगुणास्तत: । पर यह याद रक्‍्खो कि भगवान्‌का सच्चा क्ृपापात्र 
तो मैं ही हूँ । तुमको तो मुझे जीत लेनेपर सिर्फ भौतिक सुख और 
अनित्य राजसिहासन ही मिलेगा, परंतु में तो अपने स्वामी भगवानके 
आदेशानुसार उनके पवित्न चरणकमलोंमें मनको स्थित करके तुम्हारे 
* इस वज्जसे विषय-भोगरूपी पाशके कट जानेपर' शरीरको त्यागकर 
मुनिजनदुलंभ परमधामको प्राप्त करूँगा । हे इन्द्र | जिन भक्तोंने 
अपनी बुद्धि केवल प्रियतम भ्रगवानमें ही लगा दी है, उन अपने 
परायण भक्तोंकों भगवान्‌ स्वगं, परथ्वीलोक और पातालकी सम्पत्तियाँ 
कभी नहीं देते; क्‍योंकि ये सम्पत्तियाँ राग-द्वेष, उद्देग-आवेग, आधि- 
व्याधि, मद-अभिमान, व्यसन-विवाद और परिश्रम-क्लेश आदि दोषों- 
से भरी होती हैं ।| भला, माता कभी अपने ऊपर निर्भर करनेवाले 
शिशुको अपने हाथसे जहर दे सकती है ? इसी प्रकार भेरे प्रभ 
श्रीनारायण भी अपने भक्तको विषय- सम्पत्तिरूप विष न देकर उसके 
धर्म, अर्थ और कामसम्बन्धी प्रयत्नका ही नाश कर देते हैं। जब 
भगवान्‌ ऐसा कर दे, तभी भगवान्‌की मुझपर क्रपा हुई ऐसा अनुमान 
करना चाहिये । मुझपर भगवान्‌की यह कृपा हुई है, इसीसे तुम वज्त्र 
हाथमें लिये हुए मुझे मारनेके लिये मेरे सामने खड़े हो | परंतु तुम 
तो अभी धर्म, अथं और कामके ही प्रयत्नमें लगे हो, इससे तुम इस 
क्पाके पात्न नहीं हो । इसीसे तुमको स्वर्गादि सम्पत्तियाँ ही प्राप्त 
होंगी । भगवान्‌के इस क्पा-प्रसादका रहस्य उमके;[अकिचन भक्त ही 
जानते हैं, दूसरे नहीं जानते । इतना कहकर आप्तेकराम शरणागत 

अनन्य भक्त असुरराज वृत्रासुर अपने स्वामी भक्तवत्सल भगवान्‌से 
कहने लगा-- 


अहं हरे तंव पारदेकसुल- 
दासानुदासो भवितास्मि भूयः । 
सनः स्मरेतासुपतेगु णास्ते 


गृणीत वाक्‌ कर्म करोतू कायः ॥। 
न॒ नाकपृष्ठ न चर पारसेष्ठय 

से सार्वभौम॑ न रसाधिपत्यम्‌ । 
| योगसिद्धी रपुनभंव व 

समझज त्वा बिरहय्य.. काइशक्षे ॥ 
अजातपक्षा द्व मातरं खगाः 

स्तन्‍्यं यथा. वत्सतराः क्षुधार्ता:। 
पियं पियेव व्युषितं विषण्णा 

मनोंषरविन्दाक्ष. विवक्षते त्वाम्‌ 0७ 


ससोत्तमश्लोकजनेषु सख्यं 
संसारचक् अ्रमतः स्वकसेभिः । 
त्वन्मयया 5स्त्मात्मज दा रगेहे- 


प्वांसकतचित्तत्य न नाथ भृयात्‌ ॥। 
(श्रीमद्भा० ६ । ११। २४-२७) 
'हे हरे ! में: मरकर भी फिर तुम्हारे चरण ही जिनका आश्रय 
हैं, उन तुम्हारे दासोंका भी दास बनूँ । हे प्राणनाथ ! मेरा मन तुम्हारे 
गुणोंका स्मरण करता रहे, मेरी वाणी तुम्हारे गुण-कीतं नमें लगी रहे, 
मेरा शरीर तुम्हारी सेवा करता रहे । हे सर्वसोभाग्यनिधे ! में तुमको 
छोड़कर स्वर, ब्रह्माका पद, सा्वभौमः राज्य, पातालका आधिपत्य, 

योगसिद्धि -- अधिक क्या, पुनर्जन्मका नाशक सायुज्य मोक्ष भी नहीं 
चाहता । जिनके पाँख नहीं जमे हैं, वे पक्षियोंके बच्चे जेसे क्षुधासे 
अथवा दूसरे पक्षियोंसे पीड़ित होनेपर माताके आनेकी व्याकुलतासे 
बाट देखते हैं, जेसे रस्सीसे बँधे हुए भूखे छोटे-छोटे बछड़े गौका थन 
चूंगनेके लिये उतावले रहते हैं और जैसे पतिब्रता स्त्री दूर देशमें 
गये हुए पतिको देखनेके लिये व्यग्र रहती है, हे कमललोचन ! वैसे 
ही मेरा मन तुम्हारे दर्शनके लिये व्याकुल है । मैं अपने कर्मोके द्वारा 
संसार-चक्रमें भ्रमण कर रहा हूँ, तुम पुण्यकीति हो, तुम्हारे भक्तोंके 
साथ मेरी मैत्नी हो | तुम्हारी मायाके वश होकर मेरा यह चित्त पुत्र 
सस्‍त्नी, शरीर और घर आदियमें आसक्त हो रहा है । है नाथ ! अब ऐसा 
करो कि जिससे यह चित्त तुम्हारे सिवा और किसीमें आसक्त न हो ।' 

अहा ! कीसी तिष्काम कामना है । न मोक्षकी इच्छा है; न 
संसारचक़ में घूमते रहनेकी चिन्ता है। बस है तो यही कमना है 
कि आत्मा, मन, वाणी, शरीर सदा केवल तुम्हारी सेवामें लगे रहें ! 
इससे बढ़कर भक्तकी ओर क्या चाह हो सकती है ? 

प्रार्थना करतै-ही-क रते वृत्नासुर पुलकित होकर कुछ कालके 
लिये ध्यातमग्त ही गया। व्रिभुवनसुन्दर भगवान्‌की छवि उसके सामने 
प्रगट हो गयी और वह मन-ही-मन उन्हें नमस्कार कर शीघ्र ही 
अपने समीप खींच लेनेकी प्रार्थना करने लगा । इन्द्र वृत्नासुरंकी दशा 
देखकर चकित रह गया । 

गोस्वामी तुलसीदासजीने भी शायद इसी भावनासे कहा है- 

चहाँ न सूगति सुमति संपति कछु रिधि सिधि बिपुल बड़ाई 
हेतु रहित अनुराग रामपद बढ़ो अनुदिम अधिकाई ॥ 

कुटिल करम ले जाहि मोहि जहँ जहँ अपनी बरिआई । 

तहँ तहँ जनि छिन छोह छाड़िए कमठ अंडकी नाई 

अस्तु; वृत्नासर भयानक त्रिशुल उठाकर इन्द्रको तरफ दोड़ा । 
इन्द्रने त्विशुलसहित उसकी भुजाको काट डाला। इसपर वृत्रासुरने 
बड़े जोरसे अपना परिघ इन्द्रकी ठोडीपर मारा, परिघ लगते ही इन्द्र 
के हाथसे वज्ञ नीचे गिर पड़ा । इन्द्र लज्जित हो गया। वृत्रासुरने 
हँसकर कहा--हे इन्द्र !' यह समय खेद या लज्जा करनेका नहीं है । 
वया हुआ जो वच्ब्र गिर पड़ा ? उसे उठाकर तुम मुझपर प्रह्मार करो ! 
सृष्टि-स्थिति-संहार करनेवाले एक सर्वज्ञ सर्वशक्तिमान्‌ प्रभु ही हैं, 
उनके अधीन पुरुषोंकी स्वेच्छासे सभी जगह विजय नहीं होती । सब 
लोग जालमें फँसे हुए पक्षिणोके सदुश विवश होकर जिन परमात्मा 
के अधीन हुए अपनी-अपनी चेप्टा कर रहे हैं, वह सबके संचालक 
कॉल भगवान्‌ ही जय-पराजयके एकमात्र कारण हैं । ओज, साहस, 
शक्ति, प्राण, अम्नृत और म्र॒त्युके रूपमें स्थित भगवान काल ही सबके 
कारण हैं । लोग मोहबवश ही जड़ शरीरको कारण सभझ्मते हे 
इन्द्र ! कठपुतली और कलके बने हुए हरिणकी भांति सब जीव 
भगवान्‌के वशमें हैं । उस इंश्वरके अनुग्रहके बिना पुरुष, प्रकृति 
महत्तत््व, अहकार, पत्च सूक्ष्म महाभूत; इन्द्रियाँ और मन-ये सब 
भी विश्वकी सुष्टि करनेम॑ असमर्थ हैं । जो लोग इस रहस्यको नहीं 
जानते, वही पराधीन शरीरको स्वाधीन मानते हैं । हे इद्ध ! वस्तुत 
भगवान ही प्राणियोंके द्वारा प्राणियोंको उपजाते हैं ओर प्राणियोंके 
द्वारा प्राणियोंका विनाश करते हैं । है इन्द्र ! जेसे इच्छा न होनेपर 
भी कालकी प्रेरणासे अकी ति, ऐश्वयेंकी हानि और दरिद्रता प्राप्त 

होती है, ऐसे ही भाग्यवश आयु, श्री, कीति और ऐश्वर्य प्राप्त होता 
है । जब सब कुछ ईश्वरके अधीन है तब की ति-अकी ति, जय-पराजय 
सुख-दुःख और जीवन-मरणके लिये हषं-विधाद न रखकर इन्द्वमात्रमें 
समदृष्टि रहना चाहिये । सुख-दुःखादि सब गुणोंके कार्य हैं और सत्व, 
रज, तम--ये तीनों गुण प्रकृतिके हैं, आत्मा के नहीं, अतएवं जो इन 
तीनों गुणोंका अपनेको साक्षी समझता है, वह शोक-हर्षादिमें कभी 
लिप्त नहीं होता । 

व॒त्नासु रके निष्कपट दिव्य भाषणको सुनकर इन्द्र उसको प्रशंसा 
करते हुए हँसकर कहने लगे--है दानवेन्द्र ! अहो ! तुम्हारी इस 
प्रका रकी बुद्धि देखकर यह जान पड़ता है कि तुम सिद्धावस्थाको प्राप्त 
हो गये हो । तुम सबके अन्दर एक ही आत्माको देखते हो, सबके 
सुहृद्‌ हो और जगदीश्वरके परम भक्त हो । तुम आसुरी भावको 
त्याग कर महापुरुषत्वको प्राप्त हो गये, इससे जान पड़ता है कि 
भगवान्‌ विष्णुकी सबको मोहित करनेवाली मायासे तुम पार हो चुके 
हो । अहो ! यह बड़े ही आश्चरयंकी बात है कि तुमने स्वभावसे ही 
रजोगुणी होकर भी बुद्धिको इस प्रकार दुढ़ता के साथ शुद्ध सत्त्वमय 
भगवान्‌ वासुदेवमें लगा रक्‍्खा है । इसलिये स्वर्गादि सुखोंमें तुम्हारा 
अनासक्त होना उचित ही है । क्योंकि जो पुरुष मुक्तिके अधीश्रर 
भगवान श्रीहरिका भक्त है, वह सदा ही आननन्‍्दपूर्ण अमृतके सागरमें 
विहार करता है, वह गढ़ंयामें भरे हुए थोड़े गँदले जलके समान स्व- 
गादि भोगोंमें क्यों आसक्त होगा ? ' 

इस प्रकार बाद शीघ्र युद्ध समाप्त होनेकी इच्छासे दोनों 
भीषण युद्ध करने लगे । वृत्रासुर यों ही विशालकाय था, अब वह 

मूह फंलाकर, जेसे बड़ा भारी अजगर महाकाय हाथीको निगल जाता 
है, उसी प्रकार ऐरावतसहित इन्द्रको निगल गया । परंतु निगले जाने- 
पर भी अभेद्य नारायण-कवचके द्वारा सुरक्षित होनेके कारण वृत्रासु रके 
पेटमें इन्द्रकी मृत्यु नहीं हुई और वह अपने तीक्षणधार वज्रसे उसके 
पेटको चीरकर बाहर निकल आये तथा उसके पर्वत-जंसे विशाल द 
मस्तकको काटकर धड़से अलग कर दिया । सब लोगोंके देखते-देखते 
ही व॒त्रके शरीरसे एक दिव्य ज्योति निकली और वह भगवानूके 
स्वरूपमें जाकर लीन हो गयी । वज्जसे विदीर्ण किये जानेके समय 
उस महायोगी महासूुर वत्रका चित्र भगवान्‌में अनन्यभावसे लगा था, 
इससे वह अपार तेजवाले विष्णुभगवान्‌के परमधामकों चला गया-- 
दारितश्रव सा व्त्रण महायोगी महासुरः। 
जगाम परम स्थान विष्णोरमसिततेजस: ॥। 
(महाभारत, शान्ति पर्वे २०६३। ६०) 


बोलो भक्त और उनके भगवान्‌की जय ! 


,र०्भाणप०खच 


निर्लोभी भक्त तुलाधार शुद्र 


प्राचीन कालकी बात है, किसी गाँवमें तुलाधार नामक एक 
ग॒द्र रहते थे | ये बड़े ही सत्यवादी, निर्लॉभी, वेराग्य-सम्पन्तन और 
भगवान्‌के अनन्य भवत थे, घरमें साध्वी स्त्री थी । संसारसे वेराग्य 
होनेके कारण ये कोई भी काम नहीं करते थे । शिलोच्छ-वत्तिसे 
अपना निर्वाह करते थे | खानेको इन्हें भरपेट अन्न तथा पहननेकों 
परे वस्त्न नहीं मिलते थे, तथापि इनके मनमें कोई क्षोभ नहीं होता 
था । अवश्य ही इनकी स्त्नीको दरिद्रता के कारण कुछ दुःख रहा 
करता था; परंतु वह पतिब्रत-धर्मका पालन करनेवाली होनेके कारण 
कभी इनसे न तो कुछ कहती और न इनकी रुचिके विरुद्ध किसी 
दूसरे उपायसे ही पैसे कमाती । प॒तिकी रुचिके अनुसार चलना हे 
वह अपना परम धर्म मानती थी । भगवान्‌ बड़े भक्तवत्सल हैं, वे 
घट-घटको जाननेवाले होनेपर भी भक्तकी महिमा बढ़ाने तथा भक्तका 

एक उँचा आदर्श जगत॒के सामने रखनेके लिये भक्तकी परीक्षा-लीला 
किया करते हैं। अतएव यहाँ भी उन्होंने परीक्षा करनेकी ठानी । 

तुलाधारजीके कपड़ोंमें एक धोती थी और एक गमछा, दोनों 
ही बिल्कुल फट गये थे । मेले तो थे ही। वे नाममात्रके वस्त्र रह 
गये थे, उनसे वस्त्रकी जरूरत पूरी नहीं होती थी | तुलाधार नित्य 
नदी नहाने जाते थे, इसलिये एक दिन भगवानने दो बढ़िया वस्त्र 
नदीके तीरपर ऐसी जगह रख दिये जहाँ तुलाधारकी नजर उनपर 
गये बिना न रहे । तुलाधार नित्यके नियमानुसार नहाने गये । उनकी 
नजर नये बस्त्रोंपर पड़ी । वहाँ उनका कोई भी मालिक नहीं था, 
परंतु इनके मनमें जरा भी लोभ नहीं पदा हुआ | उन्होंने दूसरेकी 
वस्तु समझकर उधरसे सहज ही नजर फिरा ली और स्तांन-ध्यान 
करके चलते बने । दूर छिपकर खड़े हुए प्रभु भक्तका संयम देखकर 
सुस्क्रा दिये । 

दूसरे दिन भगवानू्‌ने गुलरके फल-जेंसी सोनेकी डली उसी जगह 
रख दी । तुलाधार आये । उनको नजर आज भी सोनेकी डलीपर 
गयी । क्षणके लिये अपनी दीनताका ध्यान आया; परंतु उन्होंने सोचा 
यदि मैं इसे ग्रहण कर लूँगा तो मेरा अलोभव्रत अभी नष्ट हो जायगा 
फिर इससे अहंकार पेदा होगा । लाभसे लोभ, फिर लोभसे लाभ, 
फिर लाभ लोभसे-इस प्रकार निन्‍यानबेके चकक्‍करमें मैं पड़ जाऊँगा । 
लोभी मनुष्यको कभी शान्ति नहीं मिलती ! नरकका दरवाजा तो 
उसके लिये सदा खुला ही रहता है । बड़े-बड़े पापोंकी पैदाइश इस 
लोभसे ही होती है । घरमें धनकी प्रचुरता होनेसे सत्ती और बालक 
धनके मदसे मतवॉलें हो जाते हैं, मतवालेपनसे कामविकार होता है 

और कामविकार से बुद्धि मारी जाती है। बुद्धि नष्ट होते ही मोह 
छा जाता है और उस मोहसे नया-तया अहंकार, क्रोध और लोभ 
उत्पन्न होता है । इनसे तप नष्ट हो जाता है और मनुष्यकी बुरी 
गति हो जातीहै। अतएव मैं इस सोनेकी डलीको किसी प्रकार 
भी नहीं लूंगा। 

इस प्रकार विचार करके तुलाधार उसे वहीं पड़ी छोड़कर 
घरकी ओर चल दिये । स्वगंस्थ देवताओंने साधुवाद दिया ओर फूल 


बरसाये ' 

इधर भगवान्‌ भविष्य बतानेवाले ज्योतिषी बने और पोथी- 
पत्ता बगलमें दबाकर गाँवमें पहुँचे । आप घर-घर घूमने और लोगोंके 
हाथकी रेखाएँ देखकर भविष्य बताने लगे । तमाम गाँवमें बात फेल 
गयी । सब ओर ज्योतिषीजीकी पूछ हो गयी । चारों ओर भीड़ जमा 
हो गयी, सभी अपना-अपना भविष्य पूछने लगे । खबर पाकर अपने 
भाग्य-का लेख पढ़ानेके लिये तुलाधारकी स्त्नी भी अड़ोसिन-पड़ो सिनोंके 
साथ ज्योतिषीजीके पास पहुँची । ज्योतिषीजीने हंसकर उसके विषाद 
का कारण दरिद्रता बतला दिया और कहा कि ततेरे भाग्यमें दरिद्र ता 
ही बदी है, क्योंकि तेरा पति इतना मूर्ख है कि वह घर आयी लक्ष्मी 
का भी अपमान करता हैं। आज ही विधाताने उसे खूब धन दिया 
था, परंतु वह मूर्खक्षी तरह उसे छोड़ चला आया । तब धन कहाँसे 
मिलेगा । जबतक दोनों जिओगे- तबतक यह दरिद्रता बनी ही रहेगी । 
है माता ! तू अपन घर जाकर अपने स्वामीसे पूछ तो सही कि आज 
वह मिले हुए धनको क्‍यों छोड़ आया ?” ज्योतिषीजीकी बात सुनकर 
तुलाधारकी स्त्री अपने घर लौट आयी और उसने स्वामीसे सारा 

हाल कह सुनाया । तुलाधारने कहा, 'ज्तोतिषीजीकों बात बिल्कुल 
सच है, परंतु मैं धनका क्या करता । साध्वी पत्नी कुछ नहीं बोली । 
तब कुछ विचारकर यह जाननेके लिये कि पण्डितको मे री इस घटना 
का पता कंसे लगा, तुलाधार अपनी स्त्रीको साथ लेकर ज्योतिषीजीके 
पास अकेलेमें गये और उनसे कहने लगे “कि आप क्या कहना चाहते 
हैं, मुझसे कृपा करके कहिये ।' 

ज्योतिषाजी स्नेहभरे शब्दोंमें समझाते हुए-से बोले -'ेटा ! 
तुम आँखोंके सामने पड़े हुए निर्दोष धनको सहजहीं तृणके समान 
त्यागकर चले आये । अतएव अब तुम्हारा भाग्य कभी नहीं खुलेगा । 
तुम अपना अतुल ऐश्वयं, शौर्य और मज्भल - सभी कुछ नष्ट हुआ 
समझो । तुमने अपने घर आयी लक्ष्मीका अपमान किया हैं। फिर 
तुम्हें धनका सुख कंसे मिलेगा ? अब भी तुम मेरी बात मानो तो 
जाकर धन ले आओ ओर निष्कण्टक सुख भोग करो | संसारमें धन 
और ऐश्वर्य ही सार है, इसीस मनुष्यकी शोभा और सम्मान है। 

निःस्पुह तुलाधारने कहा---'भगवन्‌ ! धनमें मेरी रत्तीभर भी 
स्पुह्ठा नहीं है । मैं तो समझता हूँ कि धन्न जीवको फेंसानेवाला बड़ा 
भारी जाल है । जिस मनु५्यकी धनमें आसक्ति है, उनकी मुक्ति कभी 
नहीं हो सकती । धनमें मादकता है, मोह है, भय है और है मिथ्यामें 
प्रीति ! धन आया कि चोर, जातिके लोग, राजा और 
राजपुरुषोंकी नजर उसकी ओर लग जाती है। पशु-पक्षियोंभें भी 
परस्पर डाह रहा करता है, फिर मनुष्योंकी तो बात ही क्‍या है। 
धनीसे दूसरे धनी और निर्धेन डाह करने लगते हैं, जिससे प्राणसंकट 
उपस्थित हो जाता है । पापजनक अहंकार और कामादिका तो प्रिय 

निवासस्थल ही धन है और है यह दुरग्गंतिका परम निदान । अतएव 
भगवन्‌ ! मुझको धन नहीं चाहिये। निध॑न रहकर ही मैं परम 
सुखी हूँ ।' 
ज्योतिषीजी कहने लगे --'तुम नहीं जानते, संसारमें जिसके 
पास धन है, उसीके सब कुछ है । धनी - प्रुरुषोंके ही मित्र, बान्धरव, 
कूल, शील, पांडित्य, रूप, सौभाग्य, यश ओर. सुख है। स्त्री-पुत्र 
उसीका सत्कार करते हैं, निर्धनको कोई पूछता तक नहीं; धनहीन 
मनुष्यके न मित्र हैं, न धर्म है और न उसका जन्म ही सार्थक है । 
धनसे ही परोपकार, यज्ञ, दान आदि होते हैं, धनसे ही कुएँ-तालाब 
बनाये जा सकते हैं, धनसे ही होम-जप होते हैं, जिनसे स्वर्गंकी 
प्राप्ति होती है । निर्धन मनुष्य इनमें से कुछ नहीं कर सकता। ब्रत, 
तीथंसेवन, जप, संतुष्टि, सिद्धि, आजोविका, भोग, तप--सब धनसे 
ही होते हैं, धनसे ही रोगका प्रतिकार, पथ्य, औषध और आत्म- 
रक्षा होती है । शत्रुजय, स्त्रियोंका विलास, भूत-भविष्य और वर्त॑- 
मानका ज्ञान, यहाँतक कि सभी सुकृत और दुष्कृत धनसे ही होते 
हैं। सारांश यह कि जिसके पास' धन है, वही इच्छानुसार भोग 
भोग सकता है और वही दान-धर्म करके स्वर्ग दिमें जा सकता है ।' 
तुलाधर बोले--'भगवन्‌ ! यहाँ के भोग और स्वर्ग दोनों ही 

अनित्य हैं । भोगोंमें सुख मानना ही तो मोह है । आप मुझे क्‍यों 
मोहमें डाल रहे हैं- 

अकामाच्च ब्रत॑ सबमक्रोधात्तीथ सेवनम्‌ । 

दया जप्यसमा शुद्ध संतोषो धनमेव अत्व॥ 

अहिसा परमा सिद्धिः शिलोअ्छवृत्तिरुत्तमा । 

शाकाहारः सुधातुल्य उपवास: पर तप: ॥ 

संतोषो में महाभोग्यं महादानं वराटकम्‌ । 
सातृवत्परदाराध्य परद्रव्याणि लोष्टवत्‌ ॥ 
परदारा भुजज्भरव्या सर्वेयज्ञ इंदं मम । 
तस्मादेन न गृह्लामि सत्यं सत्यं गुणाकर ॥ 
प्रक्षालनाद्ि पड़ूस्य दूरादपपर्शनं वरम्‌ । 
(पद्मपराण, सप्टि० ५३ | ६०-६४ ३े ) 
“अकाम ही सर्वत्रत है, अक्रोध ही तीर्थसेवन है, दया ही जपके 
तुल्य है, संतोष ही . शुद्ध धन है। अहिसा ही परमा सिद्धि 
शिलोझछ ही. उत्तम वत्ति: है, शाकाहार ही मेरे लिये अमृत और 
उपवास ही परम तप है । यथालाभमें संतुष्टि ही महान्‌ भोग्य है 
और कोौड़ी ही महादान है । परस्त्नी माता के समान है और पराया 
धन मिट्टी के ढेले के तुल्य है । परस्त्रियाँ विषधर साँपके समान 
हें । ऐसा भाव रखना .ढी मेरा सर्वयज्ञ है। अतएव हे ज्योतिषीजी ! 
मैं धन नहीं लूंगा, यह में आपसे सत्य-सत्यः कहता हूँ । कीचड़ 
हाथोंपर लपेटकर उसे धोनेकी अपेक्षा तो कीचड़ से दूर रहना ही 
उत्तम है ।' 


नरश्रेष्ठ शुद्र तलाधारकी इस निर्लोभ वत्तिपर देवताओंने 
उसका जयघोष किया, आकाश से उसके मस्तक और शरीरपर 
देवताओंने फल वरसाये । देव-दुन्दुभियाँ बजने लगीं । दिव्य लोकसे 
उसके लिये विमान उतर आया 4 

तुलाधारने मन-ही-मत सोचा, ये ज्योतिषी कौन हैं ? इनकी 
चेष्टा, इनकां वाणी ओर इनका ज्ञान बड़ा ही आकर्षक है। 
क्या मेरे प्रभु साक्षात्‌ हरि ही मुझे छलने आये हैं अथवा ये कोई 

दूसरे देवता हैं ? यों सोचकर तुलाधारने ज्योतिषीरूपी भगवानके 
चरण पकड़कर उनसे कहा, 'प्रभो ! मालूम होता है आप ही मेरे 
प्रियतम स्वामी हूँ, फिर छलञ्मवेषी ज्योतिषी क्‍यों बने हुए हैं ! 
कृपाकर प्रकट होइये और अपने विश्वमोहन स्वरूपकी झांकी दिखा- 
कर दासको क्रतार्थ कीजिये ।' 


भक्तकी प्रार्थना सुनते ही भगवान्‌ अपने विष्णुरूपमें बदल 
गये । चारों ओर सहस्रों सूयॉका-सा, परंतु निर्मेल सुशीतल प्रकाश 
छा गया । उसी प्रकाशमें भक्त तुलाधार और उनकी भाग्यवती 
पत्नीने नीलमणि-सदृश सुन्दर सुनी लवर्ण, शट्डू, चक्र,-गदा,-पद्रम धा री, 
वेजयन्तीमाला, कौस्तुभमणि और श्रीवत्स तथा भृगुलता के चिह्न 
हृदयपर धारण किये हुए, मकराक्ृत कुण्डल और किरीट-मुक्‌टधारी, 
पीताम्बरधर प्रभुको मन्द-मन्द मुस्कराते हुए देखा । दोनों क्ृतार्थ 
हो गये । भगवान्‌की आज्ञासे दोनों दिव्य विमानपर सवार होकर 
दिव्य धामको पधारे ! 


बोलो भक्त और उनके भगवान की जय ! 

